Telethon Eh Hen Tv Thakun Covid-19 Ge Mauloomathu Genaun Rangalheh Noon: Dr.Arif - Vaguthu\nޓެލެތޯންއެއް ހެން ޓީވީތަކުން ކޮވިޑް-19އިގެ މައުލޫމާތު ގެނައުން ރަނގަޅެއް ނޫން: ޑރ.އާރިފް\nޓެލެތޯންއެއް ހެން ޓީވީތަކުން ކޮވިޑް-19އިގެ މައުލޫމާތު ގެނައުން ރަނގަޅު ނޫން ކަމަށް އައިޖީއެމްއެޗްގެ ޑޮކްޓަރު ޑރ. އާރިފް މުހައްމަދު ވިދާޅުވެއްޖެއެވެ.\nމިއަދު ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން، މި ދަނޑިވަޅުގައި ނަފްސާނީ ގޮތުން މީހުންނަށް އަސަރު ކުރާނެ ކަމަށާ، މީހުން ހެލުންތެރިކުރުމަށް ކުރެވިދާނެ ކަންކަމާއި މެދު މަޝްވަރާ ކުރާ ކަމަށް އޭނާ ވިދާޅުވިއެވެ.މީޑިއާތަކަށް މި ދަނޑިވަޅުގައި ކުރެވިދާނެ ކަންކަމާއި މެދު އޭނާ ވަނީ ވާހަކަދައްކަވާފައެވެ.\n"އަޅުގަނޑު ހިތުން 24 ގަޑިއިރު އަބަދު ކޮވިޑްގެ އެއްކަލަ ތެލެތޯން އެއްހެން ގެނައުމަކީ އަސްލު މީހުންނަށް އެހާ ރަނގަޅު ކަމެއް ނޫންހެން އަޅުގަނޑަށް ހީވަނީ. އޭގެ ނަފްސާނީ ގޮތުން. އަޅުގަނޑަށް ހީވަނީ އެހެން ނުގެންނާށެކޭ ނޫން. އެކަމު އޭގެ ތެރޭގައި އެހެން މީހުންނަށް ލުއިކަން ލިބޭނެ މީހުންނަށް އިތުރަށް އެހީތެރިކަން ފޯރުކޮށްދޭނޭ މައުލޫމާތުތައް ވެސް އެ ޓެލެތޯން ތެރޭގައި ގެނައުން އަޅުގަނޑަށް ހީވަނީ ވަރަށް ބުއްދިވެރިހެން،" އޭނާ ވިދާޅުވިއެވެ.\nހަމައެކަނި ފައްސިވާ މީހުންގެ ތަފާސް ހިސާބުތައް ގެނައުމަށް އެކަނި ސަމާލުކަން ދިނުމުގެ ބަދަލުގައި މިހާރު ހުރި އިޖުތިމާއީ މައްސަލަތަކާއި، މީހުންގެ ހިތަށް ފަސޭހަކަމެއް ލިބޭނެ ގޮތަށް މައުލޫމާތު ގެނެސްދިނުމަށް މީޑިއާގެ ރޯލު ވަރަށް ފުޅާކަމަށް އޭނާ ވިދާޅުވިއެވެ. ނަފްސާނީ ދުޅަހެޔޮކަމުގެ ވާހަކައަކީ އާއްމުކޮށްވެސް ދައްކަން އުނދަނގޫ ވާހަކައެއްކަން އާރިފް ފާހަގަކުރެއްވިއެވެ.\nއޭޕްރީލް 28, 2020 22:01\nމަޢުލޫމާތު ރައްޔިތުންނަށް ފޯރުކޮށް ނުދިނުމަކީ، ގިނަބަޔަކު މި މުޞީބާތު ގައި ޖެއްސުމަށް ހުޅުވައިލެވޭ ދޮރެއް. ސަރުކާރުން މިހާރު ކުރިޔަށް އެ ގެންދަވަނީ އެއްމެ ރަނ ގަޅަށް.\nއޭޕްރީލް 28, 2020 22:42\nސަރުކާރުން ދެއްތޯ ދެދަޅައަށް ތި މައުލޫމާތު ހިއްސާކުރައްވަނީ ، އަދި އަރާކޮންމެ ގަޑިޔަކު ފޮނިކަނޑަ އެޅިފައިވާ ފިޔަވަޅުތަކުގެ މޮޅުވާހަކަ ދައްކަނީ ، ރައްޔިތުން ވަރަށް އިތުބާރު ކޮށްގެން ތިއްބާ ތިބެގެން ފާޅުގައި ދޮގުހަދަންފެށީ ، އަދިވެސް ކޮންމެސް ދޮގުތަކެއް ހެދޭތޯ ތިބަަލަނީ ،\nއޭޕްރީލް 28, 2020 22:52\nނޫން ބުނަން ޖެހޭނެ އެންމެންނަކީ ނޫސް ބަލާ ނެޓަށް ވަދެވޭ ބައެއްނޫން ގިނަމީހުން މައުލޫމާތު ހޯދަނީ ޓީވީން ތިޔަމީހާގާތު ނަސީދު ބުނީ ކީކޭ ޓެލެތޯން ނުވަތަ 24 ގަޑީގަ ކޮވިޑް 19 ކިޔަސް ކިޔަންވާނެ ބަލަގަ މިގައުމަށް ބަލި އެތެރެ ނުވެގެން ދެރަވެގެން އުޅުނު މީހާ އެެްއްޗެއް ބުނީތަ؟\nއެއާޕޯޓް ގަސްކްރީން ކުރަނީ އުޅެނިކޮށް ފުރަގަހުން ނައްޓާލާފަ އައީ ކޮވިޑް19 ހިފައިގެން\nއޭޕްރީލް 28, 2020 22:54\nޑޮކްޓަރ އެ ފާހަގަކުރެއްވީ ވަރަށް މުހިއްމުކަމެކެވެ. މީޑިޔާއިން މައުލޫމާތު ގެނެސްދިނުމުގައި ބައެއް ހާލަތުގައި ބައެއް ކަންކަމުގެ ހާމަކަން މާބޮޑުވުމަކީ މުޖުތަމައުގެ ބަޔަކަށް ނޭދެވޭ އަސަރެއް ވަރަށް ބޮޑަށް ކޮށްފާނެ ކަމެކެވެ.\nއޭޕްރީލް 28, 2020 23:59\nޑރ. ޢާރިފަށް ވަރަށްވެދުން. އޭރުންތާ ރައްޔިތުން ވާނުވާ ނޭނގި އިތުރު ހާސްކަމެއްގަ ތިބޭނީ. އަހަރުމެން ކުޑައިރު ވެރިކަމުގަ ހުރި މީހަކުވެސްބުނި ނަރަކައިގެ ވާހަކަ ކުޑަކުދިންނަށް ކިޔައިނުދޭށޭ. ނަފްސާނީ އަސަރުތަކެއް ކޮށްފާނޭ. އެވާހަކައާ ތިޔަ ބުނި އެއްޗަކާ އެއްވެސް ތަފާތެއްނެތް.\nއޭޕްރީލް 29, 2020 03:08\nއޭޕްރީލް 29, 2020 03:10\nޑރ.އަފީފް ދިވެހިން ދަސްކުރަންއެބަޖެހޭ. ޑަކުޓަރީކަން ކިޔެވިއަކަސް ދިވެހިންނަކާ ޑީލްކުރާކަނޭގޭނެ.


Hong Kong ge bill "maruvefaivaakamah" Lam vidhaalhuvehje\nހޮންގްކޮންގް ގެ ބިލު "މަރުވެފައިވާކަމަށް" ވިދާޅުވި ނަމަވެސް، އަނބުރާ ނުގެންދާތީ ފާޑުކިއުން\nއެ ބިލާ ދެކޮޅަށް ހޮންގް ކޮންގް ގައި ކުރި މުޒާހަރާތަކުގައި ބޮޑެތި ހަމަނުޖެހުންތަކެއް ވަނީ ހިނގާފައި. -- ފޮޓޯ: އޭއެފްޕީ\nހޮންގް ކޮންގް (ޖުލައި 9) - ހޮންގް ކޮންގް ގައި މައްސަލަ ބޮޑުވެފައިވާ ކުށްވެރިން ބަދަލުކުރެވޭ ބިލު "މަރުވެފައިވާ" ކަމަށް ޗީފް އެގްޒެކެޓިވް ކެރީ ލޭމް ވިދާޅުވެއްޖެ އެވެ.\nހޮންގްކޮންގްގެ ސަރުކާރުން އިސްލާހުތަކަކާއެކީ ފާސްކުރަން ހުށަހަޅާފައިވާ އެ ގައުމުގެ އެކްސްޓްރެޑިޝަން ބިލް ފާސް ކުރުން މިދިއަ މަހު ފަސްކޮށްފައިވަނިކޮށް، އެ ބިލު "މަރުވެއްޖެ" ކަމަށް ލޭމް ވިދާޅުވި ނަމަވެސް، އަދިވެސް އެ ބިލު އަނބުރާ ނުގެންދެ އެވެ.\nހޮންގްކޮންގްއަށް އެ ގައުމުގައި ތިބި އެހެން ގައުމުތަކުގެ ކުށްވެރިން އަނބުރާ އެމީހެއްގެ ގައުމަށް ފޮނުވާލުމުގެ ބާރު ލިއްބައިދީ ކުށުގެ ތުހުމަތު ކުރެވޭ މީހުން ޗައިނާއަށް ޝަރީއަތް ކުރަން ފޮނުވާލުމުގެ ބާރު ވެސް ލިބޭ ބިލާ ދެކޮޅަށް އެތަކެއް މިލިއަން މީހުން ވަނީ މަގުތަކަށް ނުކުމެ މުޒާހަރާކޮށްފަ އެވެ. އެ މުޒާހަރާތަކުގައި ފުލުހުންނާއި އާންމުންނާ ދެމެދު ބޮޑެތި ކުރިމަތިލުންތަކެއް ހިނގައި އެތައް ބަޔަކު ވަނީ އަނިޔާވެފަ އެވެ.\nއިނގިރޭސި ވިލާތުން ޗައިނާ ސަރުކާރާ ހޮންގްކޮންގް ހަވާލުކުރީ 1997 ވަނަ އަހަރެވެ. ހޮންގްކޮންގްއާއި މުޅިން ތަފާތު ޝަރުއީ ނިޒާމެއް އޮންނަ ޗައިނާއަށް ޝަރީއަތަށް ފޮނުވާލުމާމެދު ހޮންގްކޮންގްގެ ގިނަ ދާއިރާތަކެއްގެ އެތައް ބަޔަކު ކަންބޮޑުވުން ފާޅުކުރަމުން ދާއިރު ގިނަ ބަޔަކު ގޮވާލަމުންދަނީ އެ ބިލު އަނބުރާ ނެގުމަށެވެ.\nބިލް ގެންދިޔުމުން ވެސް ހޮންކޮންގް މުޒާހަރާ ކުރިއަށް\nހޮންގްކޮންގެ ބިލް އަނބުރާ ގެންދަން ނިންމައިފި


ހޯރަފުށީގެ ގޮނޑުދޮށް ހިމާޔަތްކުރުމުގެ މަޝްރޫޢު ނިންމުމުގެ ރަސްމިއްޔާތު ރައީސުލްޖުމްހޫރިއްޔާ އިފްތިތާޙް ކޮށްދެއްވައިފި – މިނިސްޓްރީ އޮފް އެންވަޔަރަންމަންޓް ހޯރަފުށީގެ ގޮނޑުދޮށް ހިމާޔަތްކުރުމުގެ މަޝްރޫޢު ނިންމުމުގެ ރަސްމިއްޔާތު ރައީސުލްޖުމްހޫރިއްޔާ އިފްތިތާޙް ކޮށްދެއްވައިފި – މިނިސްޓްރީ އޮފް އެންވަޔަރަންމަންޓް\nހޯރަފުށީގެ ގޮނޑުދޮށް ހިމާޔަތްކުރުމުގެ މަޝްރޫޢު ނިންމުމުގެ ރަސްމިއްޔާތު ރައީސުލްޖުމްހޫރިއްޔާ އިފްތިތާޙް ކޮށްދެއްވައިފި\n17 ޖުލައި 2018 ކޯސްޓަލް ޕްރޮޓެކްޝަން ޙިއްސާކުރެއްވުމަށް\nހއ. ހޯރަފުށީގެ ގޮނޑުދޮށް ހިމާޔަތްކުރުމުގެ މަޝްރޫޢުގެ ނިމުން މިއަދު ފާހަގަކޮށްފިއެވެ. އެ ރަށުގައި އެކަމަށްޓަކައި ބޭއްވި ޚާއްޞަ ރަސްމިއްޔާތު ޝަރަފުވެރިކޮށްދެއްވީ ޢިއްޒަތްތެރި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލް ޤައްޔޫމެވެ. ރާއްޖޭގެ ރަށްތަކަށް ދިމާވެފައިވާ ރަށް ގިރުމުގެ މައްސަލައަކީ އޭގެ ސަބަބުން އެރަށްތަކުގައި ދިރިއުޅޭ އާބާދީއާއި، އާއްމު ފަރުދުންގެ މުދަލާއި ގޯތި ގެދޮރުގެ ރައްކާތެރިކަމަށް އަސަރުކުރާ ކަމެކެވެ. އަދި ދެމެހެއްޓެނެވި ތަރައްޤީއަށް ރާއްޖެ ކުރަމުން ގެންދާ މަސައްކަތަށް ކުރިމަތިވެފަވާ ނުހަނު ބޮޑު ގޮންޖެހުމެކެވެ. އެހެންކަމުން، މި މައްސަލައަކީ މިސަރުކާރުގެ ފަރާތުން ޚާއްޞަ އަހައްމިޔަތުކަމެއް ދެމުންގެންދާ މައްސަލައެކެވެ. އަދި މިކަމުގައި އެދެވޭ ޙައްލެއް ހޯދުމަށް މިސަރުކާރުގެ ފަރާތުން ދަނީ ކެނޑިނޭޅި މަސައްކަތް ކުރަމުންނެވެ.\nމިގޮތުން ހއ. ހޯރަފުއްޓަކީ ވެސް ޒަމާނުންސުރެ ރަށް ގިރުމުގެ މައްސަލަ ކުރިމަތިވެފަވާ ރަށެކެވެ. ޢާއްމު ރައްޔިތުންގެ ރައްކާތެރިކަމާ، ރަށުގެ ތިމާވެއްޓަށް މީގެ ސަބަބުން ލިބޭ ގެއްލުން ފާހަގަކޮށް، މިކަމަށް ފުރިހަމަ ޙައްލެއް ހޯދުމަށް މިސަރުކާރުގެ ފަރާތުންވަނީ އިސްކަން ދީފައެވެ. އަދި 2015 ވަނަ އަހަރުގެ ދައުލަތުގެ ބަޖެޓުގައި ހިމަނައި، ހޯރަފުށީގެ ގިރާ ސަރަޙައްދު ހިމާޔަތްކުރުމުގެ މަޝްރޫޢު ވަނީ ފަށާފައެވެ.\nމި މަޝްރޫޢުއަށް ޖުމްލަ 20,961,265.09 ރުފިޔާ (ވިހި ހާސް، ނުވަ ސަތޭކަ ފަސްދޮޅަސް އެއް ހާސް، ދުއިސްތަ ފަސްދޮޅަސް ފަސް ރުފިޔާ ނުވަ ލާރި) ވަނީ ސަރުކާރުގެ ބަޖެޓުން ޚަރަދުކޮށްފައެވެ. މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގް ކޮންޕެނީއާއި ޙަވާލުކޮށް ކުރިއަށް ގެންދިޔަ މި މަޝްރޫއުގެ ކޮންޓްރެކްޓްގައި ސޮއިކޮށްފައި ވަނީ 09 އޮގަސްޓް 2015 ގައެވެ. އަދި 17 ސެޕްޓެމްބަރ 2017 ގައި މި މަޝްރޫޢުގެ ޢަމަލީ މަސައްކަތް ވަނީ ނިންމާފައެވެ.\nމި މަޝްރޫޢުގެ ދަށުން، ހޯރަފުށީގެ ގިރާ ސަރަޙައްދަށް 14760 ކޮޑިމީޓަރަށް ވެލިއަޅައި، ރަށުގެ އިރު އުތުރު ފަރާތުން 570 މީޓަރު، ހުޅަނގު ދެކުނު ފަރާތުން 230 މީޓަރުގެ ސަރަޙައްދެއް އަދި ޕަމްޕް ސްޓޭޝަން3ކައިރިން 80 މީޓަރުގެ ގޮނޑުދޮށް ބޮޑު ހިލަ ޖަހައިގެން ވަނީ ހިމާޔަތްކޮށްފައެވެ.\nހޯރަފުށީގެ ގޮނޑުދޮށް ހިމާޔަތްކުރުމަށް ބޭނުންކޮށްފައިވާ ނިޒާމަކީ ރާއްޖޭގެ ޙާލަތަށް ބަލައި، ދިރާސާކޮށް، އެންމެ އެކަށޭނޭ ނިޒާމުކަން ފާހަގަ ކުރަމެވެ. ޝައްކެއްނެތް ގޮތުގާ މި މަޝްރޫޢުގެ ސަބަބުން ކުރިއަށް އޮތް މުސްތަޤުބަލުގައި ރަށުގެ ތަރައްޤީއަށް ނުހަނު ފައިދާ ކުރާނެއެވެ. އަދި ޢާއްމު ރައްޔިތުންގެ ޒަމާންވީ އުދާސްތަކަށް ނިމުމެއް އަންނާނެއެވެ. މީގެ އިތުރުން، މި މަޝްރޫޢުއަކީ މޫސުމަށް އަންނަ ބަދަލުތަކުން މިރަށާއި މިރަށުގެ ރައްޔިތުން ރައްކާތެރިކުރުމަށް އެޅޭ ނުހަނު މުހިއްމު ފިޔަވަޅެކެވެ.


Male' ah varah bodah udha arai fenboduvejje | Mihaaru\nކާނިވާ ސަރަހައްދަށް މިއަދު ހެނދުނު އުދަ އަރައި ފެންބޮޑުވެފައި.---ފޮޓޯ: ސޯޝަލް މީޑިއާ\nމާލެ އަށް ވަރަށް ބޮޑަށް އުދަ އަރައި ފެންބޮޑުވެއްޖެ\n15 ޖޫން 2019 - 13:20 13 comments\nމާލެ އަށް މިއަދު ހެނދުނު އާދަޔާ ޚިލާފަށް އުދައަރައި ބައެއް ސަރަހައްދުތަކަށް ލޮނުގަނޑު އެވެ.\nއެންމެ ބޮޑަށް އުދަ އަރާފައި ވަނީ ކާނިވާ ސަރަހައްދުގަ އެވެ. ކާނިވަލުގެ ތެރޭގެ ބޮޑު ބައެއްގައި މިހާރު ލޮނުގަނޑު ހެދިފައިވާއިރު، އެ ސަރަހައްދުން މަގުމައްޗަށް ވެސް ވަނީ ލޮނުގަނޑު ދަތުރުކޮށްފަ އެވެ. މީގެ އިތުރުން ހެންވޭރު ރާޅުގަނޑު ސަރަހައްދަށް ވެސް އުދަ އަރައި އެ ހިސާބުގެ މަގުތަކުގައި ވަނީ ލޮނުގަނޑު ހެދިފަ އެވެ.\nނޭޝަނަލް ޑިޒާސްޓާ މެނޭޖުމަންޓު ސެންޓަރުން ބުނީ، މާލޭގެ ކާނިވާ ސަރަހައްދަށް އުދަ އަރަމުން ދާތީ އެކަމާ ގުޅޭ ރައްކާތެރިކަމުގެ ފިޔަވަޅުތައް މާލޭ ސިޓީ ކައުންސިލުން އަޅަމުން އަންނަ ކަމަށެވެ. އަދި އުދަ އަރާ ސަރަހައްދުތަކުގައި ޕާކް ކޮށްފައިވާ އުޅަނދުތައް ނެގުމަށް ނޭޝަނަލް ޑިޒާސްޓާ މެނޭޖުމަންޓު ސެންޓަރުން އިލްތިމާސް ކުރެ އެވެ.\nSea swell floods Male’ pic.twitter.com/YukSbyyZi1\n— niumath (@niumath) June 15, 2019\nމާލޭގެ ރާޅުގަނޑު ސަރަހައްދަށް މިއަދު ހެނދުނު އުދަ އަރަނީ.\nއެ އިދާރާ އިން ބުނިގޮތުގައި މާލޭގެ އިތުރުން އެހެން ރަށްރަށަށް ވެސް އުދަ އަރާކަމުގެ މައުލޫމާތު އެބަ ލިބެ އެވެ. އަދި އެކަމުގެ މައުލޫމާތު ހޯދައި މޮނީޓަ ކުރަމުން އަންނަ އިރު، އެއްވެސް ރަށެއްގައި މީހުން ދިރިއުޅޭ ގެތަކަށް އުދައިގެ އަސަރުކުރި ކަމުގެ މައުލޫމާތު މިހާތަނަށް ލިބިފައި ނެތް ކަމަށް ޑިޒާސްޓާ ސެންޓަރުން ބުނެ އެވެ.\nކާނިވާ ސަރަހައްދަށް މިއަދު ހެނދުނު އުދަ އަރައި މަގުމަތީގައި ފެން ބޮޑުވެފައި.---ފޮޓޯ: ސޯޝަލް މީޑިއާ\nރާއްޖޭގެ ހުރިހާ ސަރަހައްދަށް މޫސުމާ ބެހޭ އިދާރާ އިން މިދިޔަ ބުރާސްފަތި ދުވަހު ވެސް ވައިޓު އެލާޓް ނެރެފައިވާއިރު، އުދަ އަރާނެ ކަމަށް ލަފާކޮށްފައިވެ އެވެ. އަދި އެ ދުވަހު ވެސް މާލޭގެ ބައެއް ސަރަހައްދުތަކަށް އުދަ އަރާފައިވެ އެވެ. އޭގެ ތެރޭގައި ކާނިވާ ސަރަހައްދާއި އިންޑަސްޓްރިއަލް ވިލެޖު ސަރަހައްދު ހިމެނެ އެވެ.\nއިތުރު ލިޔުންތައް މޫސުން މާލެ އުދައެރުން މޫސުން ލަފާކުރާ ގޮތް އެންޑީއެމްއޭ\nކުރިއަށް އޮތް ހަތަރު ދުވަހު ވެސް ވިއްސާރަ!\nކުރިއަށް އޮތް ދެ ތިން ދުވަހު މޫސުން ގޯސްވާނެ: މެޓް\nމޫސުން ގޯސްވުމުން މާލޭގައި ބޮޑު ޖަމާއަތުގައި އީދު ނަމާދެއް ނުކުރާނެ


ވިއަވަތި ކޮންފަރެންސް ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n28 މޭ 2022، ރިފަރެންސް: SA/RIMS/2022/16\nاللَّـهُ سُبْحَانَهُ وَتَعَالَىٰ ގެ ޙަޟްރަތަށް ޙަމްދާއި ޝުކުރު ކުރަން. މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އިތުރު އެކަލޭގެފާނުގެ އާލު އަޞްޙާބުން ޝާމިލުކުރަން.\nވަޒީރުންގެ މަޖިލީހުގެ މެންބަރުން، ރައްޔިތުންގެ މަޖިލީހުގެ ޢިއްޒަތްތެރި މެންބަރުން، އެލް.ޖީ.އޭ.ގެ ސީ.އީ.އޯ. ފާޠިމަތު އަފްޝަން ލަޠީފް، ލާމަރުކަޒީ ކޮމިޓީގެ މުޤައްރިރު، ހުޅުމާލެ ދާއިރާގެ ޢިއްޒަތްތެރި މެންބަރު ޢަލީ ނިޔާޒް، އެމެރިކާ އެމްބަސީގެ ޝާޒޭ ދެފެއަރ މިޒް އެންޑްރިއާ އަޕެލް، އަދި އައި.އާރު.އައި.ގެ އިސްވެރިން، މި ކޮންފަރެންސް، އެބަޔަކަށް ޚާއްޞަވާ ރާއްޖޭގެ ކައުންސިލްތަކުގެ ރައީސުން، އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ރައީސުން، ލާމަރުކަޒީ ނިޒާމުން އިންތިޚާބުވި ހުރިހާ ބޭފުޅުން، އަދި އެބޭފުޅުން އިންތިޚާބުކޮށްދެއްވި، ދުރާއި ގާތުގައިވާ ރާއްޖޭގެ ލޮބުވެތި ރައްޔިތުން؛\nސަރުކާރުގެ ހުރިހާ ސިޔާސަތުތަކަކާއި އަމާޒު ގޮސް ނިމޭ ވަކި ޚާއްޞަ ދިމާއެއްވޭ. އެއީ، މާނަވީ ޖަޒީރާ ރާއްޖޭގެ އަމާން ބަނދަރު. އެ ބަނދަރު ހިފުމަށްޓަކައި ދާންޖެހޭ މަގަކާއި، ވާންޖެހޭ ކަންތައްތަކެއްވެސް ހުރޭ. އެކަމަށްޓަކައި މިއީ އޮތްދިގަށް ސަރާސަރު މަގުން ހިނގާ، ވިއަވަތި ރާއްޖެ ކަމުގައި ވާންޖެހޭ. އެ ރާއްޖޭގައި ކުޑައެއް، ބޮޑެއް، އުތުރެއް، ދެކުނެއް އަދި މެދުރާއްޖެއެއް ނެތި، ހަމަހަމަކަން އޮންނަންޖެހޭ.\nމީސްކޮޅު މަދުވެ، ވަސީލަތްތައް އުނިވެ، ދުރުގައި އެކަހެރިވެ އޮތް ގާމަތީ ފެންލޮނު ރަށެއް، އެ ރާއްޖެއަކު ނޯންނާނެ. ތަފާތެއްނެތި މުޅި ރާއްޖޭގެ ހުރިހާ ރަށެއްގައި އަސާސީ ޚިދުމަތްތައް ޤާއިމުކުރަން ވަޢުދުވީ ބޭނުމަކު. އެއްވެސް ހާލެއްގައި އެއީ މާފަސޭހަ އަދި ކުޑަ ޚަރަދަކުން ކުރެވޭ ކަމެއް ނޫން. ބޭނުމަކީ، ތަރައްޤީގެ ވާހަކަ ދައްކަން ފެށުން. މި ބޮޑު ބަދަލުގެ ސިއްރަކީ، އަދި\nމި ދަތުރުގެ އިންޖީނަކީ ލާމަރުކަޒީ ނިޒާމް. މި މަގުން ގޮސް ވަދެވެނީ، ފަށަމުންވެސް ދެންނެވި ޖަޒީރާ ރާއްޖެއަށް.\nމިއަދު އިފްތިތާޙުވެގެން މިދަނީ ވިއަވަތި ރާއްޖޭގެ ދެވަނަ ކޮންފަރެންސް. މި ކޮންފަރެންސް އިފްތިތާޙު ކުރުމަކީ އަޅުގަނޑަށް ލިބޭ ވަރަށްބޮޑު ޝަރަފެއް. އަދި ވަކިން ޚާއްޞަކޮށް ވިއަވަތި، ޖަޒީރާ އުކުޅަހުގެ ފަސްގަނޑުގައި މި ވާހަކަ ދެއްކުމަކީ، މާބޮޑު ހިތްހަމަޖެހުމެއް.\nޢަމަލުކުރަމުންމިދާ ލާމަރުކަޒީގެ ޤާނޫނަށް ގެނައި މުހިންމު ބަދަލުތައް އަޅުގަނޑު ތަޞްދީޤުކުރީ 2019 ވަނަ އަހަރު ބޭއްވުނު މީގެ ފުރަތަމަ ކޮންފަރެންސްގައި. ގެނެވުނު އެންމެބޮޑު ޤާނޫނީ ބަދަލަކީ، މާލީ ބާރުވެރިކަން ކައުންސިލްތަކަށް ދިނުން. އަދި ކައުންސިލްތަކުގެ އިޚްތިޞާޞް ކަނޑައެޅުން. ހަމައެއާއެކު، ކައުންސިލްތަކުގެ 33 އިންސައްތަ ޙިއްޞާ އަންހެނުންނަށް ޚާއްޞަކުރުން.\nސިޔާސީ މައިދާނުގައި ވަކިން ޚާއްޞަކޮށް، ކަންކަން ނިންމުމުގައި އަންހެނުންގެ ދައުރު ފުޅާކުރުމަށް މަސައްކަތްތަކެއް ކުރެވިއްޖެ. ނަތީޖާއަށް ބަލާނަމަ، ޖުމްލަ 388 އިންތިޚާބީ އަންހެން ކައުންސިލަރުން މިހާރު ރާއްޖޭގައި އެބަ ތިއްބެވި. އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކަކީ، ހުރިހާ ރައްޔިތުންގެ ވޯޓާއެކު އިންތިޚާބު ކުރެވޭ ބަޔަކަށް ހެދިއްޖެ. އާބާދީގައި އަންހެނުންގެ ނިސްބަތް އޮންނަވަރާއި، ޤައުމުގެ ކަންކަމުގައި އަންހެނުން ޙިއްޞާވާ މިންވަރުގެ ފަރަޤު ބޮޑުވެއްޖެނަމަ، ތަރައްޤީގެ ދުވެއްޔަށް އުޅާސް އަރާނެ.\nނިމިދިޔަ ކައުންސިލް އިންތިޚާބަކީ، ޤާނޫނު ތަޞްދީޤުކުރި ފަހުން ބޭއްވުނު ފުރަތަމަ އިންތިޚާބު. މިއަދު މި ކޮންފަރެންސްގައި ތިޔަ ތިއްބެވީ، އޭގެފަހުން އިންތިޚާބުވެވަޑައިގެންނެވި ފުރަތަމަ މަންދޫބުން. މިވޭތުވި އެއް އަހަރުގެ ތެރޭގައި ގެނައި ބަދަލުތައް، އޭގެ ޙަޤީޤީ މާނައިގައި ތަންފީޒު ކުރުމަށް، ތިޔަބޭފުޅުން ސަރުކާރާއެކު މަސައްކަތްތަކެއް ކުރެއްވި. އެކަމަށްޓަކައި ޝުކުރު ދަންނަވަން.\nނިމިދިޔަ އެއް އަހަރުގެ ތަޖުރިބާ ވަރަށް ތަފާތު. ކައުންސިލްތަކަށްވެސް އަދި ސަރުކާރަށްވެސް ފާހަގަވި އާ ކަންކަމާއި، ކުރެވުނު އިތުރު ތަޖުރިބާ އެބަހުރި. ތިޔަބޭފުޅުން އުކުޅަހަށް ވަޑައިގެން ތިޔަ ތިއްބެވީ، ފޮށިތަންމައްޗަށްވުރެ މާބަރު އެހެން އެއްޗެއް ހިއްޕަވައިގެން. އެއީ އެއް އަހަރުން ފެންމަތިވި ހުރިހާ މައްސަލަތަކާއި، ފާހަގަވި ގޮންޖެހުންތަކުގެ ތަޖުރިބާ.\nފާއިތުވި އެއް އަހަރުގެ ތެރޭގައި، 77 ކައުންސިލް ބައްދަލުވުން އަޅުގަނޑު ބޭއްވިން. ކައުންސިލްތަކުގެ ގޮންޖެހުންތައް އަޑުއަހާ، މަޝްވަރާއާއި ޚިޔާލު ބަދަލުކުރިން. އެ ބައްދަލުވުންތަކުން އަޅުގަނޑަށް ފާހަގަވަނީ، ގިނަ ކައުންސިލްތަކުގެ ހަމަ ހުރީ ދާދި އެއް ގޮންޖެހުންތަކެއްކަން. ކައުންސިލަށް ބޭނުންވާ ބަޖެޓާއި ވަސީލަތްތައް ނެތުން. މަސައްކަތް ކުރުމަށް އެކަށޭނަ ޢުމްރާނީ ވަސީލަތް ނެތުން. ލޭންޑްޔޫޒް ޕްލޭން ފާސްކުރުމަށް އޮތް ޤާނޫނީ، އިދާރީ އަދި ފަންނީ ދަތިކަން. އިޚްތިޞާޞްގައި ހިމެނޭ ވަސީލަތްތަކުގެ އިޤްތިޞާދީ މަންފާ ހޯދުމަށް އެޅިފައިވާ ހުރަސްތައް. އަންހެނުންގެ ތަރައްޤީއަށް މަސައްކަތްކުރާ ކޮމިޓީއަށް އެކަށީގެންވާ ވަސީލަތާއި، މަސައްކަތް ކުރާނެ މާޙައުލު ނެތުން. ކައުންސިލަށް އާމްދަނީ ލިބޭނެ ވަސީލަތްތައް މަދުވުމުގެ ސަބަބުން ރަށުގެ ތަރައްޤީއަށް ބޭނުންވާ ކަންކަން ނުކުރެވުން. ރަށުގެ އަމަންއަމާންކަން ބެލެހެއްޓުމުގައި ހުރި ދަތިތައް. އަދި ވުޒާރާތަކާއި ކައުންސިލްތަކާ އޮތް ގުޅުން މިހާރަށްވުރެ ބަދަހިކުރަން ޖެހިފައިވާކަން. މިއީ އަޅުގަނޑަށް ފާހަގަވާ މައިގަނޑު ބައެއް ކަންތައްތައް.\nމި ގޮންޖެހުންތަކަށް ޙައްލު ހޯދުމަށް މަސައްކަތް ކުރާއިރު، ސަރުކާރުން އިޞްލާޙު ކުރަންޖެހޭ ކަންކަން އެބަހުރި. އަދި ހަމަ އެގޮތަށް ކައުންސިލްތަކުން އިޞްލާޙު ކުރަންޖެހޭ ކަންކަންވެސް އެބަހުރި. މި ކޮންފަރެންސްގެ އެންމެ ބޮޑު ބޭނުމަކީ، ސަރުކާރާއި ކައުންސިލްތައް އެއްމޭޒުވެގެން މަޝްވަރާކޮށް، ޙައްލު ހޯދޭނެގޮތެއް ހޯދުން.\nޙަޤީޤަތުގައި އަޅުގަނޑުމެންގެ ސިޔާސަތުތަކުގައި ތަރައްޤީގެ އެންމެހައި ކަންކަން ގޮސް ގުޅެނީ މި ލާމަރުކަޒީ ނިޒާމާ. ފެންވަރު ރަނގަޅު ތަޢުލީމާއި، މަލްޓި-ޕަރޕަސް ހޯލާއި، ސެޓެލައިޓް ސްކޫލާއި، ޓަރޝަރީ ފެންވަރުގެ ޞިއްޙީ ފަރުވާއާއި، ރަށުގެ ބަނދަރާއި، އަޑީގައި ވަޅުލާ ފެނާއި ނަރުދަމާއާއި، ކަރަންޓް ކޭބަލް ކަމުގައިވިޔަސް، އެ ގުޅެނީ ލާމަރުކަޒީ ނިޒާމާ. ރާއްޖެ ޓްރާންސްޕޯޓް ލިންކުން ގުޅައިދޭ ހުރިހާ ގުޅުމެއްވެސް އާޚިރުގައި އެ ގުޅެނީ ހަމަ މި ލާމަރުކަޒީ ނިޒާމާ.\nހިންގޭ މަޝްރޫޢުތަކާއެކު، ސަރުކާރުގެ އިޤްތިޞާދީ ސިޔާސަތުގެ ތެރެއިން ރަށްރަށުގައި ވީހާ ގިނަ ވަޒީފާގެ ފުރުޞަތު އުފެދި ފަހިވުމަކީ މުހިންމު އަމާޒެއް. ކުދި ވިޔަފާރިތައް ގިނަވެ، ކުރާނެ މަސައްކަތް އުފެދޭނެ މާޙައުލެއް ހޯދުމަކީ ލާމަރުކަޒުވުމުގެ ސަބަބެއް.\nކުރިއަށްދާ ހިލޭ ޑިގްރީ ޕްރޮގްރާމާއެކު، އަލަށް އުފެދޭ ވަޒީފާތަކަށް ޤާބިލް ދިވެހިން ހޯދޭނެ. ދުރުގައި ހުރި މާމޮޅު އެހެން މީހަކު ގެންނަން ނުޖެހި، ޤާބިލް އެމީހާ ރަށުން ލިބޭނެ. އާމްދަނީއަށްޓަކައި އެއްދިމާއަކަށް އެންމެން ބަލަން ނުތިބެ، ޢާއިލާއާ ގާތުގައި، އަމިއްލަ ރަށުން ތިމާގެ ފައިތިލައިގެ ދަށުން ހޯދޭ އާމްދަނީގެ އުފަލާއި ނަފާ މާބޮޑުވާނެ.\nދަތުރުފަތުރުގެ އަވަސް ޚިދުމަތުގެ ސަބަބުން ކޮންމެ ރަށަކީވެސް އަމިއްލަ ރަށްކަމުގެ އިޙްސާސް މަޑުމަޑުން އަންނަން ފަށާނެ. މި ދެންނެވި ބަދަލުން ހަކަތަ ލިބިގެން އުފެދޭނީ، އެތެރޭގެ އިޤްތިޞާދީ އިތުރު ޙަރަކާތް. އިއްޔެގެ އުކުޅަހާއި މިއަދުގެ އުކުޅަހުން ފެންނަނީ މާދަމާގެ ވިއަވަތި، ޖަޒީރާ، ބާއްޖަވެރި، ފުދުންތެރި އުކުޅަސް. އުކުޅަހަށް މި ދެންނެވި ރަނގަޅު ހޯދޭނަމަ، އޭގެ މާނަ ފުން. މާނައަކީ ރާއްޖޭގެ ކޮންމެ ރަށެއްމެ، އެ އަންނަނީ ލާމަރުކަޒީ، ވިއަވަތި، ޖަޒީރާ، ފުދުންތެރި ރާއްޖެއަކަށް ފައްކާވަމުންކަން.\nސަރުކާރުން ހިންގާ ހުރިހާ މަޝްރޫޢެއް، ލާމަރުކަޒީ ނިޒާމާ ގުޅުވާލާފައި އެވަނީ ދެ ބޭނުމަކު. ފުރަތަމަ ބޭނުމަކީ، ދެންމެ މި ދެންނެވި ގޮތަށް، އުކުޅަހާއި ރަސްދޫ އަދި ތޮއްޑުއާއި މުޅި ރާއްޖޭގެ ހުރިހާ ރަށެއް ކުރިއަރައި ތަނަވަސްވާނެ ގޮތެއް ހޯދުން. ދެވަނަ ބޭނުމަކީ، މާލެއަށް އޮތް ހުރިހާ ބުރައަކަށް، ދެވެން އޮތް އެންމެބޮޑު ލުޔެއްދީ، ހަމަނޭވާލެވޭ، ހިތްފަސޭހަ ތަނަކަށް މާލެ ހެދުން. މާލެއަށް ގޮތްހުސްވެ، ތޮއްޖެހި، ބޮއްސުންލީ އަޅުގަނޑުމެން ހަމަ ބަލަބަލައި ތިއްބާ. މާލޭގެ ރަށްވެހިންނާއި، އެ ރަށުގައި ދިރިއުޅޭ އެންމެންގެ ދިރިއުޅުން އަރަތަކަށްވީ، ގޯސްތައް ރަމަތަ ނުވެގެން. އަމާޒެއް ނެތި، ޚަރާބުގެ މަގަށް ޒަމާން އުފެއްދި ގަދަ އޮއިވަރުގެ ސަބަބުން. ދެން އިތުރު އެހެން އެއްވެސް ގޮތެއް ނެތިގެން.\nބުނެފާނެ، އެހެންވިއްޔާ މާލޭގައި ތިޔަ އަޅަނީ، ކޮންފަދަ ބިޔަ ބްރިޖެއްތޯ؟ ކީއްކުރަން ހިއްކާ ގިރާވަރު ފަޅެއްތޯ؟ ޖަވާބަކީ އެއީ ބާރުވެ ތާށިވެފައިވުމުން، ދޫޖެއްސުމަށް ދެން އޮތް ހަމައެކަނި ގޮތޭ. ރާއްޖޭގެ މައި ބަނދަރު ފުރަމާލެއިން ބޭރުކޮށް، ގުޅީފަޅާ ހަމަޔަށް ފެޔަށް ނުޖައްސައި، ދައުލަތުގެ ބަޖެޓަށް އާމްދަނީ ކައިރިކުރެވޭކަށް ނެތް. މާލޭގެ ރަށްވެހިންނަށް ޙައްޤުވާ ގޯތި ނުދީ ވާކަށްވެސް ނެތް. މުޅި ރާއްޖެ ލާމަރުކަޒުވާއިރު، މާލެއަށް މިގެނެވެނީ، އެއާ ގުޅޭ އިޖުތިމާޢީ ދުޅަހެޔޮކަމާއި، އިޤްތިޞާދީ ވެށި ތަނަވަސް ކުރުމުގެ ބަދަލު.\nމި ދައްކަނީ ރޭވެ އަލިވިލޭއިރު، ވެ ނިމިފައި އޮންނާނެ ބާވަތުގެ ކުޑަ ކަމެއްގެ ވާހަކައެއް ނޫން. މިއީ އުނދަގޫ، ބުރަ އަދި ބޮޑު ބަދަލެއް. މިކަމަށްޓަކައި ހިތްވަރާއި، ޢަޒުމާއި، ކެތްތެރިކަން އިސްކުރަންޖެހޭނެ. ބަދަލުހިފުމާއި، ޖަދަލުކުރުމާއި، ހާސްކަމުގެ ތެރެއަށް ނުގެނބި، އަޅާ ކޮންމެ ފިޔަވަޅެއް، އެ މަގުން އަޅާނަމަ، ހެޔޮ ނަތީޖާ ފެނުން އަވަސްވާނެ.\nވަރަށް ރަނގަޅަށް، ނުހަނު ބާރަށް ހިންގައިގެން ފުދުންތެރިކަން އިތުރުކުރާ ކައުންސިލްތައް އެބަހުރި. ފެށިއިރު އޭގެ އެންމެ ރަށެއް ނުވަތަ ކައުންސިލެއްވެސް މި ރާއްޖެއަކު ނެތް. ނަމަވެސް، އިއްޔެއަށްވުރެ މިއަދު ތަފާތު. ފެންނަން އޮތީ، މާ އުޖާލާ މާދަމާއެއް. އެއްހާސް ފިޔަވަޅުގެ ރާސްތާއަކަށްވެސް ފުރަތަމަ އަޅާނީ ފުރަތަމަ ފިޔަވަޅު. ކުރިއަށްދިޔަވަރަކަށް މަންޒިލް އަންނާނީ ގާތްވަމުން. އިޞްލާޙުކޮށް، ރަނގަޅުކޮށް، ފުރިހަމަކޮށް، ޙައްލުކުރަންޖެހޭ ކަންކަން އަބަދުވެސް ހުންނާނެ. އެއްވެސް މައްސަލައެއް ނެތުމަކީ މާބޮޑު މައްސަލައެއް. އެހެންވެއްޖެނަމަ، އެހިސާބުން އެތިބީ ކުރިއެރުން ހުއްޓި، ދިރުން ނެތިފައި. ސަބަބަކީ ދުނިޔަވީ ޙަޔާތަކީ އެތައް މަގެއްގެ ތެރެއިން ރަނގަޅު މަގު ހޯދަން އޮތް ކަމެއް. މާގިނަ ނުބައިގެ ތެރެއިން ރަނގަޅު ހޯދަންޖެހޭ ތަނެއް.\nޚާއްޞަ ގޮތެއްގައި، ލާމަރުކަޒުވުމުން، ސަރުކާރުގެ ސިޔާސަތު ތަންފީޒު ކުރުމުގައި، ކައުންސިލްތަކުގެ ދައުރު އިންތިހާއަށް މުހިންމު. އެއީ އިދާރީ ހިންގުން ކަމުގައިވިޔަސް، އަވަސް ޚިދުމަތް ދިނުން ކަމުގައިވިޔަސް، އިޖުތިމާޢީ ރައްކާތެރިކަމާއި، މުޖުތަމަޢުގެ ބަދަހިކަން ކަމުގައިވިޔަސް، އަދި ޤާނޫނުގެ ވެރިކަން ނެގެހެއްޓުން ކަމުގައިވިޔަސް، ކަން އޮތްގޮތް. ސަބަބަކީ ރައްޔިތުންނާ އެންމެ ގާތުގައި އެތުރި ތަރުތީބުވެފައިވާ އިދާރީ އަދި ތަންފީޒީ ފަށަލައަކީ ކައުންސިލްތައް ކަމުގައިވުން. އަންނަ ރަނގަޅެއް ނުވަތަ ފެންމަތިވާ މައްސަލައެއްވެސް އެންމެ ފުރަތަމަ އަންނާނެ، ފެންނާނެ ބަޔަކީ ކައުންސިލްތަކާއި ކައުންސިލަރުން.\nހެވަސް، ނުބަޔަސް، ކޮންމެ ކަމެއްވެސް ނިސްބަތްވަނީ ދޭދޭ ފަރުދީ ނުވަތަ ޢާއިލީ، ނޫނީ އިޖުތިމާޢީ އަދި ޤައުމީ ވެށީގެ ތެރޭގައި. މީގެތެރެއިން އެންމެ ފުޅާ ވެށްޓަކީ ޤައުމީ ވެށި. މައްސަލަތަކަށް ބަލާއިރު، ރާއްޖޭގައި ވަރަށްބޮޑު ޤައުމީ ދެ މައްސަލަ އެބައޮތް. އަދި އެއީ އެންމެ އިސްކަމެއްދީގެން ޙައްލުކުރަން ޖެހިފައިވާ މައްސަލަތައް.\nރާއްޖެއަށް މިވަގުތު ކުރިމަތިވެފައިވާ އެންމެބޮޑު އިޖުތިމާޢީ އެއް މައްސަލައަކީ، އެއް ގަހެއްގެ ދެ ގޮފި. އެއީ މަސްތުވާ ތަކެއްޗާއި، ގޭންގް ކުށްތައް. މިކަމުގެ އެންމެ ފުންމިނުގައި ވަނީ، އިންތިޒާމުވެ ރޭވިގެން ހިންގާ ކަންކަން. އޭގެފަހަތުގައި ސިޔާސީ ނިޔަތާއި، މާލީ ނަފާގެ ސަބަބުތައް ޝާމިލުވޭ. މިއީ ގޮންޖެހުން ބޮޑު، ހުރަސްތައް ގިނަ، ބުރަ މަސައްކަތެއް. މި ކޮންފަރެންސްގައި، މިކަމާ ގުޅޭގޮތުން ކުރެވޭ މަޝްވަރާތައް ފުޅާކުރުން މުހިންމު. އެއީ މީގެ ޙައްލު ހޯދުމުގެ މަގު ކުރުވެ، ނަތީޖާ އަވަސްވާނެ ކަމެއް ކަމުގައި އަޅުގަނޑު ދެކެން.\nދެން އޮތް ބޮޑު އަނެއް މައްސަލައަކީ، މޫސުމީ ބަދަލުތައް. ރަށް ގިރުމާއި، ފެން ބޮޑުވުމާއި، އުދައެރުމަކީ، އަޅުގަނޑުމެން ކޮންމެ މީހަކު ދިރިއުޅޭ ރަށާ އެންމެ ގާތުގައިވާ އެންމެ ބޮޑު ބިރު. ތިމާވެށްޓަށް ލިބޭ ގެއްލުމާއި، ކުރާ ނޭދެވޭ އަސަރަކީ، ހިންގޭ ތަރައްޤީގެ ކޮންމެ މަޝްރޫޢަކާ ގުޅިފައިވާ ކަމެއް. ތަރައްޤީގެ ބޭނުމުގައި ކުރާ ކަމަކީ ތަރައްޤީއަށް ހުރަހަކަށްވިޔަދީގެން ނުވާނެ. ތިޔަބޭފުޅުންގެ ވިސްނުމާއި މަޝްވަރާތައް، އެ މަގުން ގެންގޮސްދެއްވުން އަޅުގަނޑު އެދެން. މިކަމުގައިވެސް އެންމެ މުހިންމު ދައުރެއް އަދާކުރެވޭނީ ކައުންސިލްތަކަށް.\nމިއަދު މި ފެށޭ ކޮންފަރެންސަކީ، މި ދެންނެވި ގޮތުން ފާހަގަކުރެވިފައިވާ މައްސަލަތަކާމެދު މަޝްވަރާ ކުރުމުގެ މަޙައްލެއް. ޙައްލު ހޯދައި، ގޮތް ހޯދުމުގެ މަރުޙަލާ. މިވަގުތަށް ހޯދަންޖެހޭ ހުރިހާ ޖަވާބެއް، ތިޔަބޭފުޅުންގެ މަޝްވަރާތަކުން ހޯއްދަވާނެކަމާމެދު ކުޑަވެސް ޝައްކެއް އަޅުގަނޑުގެ ނެތް. ހަމަ ޔަޤީނުންވެސް ޚިޔާލު ބަދަލުކޮށް، މަޝްވަރާކޮށް، އަޑުއަހައިގެން މެނުވީ، ދެމެހެއްޓެވި ޙައްލެއް ހޯދޭނެ ކަމަކަށް އަޅުގަނޑު ނުދެކެން.\nތިޔަބޭފުޅުންގެ މަޝްވަރާއާއި ޚިޔާލުފުޅުތަކުގެ ތެރެއިން ފޭދިގެން އަޅުގަނޑާ ހަމަޔަށް އަންނާނީ ރައްޔިތުން އެދޭގޮތް. އަޅުގަނޑު މި މަގާމުގައި މިހުރީ، ރައްޔިތުންގެ އެދުމާއި އުންމީދާ އެއްގޮތަށް، އެ ރައްޔިތުންގެ ކަންކަން ނިންމުން ނޫން އެހެން އެއްވެސް ބޭނުމަކު ނޫން.\nނިންމާލުމުގެ ކުރިންވެސް، ތަކުރާރުކޮށް ދަންނަވަން އޮތީ އެއް ވާހަކަ. އެއީ ރައްޔިތުން މަތިކޮށްފައިވާ ޒިންމާތަކާއި، މަސްއޫލިއްޔަތު އަދާކުރުންމަތީ ދެމިތިބުމުގެ ވާހަކަ. ލާމަރުކަޒީ ވިއަވަތި ދިވެހިރާއްޖެއަކަށް ރައްޔިތުން ކުރާ އުންމީދުގައި ކުލަޖައްސައިދިނުމުގެ ވާހަކަ. ތިޔަ ހުރިހާ ބޭފުޅުންގެ އެހީތެރިކަމާއި އެއްބާރުލެއްވުން މިކަމުގައި އަޅުގަނޑު ބޭނުން. އަޅުގަނޑު މިހުރީ ލާމަރުކަޒީ ސަމުގާއިން ރާއްޖެ ކުރާ ދަތުރު މިއޮތް ފައްސިޔަލުގައި ދުއްވުމަށް. އިރާދަކުރެއްވިއްޔާ، އެ ސަމުގާއިން ފަޅި ދަރަޖައެއްގެ މިންވަރުވިޔަސް، ކަސިޔާރުވިޔަކަ އަޅުގަނޑު ނުދޭނަން. އިތުރަށް ބޭނުންވަނީ، މި ނިޒާމު ތަންފީޒު ކުރުމުގައި، ރައްޔިތުން ބޭނުންވާގޮތަށް، އެއްވެސް ހުރަހެއްނޭޅި ކުރިއަށްދާނެ މަގު، ތިޔަބޭފުޅުންގެ ނިޔަތާއި، ޢަމަލާއި ބަހުން ކޮށައި އަލިކޮށްދިނުން.\nއަޅުގަނޑުގެ ދުޢާއަކީ، اللَّـهُ سُبْحَانَهُ وَتَعَالَىٰ ގެ ރަޙްމަތާއި، ބަރަކާތާއި، މަދަދާއި ތައުފީޤު އަޅުގަނޑުމެންގެ މައްޗަށް ވެއްސަވައި، ތަނަވަސްކުރެއްވުން. އަޅުގަނޑުމެން މިކުރާ މަސައްކަތަށް، ނަޞްރާއި، ނަޞީބާއި ކާމިޔާބު ދެއްވުން. އާމީން.


Ihavandhoo Monitoring Gai 26 Dhuvas, Iyye Ekani 34 Meehaku Fassi - Vaguthu\nކޮވިޑް-19 ފެތުރޭ މިންވަރު އިތުރުވުމާއި ގުޅިގެން ހއ. އިހަވަންދޫ މޮނިޓަރިންގ އަށް ލާފައި އޮންނަތާ 26 ދުވަސްވެފައިވާއިރު، އިއްޔެ އެކަނިވެސް 34 މީހަކު ކޮވިޑް-19 އަށް ފައްސިވެފައިވާ ކަމަށް އެރަށު ކައުންސިލުން ބުނެފިއެވެ\nއެރަށު ކައުންސިލް ރައީސް އަހްމަދު ޞަބާޙް ވިދާޅުވީ، މިހާތަނަށް އެރަށުން 262 މީހުން ކޮވިޑަށް ފައްސިވެފައިވާ ކަމަށެވެ. އޭގެ ތެރެއިން 177 މީހުން ބަލިން ރަނގަޅުވެފައިވާއިރު މިހާރު ކަރަންޓީނުގައިތިބި މީހުންގެ އަދަދަކީ 85 ކަމަށް އޭނާ ވިދާޅުވިއެވެ.\nމިހާތަނަށް އިހަވަންދޫއިން 983 މީހުންގެ ސުންކު ނެގިފައިވާއިރު އެންމެ ފަހުން ނެގި ސުންކުތަކުގެ ތެރެއިން 46 މީހުންގެ ނަތީޖާ އަދިވެސް ނުލިބޭ ކަމަށް އޭނާ ވިދާޅުވިއެވެ.\nއިހަވަންދޫގެ އާބާދީ އަކީ 3،573 އެވެ. މިއީ އަތޮޅުގައި އެންމެ ގިނަ މީހުން ދިރިއުޅޭ ރަށްތަކުގެ ތެރެއިން އެއްރަށްކަން ފާހަގަ ކުރެވެއެވެ. ކައުންސިލުން ބުނީ ރަށް މޮނީޓަރިންގ ގައި ވީނަމަވެސް ރަށުގެ ރައްޔިތުންގެ ފަރާތުން މިކަމަށް ވަރަށް ބޮޑު އެއްބާރުމެއް ލިބޭ ކަމަށެވެ.


އަދާލަތު ޕާޓީގެ ރައީސް ކަމަށް އިމްރާން އަބްދުﷲ ކުރިމަތިލައްވައިފި\nހަދީޖާ އާނަސްތު 19 ޖެނުއަރީ 2021\nއަދާލަތު ޕާޓީގެ ރައީސް ކަމަށް އެޕާޓީގެ މިހާރުގެ ވެސް ރައީސް، ހޯމް މިނިސްޓަރ އިމްރާން އަބްދުﷲ ކުރިމަތިލައްވައިފިއެވެ.\nއަދާލަތު ޕާޓީގެ މިހާރުގެ ރައީސަކީ ހޯމް މިނިސްޓަރު އައްޝެއިހް އިމްރާން އަބްދުﷲ އެވެ. އަދި ނައިބު ރައީސަކީ، ރައީސް އޮފީހުގެ ޗީފް އޮފް ސްޓާފް އަލީ ޒާހިރެވެ.\nޕާޓީގެ ރައީސްކަމުގެ މަގާމަށް އިމްރާން އެންމެ ފުރަތަމަ އިންތިޚާބު ކުރީ 2011 ވަނަ އަހަރުއެވެ.\nއަދާލަތު ޕާޓީގެ ރައީސްގެ މަގާމަށް ކުރިމަތިލެއްވިކަން ހާމަކުރައްވާ އިމްރާން ކުރެއްވި ޓްވީޓެއްގައި ވިދާޅުވެފައިވަނީ ކުރިޔަށްއޮތް5އަހަރުގެ މުއްދަތަށް އަދާލަތު ޕާޓީގެ ރައީސްކަމަށް ވާދަކުރަން ނިންމަވާ އެމަގާމަށް ކުރިމަތިލައްވާފައިވަ ކަަމަށެވެ. އިމްރާން ވިދާޅުވީ އަދާލަތުގެ ރައީސް ކަމަށް ކުރިމަތިލައްވަން ނިންމެވީ ގައުމުގެ ހާލަތު ހުރިގޮތުން އަދާލަތު ޕާޓީ އިތުރަށް ހަރުދަނާކޮށް ކުރިއަށް ގެންދިއުމުގައި އެމަނިކުފާނުގެ ދައުރު މުހިންމުކަމަށް އެޕާޓީގެ ގިނަ މެމްބަރުން ފާހަގަކުރާތީ ކަމަށެވެ.\nއަދާލަތު ޕާޓީގެ3ވަނަ ދައުރަށް ޕާޓީގެ ރައީސާއި ނައިބު ރައީސް ހޮވުމަށް ބާއްވާ ރިޔާސީ އިންތިޚާބު މިމަހުގެ 30 ވަނަ ދުވަހު ބޭއްވުމަށް ވަނީ ނިންމާފައެވެ. އަދި މި އިންތިޚާބަށް ކުރިމަތިލުމުގެ މުއްދަތު މިމަހުގެ 19 ވާ އަންގާރަ ދުވަހުގެ 14:00 ގެ ނިޔަލަށް ވަނީ އިތުރުކޮށްފައެވެ.\nމިއިންތިޚާބުގައި ވޯޓުލުމުގެ ހައްގު ލިބިގެންވަނީ 13 ޖަނަވަރީ 2021 ވާ ބުދަ ދުވަހުގެ ނިޔަލަށް ޕާޓީގެ މެންބަރެއްގެ ގޮތުގައި ރަޖިސްޓްރާ ބަލައިގަނެފައިވާ، ޕާޓީގެ ކޮންމެ މެންބަރަކަށް ކަމަށްވެސް އިޢުލާނުގައި ބުނެފައި ވެއެވެ.\nއަދާލަތު ޕަޓީގެ ގަވާއިދު އޮންނަގޮތުން، ރައީސާއި ނައިބު ރައީސްއަށް ކުރިމަތިލައްވަން ޖެހޭނީ އެކުއެކީގައެވެ.\nއަރުޝީފަށް ނެގީ 19/01/2021 13:25\nއެންމެފަހުން އަޕްޑޭޓްކުރީ 19/01/2021 13:25\nތިލަފުށީ ގޮނޑުގެ މައްސަލަ ހައްލުވާނީ 2023 ގައި: ހުސައިން ރަޝީދު\n"ވަޒީރަކާމެދު ނެގޭ ނޯކޮންފިޑެންސް ވޯޓަކީ ސަރުކާރާމެދުވެސް ނެގޭ ނޯ ކޮންފިޑެންސް ވޯޓެއް"\nހަނާން ހުސައިން 15 މިނެޓު ކުރިން\nމަސްތުވާތަކެއްޗާއެކު ދެމީހަކު ވިލިމާލެއިން ހައްޔަރުކޮށްފި\nޕޮލިސް ސްޓާފް ސަރޖަންޓް އައިމިނަތު ރައިހާނާ 16 މިނެޓު ކުރިން\nފަރިތަކުރުން ދާއިމީގޮތެއްގައި ކުރިޔަށް ގެންދަން ގައިޑްލައިނަށް ޢަމަލުކުރުން މުހިއްމު:އާތީ


ކޮވިޑް19: ﷲގެ ގެކޮޅަށް އެއް ނުވެވޭއިރު ދެން އެއްވާން ޖެހޭތަނެއް ނޯންނާނެ! ގޭގަ މަޑުކޮށްލަމާ! – Dhen.mv\nކޮވިޑް19: ﷲގެ ގެކޮޅަށް އެއް ނުވެވޭއިރު ދެން އެއްވާން ޖެހޭތަނެއް ނޯންނާނެ! ގޭގަ މަޑުކޮށްލަމާ!\nމި ބިންމަތީގައިވާ އެންމެ މަތިވެރި އަދި އެންމެ މާތްތަނަކީ މިސްކިތްތަކެވެ. އެއީ ބިންމަތީގައިވާ ﷲގެ ގެކޮޅެވެ. ހުރުމަތްތެރި ވެގެންވާ އިސްލާމީ ބިނާތަކެވެ. މިސްކިތަށް އެއްވެ ޖަމާޢަތުގައި ނަމާދުކުރުމަކީ ނަމާދުގެ ޘަވާބު އިތުރުވެގެން ދާ ކަމެވެ. މާތް ﷲގެ ރަހުމަތްފުޅުން މި ރާއްޖޭގައި މިސްކިތްތައް ބިނާކޮށް، ބަންގި ގޮވަމުންދާތާ 800އަށްވުރެ ގިނަ އަހަރު ވެއްޖެއެވެ. ޖަމާޢަތުގައި ނަމާދުކޮށް، ﷲ އަށް އަޅުކަންކުރަމުން ދާތާ އެތައް ސަތޭކަ އަހަރެއް ވެއްޖެއެވެ. ޚާއްސަކޮށް ހުކުރު ނަމާދަށް މިސްކިތްތަކާއި މިސްކިތުގެ ބޭރު ފުރި ބާރުވެއެއެވެ.\nނަމަވެސް މުޅި ދުނިޔޭގައި ހަލުވިކަމާއެކުގައި ފެތުރެމުންދާ ކޮވިޑް19 އާއި ގުޅިގެން ރައްކާތެރިކަމެއްގެ ފިޔަވަޅެއްގެ ގޮތުން ސަރުކާރުން ނިންމި އެއް ނިންމުމަކީ މިސްކިތްތަކުގައި ޖަމާއަތުގައި ނަމާދުކުރުން ހުއްޓާލުމެވެ. ނަމާދަށް ބަންގި ގޮވި ނަމަވެސް ގޭގައި ނަމާދުކުރުމަށް ބަންގީގައި ގޮވާލުމެވެ. މިފަަދަ ނިންމުމެއް ސަރުކާރުން ނިންމަވާނީ ވަރަށް ގިނަ ވިސްނުންތަކާ އެކުގައިކަން ޔަޤީނެވެ.\nބަންގީގައި ގޭގައި ނަމާދުކުރުމަށް ގޮވާލުމާއި، މިސްކިތްތަކުގައި ޖަމާޢަތް ހަދައިގެން ނަމާދުކުރުން ވަގުތީ ގޮތުން ހުއްޓާލިކަން އިއުލާނުކޮށް އަދި ރާއްޖޭގައި ތިބި ދީނީ ޢިލްމުވެރިން އެކަމަށް ބާރު އަޅަމުން ދާނީ އެކަމުގެ މުހިންމުކަން މިވަގުތަށް އިންތިހާއަށް މުހިންމުވުމުންކަން ޔަޤީނެވެ. މުޅި ދުނިޔެއަށް ލޯ ހުޅުވާލާ އިރުވެސް މި ފެންނަނީ މި ފަދަ ހިތްދަތި މަންޒަރުތަކެކެވެ.\nމިފަދަ ހިތްނުތަނަވަސް އަދި ހިތާމަވެރި ދަނޑިވަޅެއްގައި ހިތްދަތި ވާން ޖެހޭ ސަބަބުތައް މިއަށް ވުރެ މާގިނައެވެ. މި ކުޑަކުޑަ އާބާދީގެ މީހަކަށް ﷲގެ އިރާދަފުޅުން މި ބަލި ނުޖެހުނު ނަމަވެސް މި ރާއްޖޭގައި މި ބައްޔަށް ޕޮޒިޓިވް ވި މީހުން އެބަ އުޅެއެވެ. އަދި އެކަލާންގެ ދީލަތިވަންތަ ކަމާއި ޑަކްޓަރުންނާއި ސިއްޙީ ޚިދުމަތްތެރިންންގެ މިންނެތް މަސައްކަތުން އެ ބަލި ޖެހުނު މީހުން ދަނީ ބަލިން ފަސޭހަވަމުންނެވެ.\nނަމަވެސް ސިއްޙީ ޚިދުމަތްތެރިންގެ އާދޭހަކީ މިވަގުތު ގެއިން ބޭރަށް ނުނިކުތުމެވެ. ކޮންމެހެން ނިކުންނަން ޖެހިއްޖެ ހާލަތުގައި ނޫނީ ބޭރަށް ނުނިކުތުމަށެވެ. މި ބަލީގެ ނުރައްކާތެރިކަމުންނެވެ. މި ބަލި މި މާލޭގައި ފެތުރި ދާނެކަމުގެ ބިރަށްޓަކައެވެ. އެންމެ މީހެއްގެ ފަރުވާ ކުޑަކަމުން މުޅި މުޖުތަމައު ނުރައްކަލަށް ވެއްޓިދާނެ ކަމަށްޓަކައެވެ. އަޅުގަނޑުމެންގެ ރައްކާތެރިކަމަށްޓަކައެވެ. އަޅުގަނޑުމެންގެ ލޯބިވާ މައިން ބަފައިންނަަށްޓަކައެވެ. ލޮބުވެތި އަނބިންނާއި ދެލޯ ނޭދި އެދޭ ދަރިންނަށް ޓަކައެވެ.\nލޮބުވެތި ރައްޔިތުންނޭވެ. ނޫކަށި ފުރައިގެ ޒުވާނުންނޭވެ. މާލޭގެ މަގުތަކަށް ބަލައިލުމުން ފެންނަނީ މި ބަލިމަޑުކަމަށް މާކަ ބޮޑު ސަމާލުކަމެއް ނުދީ އުޅޭތަނެވެ. އެއްވާ މީހުން އެއްވަނީއެވެ. ދުއްވާ މީހުން ދުއްވަނީއެެވެ. ކެފޭތައް ބަންދުކުރުމުން ޓޭކް އަވޭތަކުގެ ކައިރީގައި ކިއު ދަމާލައިފިއެވެ. ފޭސްބުކްގައި ލޮކްޑައުން ވެފައި މަގުމަތީގައި ބުރު ޖަހަނީއެވެ. ޑަކްޓަރުންނާއި ސިއްޙީ މާހިރުންގެ އާދޭހަށް ދެނީ ބީރުކަންފަތެކެވެ.\nމިދަނޑިވަޅުގައި ހުރިހާ ރައްޔިތުންގެ ސަލާމަތާއި ރައްކާތެރިކަމަށްޓަކައި ގޭގައި މަޑުކޮށްލަމާތޯއެވެ. އެއްކަލަ ފަރުވާ ކުޑަ މީހާގެ ލޭބަލް އެޅުނަ ނުދިނުމަށް އަޒުމު ކަނޑައަޅަމާ ހިނގާށެވެ. މުޅި ދުނިޔެއަށް ފެތުރެމުން މިދާ ވަބާއިން މި ކުޑަކުޑަ ޤައުމު ސަލާމަތްކޮށްދެއްވުމަށް އެދި ގިނަގިނައިން ދުއާ ކުރަމާ ހެއްޔެވެ.\nމި ބިންމަތީގައި ހުރި ﷲގެ ގެގޮޅުތަކަށް އެއްވުން މިވަނީ ވަގުތީ ގޮތުން ހުއްޓާލާފައެވެ. އެހެން ކަމުން ދެން އެއްވާން ޖެހޭ އިތުރު ތަނެއް ނޯންނާނެއެވެ.


Eid fenkulhi: Thajuribaa nukoh dhookollaakah nuvaane | Mihaaru\nކެފޭ ލަޔާ އިން ބޭއްވި އިވެންޓުގައި ޒުވާނުންތަކެއް ފޯރި ނަގަނީ.\n16 ޖޫން 2018 - 10:53 10 comments\nބަށި ކޯޓެއް ގޮތަށް ހަތަރެސް ކަނަށް އަޅާފައި އޮންނަ ކޯޓެކެވެ. ކޯޓުގެ މެދުގައި އެއް ޓީމުގެ ކުޅުންތެރިން ތިބޭއިރު، އިދިކޮޅު ޓީމުގެ ކުޅުންތެރިން ކޯޓު ބޭރުގައި، އެމީހުންނަށް ހާއްސަކުރެވިފައިވާ ރޮނގުގެ ކައިރީގައި ތިބެ އެވެ. އިދިކޮޅު ޓީމުގެ ބޭނުމަކީ، ފެން ކޮތަޅުން ޖަހައިގެން އެތެރޭގައި ތިބި މީހުން ބޭރު ކުރުމެވެ. ކޯޓުގެ ދެ ފަރާތުގައި އިދިކޮޅު ޓީމުގެ ކުޅުންތެރިން ތިބޭއިރު، އެމީހުންނަށް ބާލިދީއެއް ފުރައި ކުލަ އާއި ފެން އަޅާފައި ހުރި ޖޫސް ޕެޓީ ކޮތަޅު ލިބޭނެ އެވެ. ފަސް މިނިޓުވުމުގެ ކުރިން ޖެހޭނީ ކޮތަޅުން، އެމީހުންގެ ގައިގައި ޖަހައި ކޯޓުން ބޭރުކޮށްލާށެވެ. ވަގުތު ހަމަވާއިރު، އެންމެ ގިނަ މީހުން މެދުގައި ތިބޭ ޓީމެއް މޮޅުވާނެ އެވެ.\nމިއީ ކެފޭ ލަޔާ އިން އީދު ފާހަގަ ކުރުމަށް ހުޅުމާލޭގައި އިއްޔެ ބޭއްވި ފެން ކުޅި މުބާރާތުގެ މެޗެއް ހިނގި ގޮތުގައި ކުޑަ މިސާލެކެވެ. ޒުވާނުންގެ މެދުގައި އެހާމެ، ޖޯޝާއި ފޯރީގައި ކުރިއަށް ދިޔަ މުބާރާތް އިރުއޮއްސެން އުޅެނިކޮށް ނިންމާލިއިރު، ގިނަ މީހުން ތިބީ ކުލައިން "ތަތްތެޅިފަ" އެވެ. ފައިގަ ތަޅާ އުސޫލުން ކުރިއަށް ދިޔަ މުބާރާތުގައި ޒުވާނުންގެ ލޭ "ކައްކުވާލި" ކުޅިވަރަކަށް މިކަންވެއްޖެ އެވެ.\nފެން ކުޅި މުބާރާތުގައި ޒުވާނުންތަކެއް ބައިވެރިވަނީ.\nމިއީ ކެފޭ ލަޔާ އިން ފެން ކުޅި މުބާރާތް ބޭއްވި ތިން ވަނަ އަހަރެވެ. ހުޅުމާލޭގެ ރެޑްބުލް ޕާކް ސަރަހައްދުގައި ބޭއްވި މުބާރާތުގައި 14 ޓީމަކުން ބައިވެރިވި އެވެ. ޗެމްޕިއަން ޓީމަށް 12،000ރ. ފައިސާގެ އިނާމެއް ދިން އިރު، ރަނަރަޕް ޓީމަށް 6،000ރ. ފައިސާގެ އިނާމެއް ދިނެވެ.\nފެން ކުޅި ކުޅޭއިރު، އެންމެ ހުޝިޔާރުވެގެން ތިބެން ޖެހޭ އެއް ބަޔަކީ މެޗުތައް އިންސާފުކުރަން ތިބޭ ފަނޑިޔާރުންނެވެ. އެތެރޭގައި ތިބި ކުޅުންތެރިން ގައިގަ ކޮތަޅުން ޖަހާތޯ އެމީހުން ތިބެނީ ފާރައަށެވެ. އެތެރޭގައި ހުރި މީހެއްގެ ގައިގައި ކޮތަޅުން ޖެހިއްޖެނަމަ، އެމީހަކު ކޯޓުން ފައިބަން ޖެހޭނެ އެވެ. އެހާ ހިސާބުން، އެމީހަކަށް މި ގޭމް ނިމުނީ އެވެ.\nހަމައެގޮތަށް، ބޭރުގައި ތިބޭ ކުޅުންތެރިން އެއްލާއިރު، ރޮނގަށް އަރާތޯ ނުވަތަ ރޮނގު ހުރަސް ކުރޭތޯ ފަނޑިޔާރުން ބަލަ އެވެ. ރޮނގޮށް އެރުމަށް ފަހު ނުވަތަ ރޮނގުގެ ކުރީގައި ހުރެގެން ކޮތަޅު އެއްލުމަކީ ކުޅިވަރުގެ ގަވައިދާ ހިލާފު ކަމެކެވެ. ގަވައިދާ ހިލާފަށް އެއްލާ ކޮތަޅުތައް ބަލައެއް ނުގަނެ އެވެ. މެދުގައި ހުރި މީހެއްގެ ގައިގައި އެ ކޮތަޅުން ޖެހުނަސް، ގަވައިދާ ހިލާފުވާނަމަ، އަލުން ޖެހޭނީ ކޮތަޅު އެއްލާށެވެ.\nފެން ކުޅި މުބާރާތް ބެލުމަށް ގޮސް ތިބި ޒުވާނުންތަކެއް.\n"މޮޅުވާނީ ފަސް މިނިޓު ތެރޭގައި އެންމެ ގިނަ މީހުން މެދުގައި ތިބޭ ޓީމެއް. ކޮންމެ ޓީމަކަށް ވެސް މެދަށް އެރުމުގެ ފުރުސަތު އޮންނާނެ. ފަސް މިނިޓު ތެރޭގައި ދެ ޓީމު ކުޅުންތެރިން މެދުން ހުސްކޮށްލެވިއްޖެނަމަ، ދެން ބަލާނީ ވަގުތަށް. އެންމެ ގިނަ މީހުން މެދުގައި ގިނަ ވަގުތު ތިބޭ ޓީމެއް މެޗުން މޮޅުވާނީ،" ލަޔާގެ އިވެންޓު ރޭވުމުގައި އިސްކޮށް އުޅުނު އޮފިޝަލަކު "މިހާރު" އަށް ކިޔައިދިނެވެ. ރެޑްބުލް ޕާކް ސަރަހައްދުން މި ކުޅިވަރަށް އޮތް ލޯތްބާއި ޝައުގުވެރިކަން ހާމަވި އެވެ. ޑީޖޭ އާއި އެހެން ބައެއް ހަރަކާތްތަކާއެކު ބޭއްވި ކުޅިވަރު އީދުގައި ބޮޑަށް ފޯރި ނެގީ ޒުވާނުންނެވެ. ކޮންމެ މީހަކު ވެސް ބޭނުންވީ މި މަޖަލުގެ ތެރޭގައި ބައިވެރިވެ، އެކުވެރިކަން އިތުރަށް ބަދަހި ކުރުމަށެވެ.\nމި ހަރަކާތުގައި ބައިވެރިވި އައިމިނަތު ޔަޝްފާ 23، ބުނީ ކުޅިވަރުގެ ސަބަބުން އެކުވެރިންގެ މެދުގައި އެއްބައިވަންތަކުގެ ރޫހު އާލާވެފައިވާ ކަމަށެވެ. އަދި ރައްޓެހިން އެކުވެގެން މި ފޯރިގަދަ ކުޅިވަރު ހަރަކާތުގައި ބައިވެރިވުމުގެ ފުރުސަތު ލިބުމުން ވަރަށް ހިތް ހިތްހަމަޖެހިފައިވާ ކަމަށް އޭނާ ވިދާޅުވި އެވެ.\nހުޅުމާލޭގައި ބޭއްވި ފެން ކުޅި މުބާރާތުގެ ތެރެއިން.\n"ރަށްރަށުގައި ފެން ކުޅި ޖެހުމުގެ ސަގާފަތް އޮންނާނީ. މާލެ ނޫނީ ހުޅުމާލޭގައި މިކަން އެހާ ފޯރީގައި ކުރިއަށް ނުދާނެ. ތެދަށް ބުނާނަމަ، މި ކުޅިވަރުގައި ބައިވެރިވުމުން، ރާއްޖޭގެ ރަށެއްގައި ހުރެވުނު ކަހަލަ. އެހާ ވެސް ފޯރި ގަދަ. ވަރަށް ހިތްހަމަޖެހިއްޖެ ކުޅިވަރުގައި ބައިވެރިވެވުމުން،" ޔަޝްފާ ބުންޏެވެ.\nބައެއް ޒުވާނުންގެ ނަޒަރުގައި ކެފޭ ލަޔާ އިން ކޮންމެ އަހަރަކު ކުރަނީ ވަރަށް ތަފާތު ކަމެކެވެ. ރަށް ރަށަށް އީދު ފާހަގަ ކުރަން ނުގޮސް، މާލޭގައި ތިބޭ ޒުވާނުން އީދުގެ މަޖަލުގައި ލަޔާ ބައިވެރިކޮށްދީފި ކަން އެމީހުން ފާހަގަ ކުރި އެވެ. އެމީހުންގެ ހުރިހާ ޝުކުރެއް އިވެންޓު އިންތިޒާމު ކުރި މީހުންނަށެވެ.\n"ހަގީގަތުގައި ރަށްރަށުގައި މި ކުރިއަށްދާ ފެން ކުޅިއަށް ވުރެ، މި ކުޅިވަރު މާ ފޯރިގަދަވެފައި ޖޯޝް އެކުލެވޭ. އެއީ މުބާރާތެއްގެ ގޮތުގައި މިކަން ކުރިއަށް ދާތީ ހާއްސަކޮށް. ވަރަށް އުފާވޭ ޒުވާނުންނަށް މަޖާކޮށްލަން ފުރުސަތު ލިބުނީމަ. އުންމީދު ކުރަނީ ކުރިއަށް އޮތް ތަނުގައި މިއަށްވުރެ މާ ފޯރިގަދަ ކަންކަން ބާއްވާނެ ކަމަށް،" އުމުރުން 20 އަހަރުގެ އަހުމަދު ސަނީހު ބުންޏެވެ.\nއައިޝަތު ޝާޒިޔާ 22، ބުނި ގޮތުގައި މިފަހަރު އީދާ ދިމާކޮށް އުފަން ރަށަށް ނުދިޔައީ ވެސް ލަޔާ އިން ބޭއްވި މުބާރާތުގައި ބައިވެރިވާށެވެ. އެގޮތުން، ރައްޓެހި ކުދި ބަޔަކާއެކު ބައިވެރިވެ ރަނގަޅު ހިސާބަކަށް ދެވުނު ކަމަށް އޭނާ ބުންޏެވެ. މިފަދަ މުބާރާތްތައް ކުރިއަށް އޮތް ތަނުގައި ބާއްވާނެ ކަމަށް އެމީހުން އުންމީދު ކުރެ އެވެ. މުބާރާތްތައް ބާއްވައިފިނަމަ، ޝާޒިޔާ ހުރީ "އަތުކުރި އޮޅާލައިގެން" ބައިވެރިވާން ތައްޔާރަށެވެ.\n"ކުލަ އާއި ފެނުގެ ތެރޭގައި މުޅި ދުވަސް މިދިޔައީ. ހަށިގަނޑު އެއްކޮށް މިއޮތީ ފޯވެފައި. ވަރަށް ތަފާތު އިހުސާސެއް ކުރެވެނީ. މުބާރާތް ދިޔަ ގޮތާ މެދު ވަރަށް ހިތްހަމަޖެހޭ. ޒުވާނުން އެންމެ ގަޔާވާ ގޮތަށް މުބާރާތުގެ ހުރިހާ ކަމެއް ފެށިގެން ނިމިގެން ދިޔައީ،" މުހައްމަދު ހުނެއިން 29، ބުންޏެވެ.\nފެން ކުޅީގެ އިތުރުން ވާދެމުން ވެސް މިފަހަރު ބޭއްވިއިރު، ވާދެމުގެ މުބާރާތުގެ ޗެމްޕިއަން ޓީމަކަށް 5،000ރ. ގެ ފައިސާގެ އިނާމެއް ދިނެވެ. އޭގެ އިތުރުން ސެލްފީ ޗެލެންޖެއް ވެސް ކުރިއަށް ދިޔަ އެވެ.\nލަޔާ އިން ބުނި ގޮތުގައި އީދު ފާހަގަ ކުރުމަށް އެ ތަނުން ހިންގި ހަރަކާތަށް ޒުވާނުންގެ ބޮޑު އެއްބާރުލުމަކާއި ތަރުހީބެއް ވަނީ ލިބިފަ އެވެ. ކުރިއަށް އޮތް އަހަރުތަކުގައި، މިއަށްވުރެ ފެންވަރު ރަނގަޅު އަގުހުރި އިނާމުތަކާއެކު އިތުރު މުބާރާތްތައް ބާއްވާނެ ކަމުގެ ޔަގީން ކަން ލަޔާ އިން ދިނެވެ.\nއީދާ ދިމާކޮށް، ރަށްރަށަށް ނުގޮސް، މާލެ އާއި ހުޅުމާލެ ފަދަ ރަށްރަށުގައި ތިބޭ ޒުވާނުން މި ކުޅިވަރުގައި ބައިވެރިވެ، ތަޖުރިބާކޮށްލުން މުހިންމެވެ. މިއީ ތަޖުރިބާނުކޮށް ދޫކޮށްލަން ނުވާނެ ވަރުގެ ކުޅިވަރެކެވެ. އެހާވެސް ފޯރިގަދަ، ޖޯޝު ލިބޭނެ، މުނިފޫހިފިލުވާލަން ރަނގަޅު ކުޅިވަރެކެވެ.\nއިތުރު ލިޔުންތައް އީދު ހުޅުމާލެ ފިތުރު އީދު ރޯދަ މަސް 2018


SunOnline: Syriain nufeybumah America ah baaru elhin : France\nފްރާންސްގެ ރައީސް އިމާނުއަލް މެކްރޮން. ސީރިއާއިން ނުފޭބުމަށް އެމެރިކާއަށް ބާރުއެޅި ކަމަށް މެކްރޮން ވިދާޅުވި---\nސީރިއާއިން ނުފޭބުމަށް އެމެރިކާއަށް ބާރުއެޅިން: ފްރާންސް\nޕެރިސް (16 އޭޕްރީލް): ސީރިއާގައި ހަރަކާތްތެރިވާ އެމެރިކާގެ ސިފައިން އަނބުރާ ގައުމަށް ނުގެނައުމަށް ބާރު އެޅުއްވި ކަމަށް ފްރާންސްގެ ރައީސް އިމާނުއަލް މެކްރުން ވިދާޅުވެއްޖެ އެވެ.\nއިއްޔެ ފްރާންސްގެ ބީއެފްއެމް ޓީވީ އަދި އާރުއެމްސީ ރޭޑިއޯ އަށް ދެއްވި އިންޓަވިއުއެއްގައި އިމާނުއަލް ވަނީ އެމެރިކާއާ ބައިވެރިވެ ހޮނިހިރު ދުވަހު ދިން ހަމަލާ ދިފާއުކުރައްވައިފަ އެވެ.\n"އަޅުގަނޑުމެން ޑޮނަލްޑް ޓްރަމްޕަށް ބާރުއެޅުއްވިން ސީރިއާއިން ނުފޭބުމަށް. ބައިނަލްއަގުވާމީ ގާނޫނުތަކުގެ ދަށުން އަޅުގަނޑުމެންނަށް އެކަން ކުރެވޭނެ. އދ.ގެ ސަލާމަތީ މަޖިލީހުގެ ތިން މެމްބަރުން އެ ވަނީ އެ މައްސަލައިގެ ތެރެއަށް ވަދެފައި." އިމާނުއަލް ވިދާޅުވި އެވެ.\nމެކްރޮން ސީރިއާގެ މައްސަލާގައި އެފަދަ ގޮތަކަށް ވިދާޅުވުމުގެ ކުރިން އެމެރިކާ އިން އދ. އަށް ކަނޑައަޅުއްވާފައި ހުންނަވާ ސަފީރު ނިކީ ހޭލީ ވެސް ވަނީ އެމެރިކާ އިން ބޭނުންވާ މަގުސަދު ހާސިލްނުވަނީސް ސީރިއާއިން ނުފައިބާނެ ކަމަށް ވިދާޅުވެފަ އެވެ.\nހޭލީ ވަނީ އެމެރިކާ އިން ސީރިއާގައި ހާސިލްކުރަން ބޭނުންވާ ތިން ކަމެއް ފާހަގަކުރައްވައިފަ އެވެ. އޭގެތެރޭގައި ކެމިކަލް ހަތިޔާރު ބޭނުންކުރިޔަ ނުދިނުމާއި، އައިއެސް ހަނގުރާމަވެރިން ބަލިކުރުމާއި އަދި އިރާނުގެ ނުފޫޒުން ސީރިއާ ސަލާމްތަކުރުން ހިމެނެ އެވެ.\nއެމެރިކާގެ ރައީސް ޓްރަމްޕް ހޮނިހިރު ދުވަހު ވިދާޅުވީ ސީރިއާގެ ކެމިކަލް ހަތިޔާރު އުފައްދާ އަދި ރައްކާކުރާ ކާރުހާނާތަކަށް އެގައުމުން ވަނީ ކާމިޔާބު ހަމަލާތަކެއް ދީފައިވާ ކަމަށެވެ.\nނަމަވެސް ރަޝިއާގެ ޑިފެންސް މިނިސްޓްރީން ވަނީ، އެމެރިކާ އިން ފޮނުވާލި 100 އަށް ވުރެ ގިނަ މިސައިލު ހަމަލާތަކުގެ ތެރޭން 71 މިސައިލެއް، ސީރިއާގެ މިސައިލް އައްޑަނަތަކުގެ އެހީގައި ވައްޓާލާފައިވާ ކަމަށް ބުނެފަ އެވެ.\nއަދި ސީރިއާ ސަރުކާރުން ދޫމާގައި ކެމިކަލް ހަތިޔާރު ބޭނުންކުރި ކަމަށް ބުނެ ހުޅަނގުގެ ގައުމުތަކުން ކުރާ ތުހުމަތުތަކަކީ، ވަރަށް ބޮޑު އޮޅުވާލުމެއް ކަމަށާއި އެއީ ވަރަށް ބޮޑަށް ރާވައިގެން ދައްކާ ދޮގު ވާހަކަތަކެއް ކަމަށް ރަޝިއާ އާއި ސީރިއާ އިން ވެސް ވަނީ ބުނެފަ އެވެ.\nއެމެރިކާ ސީރިއާ ފްރާންސް ސީރިއާ ހަނގުރާމަ\nރަޝިއާ ދިފާއުކޮށް ދެއްކެވި ވާހަކަ ޓްރަމްޕް އަނބުރާ ގެންދަވައިފި 15 ގަޑި 60 މިނެޓް ކުރިން\nއެމެރިކާގެ ރިޔާސީ އިންތިހާބަށް ރަޝިއާއިން ނުފޫޒު ފޯރުވި މައްސަލަ ޓްރަމްޕް ދިފާއު ކުރައްވައިފި2ދުވަސް 15 ގަޑި ކުރިން\nރަޝިއާ އާ އެކު ގުޅުން ހީނަރުވެފައި ވަނީ އެމެރިކާގެ ސަބަބުން: ޓްރަމްޕް2ދުވަސް 10 ގަޑި ކުރިން


Ronaldo fandu ve Dybala vidhaalaifi\nލަނޑު ޖެހުމަށް ފަހު ޑިބާލާ އުފާފާޅު ކުރަނީ\nއެތުލެޓިކޯ މެޑްރިޑް ކޮޅަށް ޕައުލޯ ޑިބާލާ ހިލޭ ޖެހުމުން ވައްދާލި މޮޅު ލަނޑާއެކު، ރޮނާލްޑޯގެ ނަން ފަނޑުވެ ޑިބާލާ ވިދާލައިފި އެވެ.\nމި މަހު ޗެމްޕިއަންސް ލީގްގައި ކުޅުނު ދެ މެޗުގައި ވެސް ސުރުހީތަކުން ރޮނާލްޑޯގެ ނަން ވަނީ ފަނޑުވެފަ އެވެ. ތިން ހަފުތާ ކުރިން ލޮކޮމޯޓިވް މޮސްކޯއާ ދެކޮޅަށް ކުޅުނު މެޗުގައި ރޮނާލްޑޯއަށް ރެކޯޑެއް ހެދެން ފުރުސަތު އޮއްވައި ރޮނާލްޑޯ ނެގި ފުރީ ކިކް ގޯލްގެ ތެރެއަށް ވައްދާލީ އާރޮން ރަމްސީ އެވެ. އެ ލަނޑު ރޮނާލްޑޯގެ ނަމަށް ނިސްބަތް ވިނަމަ ޗެމްޕިއަންސް ލީގްގައި ތަފާތު 34 ޓީމެއް ކޮޅަށް ލަނޑު ޖެހި ކުޅުންތެރިޔާގެ ރެކޯޑް ރޮނާލްޑޯގެ ހެދުނީ ހެވެ.\nރޭ އެތުލެޓިކޯ އާ ދެކޮޅަށް ކުޅުނު މެޗުގައި ފެނުނީ އެހެން މަންޒަރެކެވެ. މިދިޔަ ސީޒަންގައި ޔުވެންޓަސްއަށް ރޮނާލްޑޯ ބަދަލުވި ފަހުން އޭނާ ދަނޑު މަތީގައި ހުރެއްޖެނަމަ ފްރީ ކިކް ނަގަނީ ރޮނާލްޑޯ އެވެ. އެއް މެޗުގެ މެދުކެނޑުމަކަށް ފަހު އަލުން ޔުވެންޓަސްގެ ޓީމާއެކު ކުޅެން ނުކުތް ރޮނާލްޑޯ ދަނޑު މަތީގައި ހުއްޓައި ފްރީ ކިކް ނަގަން ފުރުސަތު ދިނީ ޑިބާލާ އަށެވެ.\nރޮނާލްޑޯ ރޭގެ މެޗުގައި\nޕެނަލްޓީ އޭރިއާ ބޭރުން އަރިމަތިން ހަނި އޭންގަލުން ލިބުނު ފުރީ ކިކް ގޯލަށް ފޮނުވާލުމަކީ އިމްޕޮސިބަލް ކަމެއްގެ ގޮތުގައި ބެލެވުނު ނަމަވެސް ޑިބާލާ އެ ބޯޅަ ގޯލްގެ ތެރެއަށް އޮޅާލީ އެތުލެޓިކޯގެ ކީޕަރު ޔޭން އޮބްލެކް އަށް ވެސް ފުރުސަތު ނުދީ އެވެ.\nޔުވެންޓަސްގައި ރޮނާލްޑޯ އަށް ފުރުސަތު ދިން 10 ފުރީ ކިކުން އެންމެ ފުރުސަތެއް ރޮނާލްޑޯއަށް ގޯލަކަށް ބަދަލު ކޮށްލެވިފަ އެއް ނުވެ އެވެ. އެހެން ނަމަވެސް ޑިބާލާއަށް ފުރުސަތު ދިން ދެ ފަހަރުގެ ތެރެއިން އެއް ފަހަރު އޭނާ ވަނީ ގޯލަށް ބަދަލު ކޮށްލާފަ އެވެ. އަދި އެއީވެސް އުނދަގޫ އޭންގަލަކުން ލިބުނު ފުރުސަތެއްގަ އެވެ.


Azhar University ge scholarship ah furusathu hulhuvaalaifi | Mihaaru\nއަޒްހަރު ޔުނިވާސިޓީން ފޮނުވި ޓީޗަރުންނާއެކު އެޑިއުކޭޝަން މިނިސްޓަރު ފޮޓޯއަކަށް ހުއްޓިލައިގެން: ރާއްޖޭގެ ތައުލީމީ ދާއިރާއަށް އެ ޔުނިވާސިޓީގެ ބޮޑު އެހީއެއް ލިބޭ.-- ފޮޓޯ: އެޑިއުކޭޝަން މިނިސްޓްރީ\n08 މެއި 2018 - 10:304comments\nމިސްރުގެ އަލް އަޒްހަރު ޔުނިވާސިޓީގެ ސްކޮލަޝިޕްތަކަށް ކުރިމަތިލާން އެދޭ ދަރިވަރުންނަށް ޑިޕާޓްމަންޓް އޮފް ހަޔަ އެޑިއުކޭޝަން (ޑީއެޗްއީ) އިން ފުރުސަތު ހުޅުވާލައިފި އެވެ.\nއެ ޑިޕާޓްމަންޓުން މިދިޔަ އާދިއްތަ ދުވަހު ކުރި އިއުލާނުގައި ބުނެފައިވަނީ އަޒްހަރް ޔުނިވާސިޓީން ހުރިހާ ހަރަދުތަކެއް ހަމަޖައްސައިދޭ 22 ސްކޮލަޝިޕަށް އަންނަ އާދިއްތަ ދުވަހާ ހަމަ އަށް ކުރިމަތިލެވޭނެ ކަމަށެވެ.\nއެ ފުރުސަތަށް ކުރިމަތިލުމުގެ ޝަރުތުގެ ތެރޭގައި، ސެޕްޓެމްބަރު 15، 2018 އަށް 25 އަހަރު ފުރިފައި ނުވުމާއި ޝަހާދާ ސާނަވިއްޔާ އިން ފާސްވެފައިވުން ހިމެނެ އެވެ. އޭގެ ތެރެއިން ވެސް އަރަބިއްޔާ ސްކޫލުން ޝަހާދާ ސާނަވިއްޔާ ނިންމި ދަރިވަރެއް ނަމަ، އެއިން 65 ޕަސެންޓަށް ވުރެ މަތިން ފާސްވެފައިވުން ހިމެނެ އެވެ.\nއެ ސްކޮލަޝިޕް ހާއްސަކޮށްފައިވަނީ ޝަރުއީ ދާއިރާ އިން 10 ފުރުސަތާއި އެހެނިހެން ދާއިރާތަކުން 12 ފުުރުސަތަކަށެވެ. އޭގެ ތެރޭގައި ޑޮކްޓަރުކަން ކިޔެވުމާއި އިންޖީނިއަރިން ފަދަ ދާއިރާތައް ވެސް ހިމެނެ އެވެ.\nގައުމީ ގަދަ ދިހެއް ހޮވުމަށް މިދިޔަ އަހަރު ގެނައި ބަދަލާއެކު، ޝަހާދާ ސާނަވިއްޔާގެ ދަރިވަރުންނަށް ވެސް ގައުމީ ގަދަ ދިހަކުން ޖާގަ ލިބޭނެ އެވެ. އެ ދަރިވަރުންނަށް ވެސް އަޒްހަރު ޔުނިވާސިޓީގެ ސްކޮލަޝިޕްތަކަށް ކުރިމަތިލެވޭނެ ކަމަށް ޑީއެޗްއީ އިން ބުންޏެވެ.\nއަޒްހަރުން އެ ސްކޮލަޝިޕް ދެމުން އަންނަތާ 38 ވަރަކަށް އަހަރު ވެއްޖެ އެވެ. އެ ސްކޮލަޝިޕުން އެތައް ބަޔަކު ތައުލީމް ހާސިލްކޮށްފައިވާ އިރު އޭގެ ތެރެއިން ރާއްޖޭގައި ފާހަގަ ކޮށްލެވޭ ދީނީ އިލްމުވެރިން ވެސް ހިމެނެ އެވެ.\nރާއްޖޭގެ ތައުލީމީ ދާއިރާ ކުރިއެރުމަށް އަޒްހަރް ޔުނިވާސިޓީން އަންނަނީ ބޮޑު އެހީތެރިކަމެއް ދެމުންނެވެ. ކުރީގެ މައުހަދުއް ދިރާސާތުލް އިސްލާމިއްޔާ އުފެއްދި ފަހުން، އެ މައުހަދުގައި ކިޔަވައިދިނުމަށާއި އަރަބިއްޔާ ސްކޫލްގައި ކިޔަވައިދިނުމަށް އެ ޔުނިވާސިޓީން ކޮންމެ އަހަރަކު ވެސް ގިނަ އަދަދެއްގެ ޓީޗަރުން ފޮނުވަ އެވެ. މިހާރު ވެސް އަޒްހަރުން ފޮނުވާފައިވާ 15 ޓީޗަރުން އަރަބިއްޔާ ސްކޫލުގައި ކިޔަވައިދެމުން އެބަ ދެ އެވެ.\nއިތުރު ލިޔުންތައް ތައުލީމް އަލް އަޒްހަރު ސްކޮލަޝިޕް ހަޔާ އެޑިއުކޭޝަން ޑިޕާޓްމަންޓް\nމަތީ ތައުލީމުގެ ސްކޮލަޝިޕް 857 ދަރިވަރަކަށް\nސްކޮލަޝިޕް ހޯދަން4ޔުނިވަސިޓީއަކާއެކު ސޮއިކޮށްފި\n2050 ސްކޮލަޝިޕަށް ކުރިމަތިލާން ހުޅުވާލައިފި


BREAKING | Maandhoo Ihaa: Ithuru6Meehaku Fassi Vejje - Vaguthu\nމާންދޫ އިހާ: އިތުރު ހަ މީހަކު ފައްސިވެއްޖެ\nމާންދޫ ފިޝަރީޒް ކޮމްޕްލެކްސް\nމާންދޫ އިހާއާއި ގުޅުންހުރި އިތުރު ހަ މީހަކު ކޮވިޑް-19 އަށް ފައްސިވެއްޖެއެވެ.\nގަމު ރީޖަނަލް ހޮސްޕިޓަލުން އާންމު ކޮށްފައިވާ ކޮވިޑް-19ގެ އެންމެ ފަހުގެ ތަފާސް ހިސާބުތަކުން ދައްކާގޮތުގައި ގަން އަދި މާންދު އިން ހަ މީހަކު ވަނީ ފައްސިވެފައެވެ. މީގެ އިތުރުން 79 މީހަކު ނައްސިވެފައިވާއިރު، އަލަށް 36 ސުންކެއް ވަނީ ނަގާފައެވެ.\nމި އިހާއާއި ގުޅުން ހުރި އިތުރު ހަ މީހަކު ފައްސިވުމާއި އެކީ ޖުމްލަ ފައްސިވި މީހުންގެ އަދަދު ވަނީ 307 އަށް އަރާފައެވެ. އެއީ މިހާތަނަށް ނަގާފައިވާ 1،379 ސުންކުގެ ތެރެއިންނެވެ. މި ސުންކުތަކުގެ ތެރެއިން 989 ސުންކު ނައްސިވެފައިވާއިރު، ނަތީޖާ ނުލިބި 83 ސުންކެއް އުޅޭ ކަމަށް ގަމު ރީޖަނަލް ހޮސްޕިޓަލުން ވަނީ ބުނެފައެވެ.\nމާންދޫ އިހާ އާއި ގުޅުން ހުރި މީހުން ފޮނަދޫ، ދަނބިދޫގައި ވެސް އެބަ ތިއްބެވެ.މާންދޫ އިހަލާއި ގުޅިގެން ގަމުން 130 އަށްވުރެ ގިނަ ގެއެއް ވަނީ މޮނިޓަރިންގެ ހާލަތައް ގެނެސްފައެވެ. އަދި ގަމުގެ ކެފޭތަކާއި ރެސްޓޯރެންޓްތަކުންގެ ހިދުމަތް ވެސް މިހާރު ވަނީ ހުއްޓުވާފައެވެ.\nފަހަކަށް އައިސް އަތޮޅު ތެރޭގައި ބަލީގެ ވޭދަނަތައް އިތުރުވަމުން އަންނަ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ވަނީ ހާމަ ކޮށްފައެވެ. އެގޮތުން ކޮންމެ ދުވަހަކު ގޮތަކަށް އަތޮޅު ތެރެއިން 100 އަށްވުރެ ގިނަ މީހުން ފައްސިވާ ކަމަށް ވަނީ ރިކޯޑް ކުރެވިފައެވެ.\nއެގޮތުން ފާއިތުވި 24 ގަޑިއިރު، 601 މީހަކު މި ބައްޔަށް ފައްސިވެފައިވާއިރު، އޭގެ ތެރެއިން 440 މީހަކީ މާލެ ސަރަހައްދުން ފައްސިވެފައިވާ މީހުންނެވެ. އަދި 141 މީހަކީ އަތޮޅުތަކުގެ ރަށްރަށުން ފައްސިވެފައިވާ މީހުންނެވެ. އަދި 19 މީހަކު ރިސޯޓުތަކުން ފައްސިވެފައިވެއެވެ. މިއާއި އެކީ ރާއްޖެއިން މި ބަލި ޖެހުނު މީހުންގެ އަދަދު ވަނީ 31،931 އަށް އަރާފައެވެ.


ލޯކަލް ކައުންސިލް އިންތިޚާބު އަވަސްކުރުމަށް ރައްޔިތުން އަޑުއުފުލަންޖެހޭ: ޑރ. ޖަމީލު | Sandhaanu\nލޯކަލް ކައުންސިލް އިންތިޚާބު އަވަސްކުރުމަށް ރައްޔިތުން އަޑުއުފުލަންޖެހޭ: ޑރ. ޖަމީލު\nލޯކަލް ކައުންސިލް އިންތިޚާބު އަވަސްކުރުމަށް ރައްޔިތުން އަޑުއުފުލަންޖެހޭ ކަމުގައި ރާއްޖޭގެ ނައިބު ރައީސްކަން ކުރީން ކުރައްވާފައިވާ މުޙައްމަދު ޖަމީލު އަޙުމަދު ވިދާޅުވެއްޖެއެވެ.\n“ދި ޓީވ.”ގެ ޕްރޮގްރާމެއްގައި ވާހަކަފުޅު ދައްކަވަމުން ކުރީގެ ނައިބު ރައީސް މުޙައްމަދު ޖަމީލު ވިދާޅުވީ އެމްޑީޕީގެ ދިރާސާތަކަށްބަލާއިރު އެޕާޓީއަށް އިންތިޚާބު ކާމިޔާބެއް ނުކުރެވޭނެއެވެ. އެހެންވެ އިންތިޚާބު ލަސްކުރުމަށް އެޕާޓީން ދަނީ މަސައްކަތްކުރަމުންނެވެ.\nޑރ. ޖަމީލު ވިދާޅުވިގޮތުގައި އިންތިޚާބު ކާމިޔާބު ނުކުރެވޭނެކަން ޔަގީންވާތީ އެމްޑީޕީން ދަނީ ސަރުކާރުގެ މުއައްސަސާތަކާ ގުޅިގެން އިންތިޚާބު ލަސްކޮށް އިންތިޚާބު ނުބޭއްވޭނެ ހުރިހާގޮތެއް ހަދަމުންނެވެ.\nލޯކައުލް ކައުންސިލް އިންތިޚާބާއި ރަށްރަށުގެ އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގެ އިންތިޚާބު ފާއިތުވި 2020 ގެ މާރިޗު މަހު ބާއްވަން ކުރިން ކަނޑައަޅާފައި އޮތަސް ކޮވިޑް-19 އާ ގުޅިގެން އިންތިޚާބު ބޭއްވުން ފަސްކުރުމަށް ގާނޫނަށް ބަދަލުގެނެސްގެން ވަނީ ކަނޑައަޅާފައެވެ.\nޚަބަރު ލިބިފައިވާގޮތުގައި އިލެކްޝަން ކޮމިޝަން (އީސީ)އިން މިހާރު މަސައްކަތްކުރަމުންދަނީ ކުއްލި ނުރައްކަލުގެ ގާނޫނު ހިންގާފައި އޮތަސް ކަމާބެހޭ ފަރާތްތަކާ މަޝްވަރާކޮށްގެން އިންތިޚާބު ބާއްވާނެ ތާރީޚެއް ކަނޑައަޅައި އިންތިޚާބު ބޭއްވުމަށެވެ. އެކަމާ ގުޅޭ ގާނޫނީ އޮނިގަނޑެއް ހެދުމަށް ކުރަންޖެހޭ މަސައްކަތްތައް އީސީން ދަނީ ކުރަމުންނެވެ. މިދިޔަ އަހަރު ގާނޫނަށް ގެނައި އިސްލާހުގައިވާ ގޮތުން މިއަހަރުގެ މޭމަހުގެ 10ގެ ކުރިން އިންތިޚާބު ބާއްވަންޖެހެއެވެ.\nގާނޫނު އިސްލާހުކޮށްގެން އިންތިޚާބު ބޭއްވުމާ ގުޅޭ ވާހަކަ ދެކެވެމުންދާއިރު، ރައްޔިތުންގެ މަޖިލިސްގެ މެންބަރުން ތިއްބެވީ ޗުއްޓީގައެވެ. މަޖިލިސްގެ ޖަލްސާތައް ފެށުމަށް ހަމަޖެހިފައިވަނީ ފެބްރުއަރީ މަހުގެތެރޭގައެވެ. ނަމަވެސް ކޮންމެހެން ޖަލްސާއެއް ބާއްވަން ޖެހިއްޖެނަމަ މަޖިލިހުގެ ގަވައިދުގައިވާ ގޮތުގެ މަތީން ދައުރުން ބޭރުން ޖަލްސާއެއް ބާއްވައި އެ އިސްލާހު ފާސް ކުރެވިދާނެއެވެ.\nމިއަހަރުގެ މާރިޗު މަހުގެ ހަވަނަ ދުވަހު ބާއްވަން ކަނޑައަޅާފައި އޮތް ކައުންސިލް އިންތިޚާބު މާޗު މަހުގެ6ވަނަ ދުވަހު ނުބޭއްވޭނެ ސަބަބެއްކަމަށް އިލެކްޝަންސް ކޮމިޝަނުގެ ރައީސް އަޙްމަދު ޝަރީފު ވިދާޅުވީ އިއުލާނުކޮށްފައިވާ ޞިއްޙީ ކުއްލި ނުރައްކަލުގެ ޙާލަތު ދިގުދެމިގެން ދިއުމެވެ. އިންތިޚާބު ކަނޑައަޅާފައިވާ ތާރީޚަށް ނުބޭއްވޭނެކަމަށް އެލެކްޝަން ކޮމިޝަނުން އެންގުމުން ވަރަށް ގިނަ ބަޔަކު ދަނީ އެކަމަށް ފާޑުކިޔަމުންނެވެ.\nރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު އަދި ޕީއެންސީގެ ޕާލަމެންޓްރީ ގްރޫޕްގެ ލީޑަރު އާދަމް ޝަރީފް ވިދާޅުވީ، އިންތިޚާބު ފަސްކުރުމަކީ ސަރުކާރުން ރާވައިގެން ގަސްތުގައި ކުރަމުންދާ ކަމެއްކަމަށެވެ. އަދި އެއީ ސަރުކާރު ފެއިލްވެފައިވާ މިންވަރު ހާމަވެދާނެތީ ކުރާކަމެއްކަމަށް ވެސް އޭނާ ވިދާޅުވިއެވެ.\nއާދަމް ޝަރީފު ވިދާޅުވި ގޮތުގައި ރައްޔިތުން މިހާރު ތިބީ ސަރުކާރާމެދު މާޔޫސްވެފައެވެ.\nކުރީގެ އުއްތަމަ ފަނޑިޔާރު ޑރ. އަޙުމަދު ޢަބްދުﷲ ދީދީ ކުރެއްވި ޓްވީޓެއްގައި ވިދާޅުވީ ރާއްޖޭގައި ކުއްލި ނުރައްކަލުގެ ހާލަތު ގާއިމުކޮށްފައި އޮތަސް ގައުމުގައި ފުރަބަންދު ގާއިމުކޮށްފައި ނެތުމުން އިންތިޚާބު ބާއްވަން ނުޖެހޭ ހާލަތެއް ނެތްކަމަށެވެ. އަދި ގާނޫނުއަސާސީއާ ޚިލާފަށް ލޯކަލް ކައުންސިލް އިންތިޚާބު ފަސްކުރުމުގެ ބާރު އެއްވެސް ފަރާތަކަށް ލިބިގެން ނުވާކަމަށް ވެސް އޭނާ ވިދާޅުވިއެވެ.


Gina Adhadhehge Masthuva Thakehchaai eku4Meehaku Hayyaru koffi - Vaguthu\nކޮވިޑް-19: ފައްސި މަދު، ޓެސްޓް ވެސް މަދު - 23 ގަޑިއިރު ކުރިން\nގިނަ އަދަދެއްގެ މަސްތުވާ ތަކެއްޗާއިއެކު ހަތަރު މީހަކު ހައްޔަރުކޮށް\nގިނަ އަދަދެއްްގެ މަސްތުވާތަކެއްޗާއެކު މާލެއިން ހަތަރު މީހަކު ހައްޔަރު ކޮށްފިއެވެ.\nމަސްތުވާތަކެއްޗާއި އެކު ހައްޔަރު ކޮށްފައިވަނީ 25 އަހަރުގެ ދިވެހި ފިރިހެނަކާއި 36 އަހަރުގެ ދިވެހި ފިރިހެނަކާއި 46 އަހަރުގެ ދިވެހި ފިރިހެނެއްގެ އިތުރުން 18 އަހަރުގެ ދިވެހި ފިރިހެނެއް ކަމަށް ފުލުހުން ވިދާޅުވިއެވެ.\nމީގެ ތެރެއިން 46 އަހަރުގެ މީހާ ހައްޔަރުކޮށްފައިވަނީ ގަލޮޅު ޕޮލިސް ސްޓޭޝަންގެ ފުލުހުން މާލެތެރެ ޕެޓްރޯލް ކުރަމުންދިޔައިރު އޭނާގެ އަމަލުތައް ހުރިގޮތުން ތުހުމަތުކުރެވިގެން އިއްޔެ 18:50 އެހާކަންހާއިރު ރަތްވިލާ ހިނގުމުން ކަމަށް ފުލުހުން ވިދާޅުވިއެވެ. މި މީހާގެ އަތުން މަސްތުވާތަކެތި ހުރި 16 ރަބަރު ޕެކެޓްވަނީ ފެނިފައެވެ.\nމިތަކެތި ފެނިފައިވަނީ އޭނާ ހުއްޓުވައި ބަލައިފާސްކުރަން އުޅުމުން އޭނާ އެވަގުތު ހުރިދިމާ ބިންމައްޗަށް އެއްޗެއް ވައްޓާލުމުން ފުލުހުން އެތަން ބެލިބެލުމުންނެވެ.\nފުލުހުން ވިދާޅުވީ، 25 އަހަރުގެ މީހާއާއި 36 އަހަރުގެ މީހާ ހައްޔަރުކޮށްފައިވަނީ މާލޭގައި މަސްތުވާތަކެތި ގެންގުޅެ އެތަކެތި ބޭނުންކޮށް އަދި އެތަކެތީގެ ވިޔަފާރިކުރާ ކަަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ރޭ 20:12 އެހާކަންހާއިރު ހިންގި އޮޕަރޭޝަނެއްގައި ކަމަށެވެ.\nފުލުހުން ވިދާޅުވީ، މި މީހުން ހައްޔަރުކޮށްފައި ވަނީ، ސައިކަލެއްގައި ދަނިކޮށް މާލޭ މަގުމަތިން މި ދެ މީހުން ހުއްޓުވައި ބަލައިފާސްކުރިއިރު، މަސްތުވާ އެއްޗެއްހުރި ފަސް ބުލެޓު ފެނިގެން ކަމަށެވެ. އަދި އެތަނުން އެކަކު ދިރިއުޅޭ އެޕާޓްމަންޓް ބަލައިފާސްކުރިއިރު، މަސްތުވާ އެއްޗެއްހުރި ސެލޯފިން ކޮޅަކާއި މަސްތުވާ އެއްޗެއްހުރި ފިލްމް ހުސްކުރި ދަޅެއް ފެނިފައިވާ ކަމަށް ފުލުހުން ވިދާޅުވިއެވެ.\nފުލުހުން ވިދާޅުވީ، 18 އަހަރުގެ ފިރިހެން މީހާ ހައްޔަރުކޮށްފައިވަނީ މާފުށި ޖަލަށް މަސްތުވާތަކެތި ގެންދަންއުޅޭ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން، އިއްޔެ 11:05 އެހާކަންހާއިރު ހިންގި އޮޕަރޭޝަންގައިކަމަށެވެ. އޭނާ މާލޭ މަގުމަތިން ހުއްޓުވައި ބަލައިފާސްކުރި އިރު، މަސްތުވާ އެއްޗެއްހުރި ފުއްޕާހަމެއް ވަނީ ފެނިފައެވެ.\nމި މައްސަލަތައް ފުލުހުންގެ ޑްރަގް އެންފޯސްމަންޓް ޑިޕާޓްމަންޓުން ދަނީ ތަޙުޤީޤު ކުރަމުންނެވެ.\nމިސްކިތަށް މަސްތުވާތަކެތި ބޭނުން ކުރަން ވަން މީހަކު އާއްމުން ހިފަހައްޓާ މަންޒަރު!


Warner Bros in ithuru film thah streaming ah\nއެޗްބީއޯ މެކްސް ސްޓްރީމް ހިދުމަތައް ފިލްމްތައް ޕްރިމިއާ ކުރުން ހުއްޓާ ނުލާނެ ކަމަށް ވާނާ ބްރޯސްއިން ބުނެފި އެވެ.\nކޮވިޑް ޕެންޑެމިކްގެ ސަބަބުން ގިނަ ސްޓޫޑިއޯތައް ވަނީ ފިލްމްތައް ޑިޖިޓަލް ސްޓރީމިންގް ހިދުމަތް ބޭނުން ކޮށްގެން ޕްރިމިއާ ކުރަން ފަށާފަ އެވެ. މިހާރު ގިނަ ގައުމްތަކެއްގައި ސިނަމާތައް ހުޅުވާލުން ބައެއް ސޓޫޑިއޯތައް ކުރިން އަމަލު ކުރަމުން ގެންދިޔަ އުސޫލުގެ ދަށުން ސިނަމާ ތަކުގައި ފިލްމް ޕްރިމިއާ ކުރަން ވެސް ފަށައިފި އެވެ. ނަމަވެސް ވާނާ ބްރޯސްއިން ބުނާ ގޮތުގައި އެ ސްޓޫޑިއޯގެ ފިލްމްތައް ސްޓްރީމިންއަށް ޕްރިމިއާ ކުރުން ހުއްޓާލުމުގެ ވިސްނުމެއް ނެތެވެ.\nއެ ސްޓޫޑިއޯއިން ވަނީ 2022 ވަނަ އަހަރުގެ ފިލްމްތަކުގެ ލިސްޓްގައި 10 ފިލްމްއެއް އެޗްބީއޯ މެކްސްގައި ޕްރިމިއާ ކުރަން ނިންމާފަ އެވެ. އަދި ވާނާ ބްރޯސްއިން މި އަހަރު ނެރޭ ފިލްމްތައް ޕްރިމިއާ ކުރުމުގައި "ހައިބްރިޑް" އުސޫލެއްގެ ދަަށުން ސްޓްރީމް ހިދުމަތް އަދި ސިނަމާ ތަކުގައި ފިލްމްތައް ޕްރިމިއާ ކޮށްފައި ވެއެވެ. މިއަހަރު ކުރިއަށް ރިލީޒް ކުރަން ހުރި ފިލްމްތައްވެސް ނެރޭނީ އެ އުސޫލުގެ ދަށުންނެވެ.\n"ކުރީގެ ފިލްމް ރިލީޒް މޮޑެލް އަކަށް ދާކަށް ބޭނުމެއް ނޫން" ވާނާ މީޑިއާގެ ޗީފް ޖޭސަން ކިލާ ބުންޏެވެ.\nކިލާ ބުނި ގޮތުގައި މިއަހަރު ނެރުނު ފިލްމްތަކުން ލިބުނު އާމްދަނީ އަޅާކިއާއިރު "ހޯމް ޔޫޒާސް" ނުވަތަ ސްޓރީމިންގް ހިދުމަތްތައް ބޭނުންކުރާ ފަރާތްތަކުން ލިބުނު އާމްދަނީ ވަރަށް ރަނގަޅެވެ. އަދި މުސްތަގުބަލުގައި ވާނާ ބްރޯސްއިން ސިނަމާއަށް ނެރޭ ފިލްމްތައް 45 ދުވަހު ސިނަމާ ތަކުގައި ދެއްކުމަށް ފަހު ސްޓްރީމް ކުރާނެ އެވެ.\nވާނާ ބްރޯސްއިން އަމަލު ކުރަން ފެށި މި އުސޫލް ތަކުގެ ސަބަބުން ގިނަަ ބައެއްގެ ފާޑު ކިއުންތަކެއް އެ ކުންފުންޏަށް އަމާޒުވެފައި ވާއިރު ފިލްމް އުފައްދާ ޑިރެކްޓަރުން އަދި ޕްރޮޑިއުސަރުންގެ ފަރާތުން ވެެސް ވަނީ ގިނަ ފާޑުކިއުންތައް އެ ސްޓޫޑިއޯއަށް އަމާޒު ވެފަ އެވެ.


Sudan Gai Kulli Haalathu Iulaan Koffi - Vaguthu\nސޫދާނުގައި ކުއްލި ހާލަތު އިއުލާން ކޮށްފި\nސޫދާނުގައި އެއް އަހަރު ދުުވަހަށް ކުއްލި ހާލަތު އިއުލާން ކޮށްފިއެވެ.\nސޫދާންގެ ރައީސް އުމަރު އަލް ބަޝީރު ގައުމާ މުހާތަބުކޮށް ކުއްލި ހާލަތު އިއުލާން ކޮށްފައިވާ އިރު، އެގައުމުގެ ސްޓޭޓް ސަރުކާރުތައް ވަގުތީ ގޮތުން އުވާލިކަންވެސް ރައީސް ވަނީ އިއުލާން ކުރައްވާފައެވެ. ސޫދާންގެ އާ ޕްރައިމް މިނިސްޓަރެއް އައްޔަން ކޮށްފައިވީ ނަމަވެސް، މިހާރު އޮތް ކެބިނެޓް ވަނީ ސިފައިންގެ އަތް ދަށަށް ގެންގޮސްފައެވެ.\nސޫދާނުގައި ދާހިލީ ގިނަ މައްސަލަތަކެއް ފެންމަތިވެފައިވާ އިރު، އެންމެ ބޮޑު މައްސަލައަކަށް ދިމާވީ މީހުންނަށް ވާނުވާ ނޭނގި ގެއްލުމާއި ތަކެތީގެ އަގު މައްޗަސް ދިޔުމެވެ. އެފަދަ ގިނަ ކަންތައްތަކެއް ސޫދާނަށް ކުރިމަތިވެފައިވާ އިރު، ސޫދާން ދާހިލީ ހަނގުރާމައަކަށް ދިޔުން ގާތެވެ. ހާއްސަކޮށް މުޒާހަރާ ކުރާ މީހުންގެ އަދަދު އިންތިހާއަށް އިތުރުވަމުންދާ އިރު، ފުލުހުންނާއި އާންމުންނާ ދެމެދު ބޮޑެތި ހަމަނުޖެހުންތައްވެސް އަންނަނީ ހިނގަމުންނެވެ.\nމީގެ ކުރިން 1989 ވަނަ އަހަރު ބަޝީރު ވެރިކަމަށް އައީ ބަގާވާތަކުން ކަމަށް ގިނަ ބަޔަކު ބުނެއެވެ. ކުއްލި ހާލަތާއެކު އޭނާ ވަނީ ތިންވަނަ ދައުރެއް ހޯދުމަށް މަޖިލީހަށް ވައްދާފައިވާ އިސްލާހު މަޑު ޖައްސާލުމަށްވެސް އަންގާފައެވެ.\nފެބުރުއަރީ 23, 2019 19:17\nޝިމާން އާއި ބެހޭ ގޮތުން ހިތުގައި ގިނަ ސުވާުލު ތަށް އުފެދޭ!! ސަބަބަކީ ޝިމާން އެކަނި މާކަނޑަށް ދޫކޮށްފަ ދިޔައިރު ޝިމާގެ އަތަށް ހަމަކާއި ގުޅޭނެ ފޯނެއް ދިންކަމަށް ބުނުން އަދި ފުށުން ޖަހާލި ޑިންގީ ކައިރީގަ އޮވެމެ ޝިމާ ދޫކޮށް ދާކަށް ނުޖެހޭނެ ބަޔަކު ހޯދަން އެހާ އަވަހަށް ޝިމާގެ އަތަށް ފޯނު ދިން އިރު ގުޅާފަ ކަނޑުވި ވާހަކަ ނުބުނީ އޮޅުވާލަން ވެގެންބާ!!!


Eyruves Mihaaruves Bodu Adhabu Libenee Dhera Meehunnasheve. - vNews.mv\nދިވެހީންގެ ތެރޭގައި ވަރަށްކުރީއްސުރެ ދެމެމުން އަންނަ އާދައެއް އޮވެއެވެ. މޮޅު މީހުންނަށް މޮޅުގޮތެވެ. ދެރަމީހުންނަށް ދެރަގޮތެވެ. އޭރުވެސް މިހާރުވެސް މޮޅު މީހުންނަށް ކުޑަ އަދަބެވެ. ދެރަ މީހުންނަށް ބޮޑު އަދަބެވެ. މިވާހަކަ ފެށީމާ ބައެއް މީހުންގެ ހިތަށް އަރައިފާނެއެވެ. މިކަލޭގެ އަނެއްކާ ކިޔާންކަމަށް މިއަދު ހިތުލައިގެން އުޅެނީ ކޮންފަދަ ވާހަކައެއް ބާވައެވެ. ދައްކާންއުޅޭ ވާހަކައިގެ ހެއްކަކީ ފަހެކޮބައިބާވައެވެ.\nސުލްތާން މުހައްމަދު ޝަމްސުއްދީނު ތިންވަނައިގެ ރަސްކަމުގެތެރޭގައި 1927 ވަނަ އަހަރު މާލޭގައި މާވަރުގަދަ ގަޑުބަޑެއް ހިނގައިފިއެވެ. ހާޖީ އިމާދުއްދީނުގެ ދޮށީދަރިކަލުން އަލްއަމީރު އަބްދުﷲ އިމާދުއްދީނު ރަސްކަމަށް އަރާވަޑައިގަތުމަށް އުޅުއްވީޔޯލައެވެ. މާންދޫގެޔަށް ވަދެނިކުމެވާ ކޮންމެ މީހަކީ އެމަނިއްޕުޅަށް ވާގިވެރިވާ މީހެކޯލައެވެ. ކޮންމެއަކަސް މިކަންތައްގަޑު ތާރީޚުގައި މަޝްހޫރުވެގެންވަނީ އަބްދުﷲ އިމާދުއްދީނުގެ ގަޑުބަޑުގެ ނަމުންނެވެ.\nގަލޮޅުގައި ހުންނަ ގެޔަކަށް މާލޭގެ ޒުވާނުންގެ ތެރެއިން ބަޔަކު ދޭތެރެދޭތެރެއިން އެއްވެއެވެ. އޭގެތެރޭގައި ގިނައީ މާންދޫގެޔާއި ގާތްމީހުންނެވެ. މީގެތެރޭގައި މޮޅުމީހުންނާއި ދެރަމީހުންވެސް ހިމެނެއެވެ. މިތާގައި މާބޮޑުކަމެއް ނުހިނގައެވެ. މަޖާވާހަކަ ދައްކައިފައި ތާސްކުޅެފައި މިޒާތަކުން އުޅެއުޅެފައި ދަނީއެވެ. އެއްރޭ މީގެތެރެއިން ދެރަ ބަޔަކު މިގެއިން ނިކުތްތަނާ ސިފައިން އައިސް ހައްޔަރުކޮށްގެން ބަނޑޭރިގެއަށް ގެންގޮސްފިއެވެ. ދެން ހަންމުށި އަޅައަޅާފައި ކުރާ ސުވާލަކީ ޝަމްސުއްދީނު ރަސްކަމުން ބާލައި އަބްދުﷲ އިމާދުއްދީނަށް ރަސްކަންދޭން އުޅުނިންތޯއެވެ. ނޫނެކޭ ބުނީމާ ޖަހަނީ ކުރިއަށްވުރެވެސް ބާރަށެވެ.\nމިޒާތަކުން އަހުވަދައްކާންފެށީމާ ސުވާލުކުރާންތިބޭ މީހުން ބޭނުންވާގޮތަށް ބައެއްމީހުން ޖަވާބުދީފިއެވެ. މިޖަވާބު ލިބުނީމާ ތަހުގީގު ނިމުނީކަމަށް ކަނޑައަޅައި ސަރިޔަތަށް ފޮނުވައިފިއެވެ. ސަރިޔަތުން އިއްވި ނިޔާއަކީ ދެރަމީހުން ބުރީހަންގެންފައި އަރުވައިލުމެވެ. މޮޅުމީހުންނަށް މިއަދަބެއްނެތެވެ. ކަންޒުދޮށުގޭ މަނިއްޕުޅެއްގެ ބޭފުޅަކާއި ކަކާގޭ މަނިއްޕުޅެއްގެ ބޭފުޅަކާއި މިހެންގޮސް ރަސްކަމުގެ ޚާންދާނާއި ގުޅިފައިވާ ބޭފުޅުން ލައްވައި ޝަމްސުއްދީނު ރަދުންނަށް ވަފާތެރިވާން އިގުރާރުކުރުވައިފައި މާލޭގައި ބޭތިއްބީއެވެ.\nމާންދޫގޭ އަލްއަމީރު އަބްދުﷲ އިމާދުއްދީނާމެދު އަމަލުކުރީ ކޮންގޮތަކަށްބާވައެވެ. މިކަންތައްގަޑުގެ ލީޑަރަކީ އެމަނިއްޕުޅުކަމަށް އޮތީ ވެފަައެވެ. އެމަނިއްޕުޅު ބަނޑޭރިގެޔަކަށްވެސް ނުގެންދެއެވެ. ސުވާލެއްކުރިއްޔާ ކުރީ މާންދޫގެއަށް މީހުން ފޮނުވައިގެންނެވެ. އެމަނިއްޕުޅު މާލޭ ފަޅުތެރޭގައިއޮތް ވޯރާވިޔަފާރިވެރިއެއްގެ ސްކޫނަރަކަށް ލައިފައި އެހީތެރިވާނޭ ޚާދިމުންގެ ދެމީހަކާއެކު އޮޅުދޫކަރައިގެ ކޮޅުނބަށް ފޮނުވައިލީއެވެ. އެވަގުތަކަށް ރާއްޖެއިން ވަކިކޮށް ބޭރަށް ފޮނުވައިލީއެވެ.\nޑާޑާ ކާސިމުމެންފަދަ ދެރަ މީހުން ބުރީހަންގެންފައި އަތޮޅުތެރެޔަށް އަރުވައިލިއިރު އަބްދުﷲ އިމާދުއްދީނުމެންނަށް ފުރިހަމަ އިއްޒަތުގައި ޚާދިމުންވެސް ދީފައި ބޭރުގައުމުތަކަށް ފޮނުވައިލީއެވެ. މޮޅުމީހުންނަށް މޮޅުގޮތް ހަދައިދީފައި ދެރަމީހުންނަށް ދެރަގޮތް ހަދައިލީއެވެ. އެއީ މީގެ ނުވަދިހަ ދެ އަހަރު ކުރިއެވެ. މިހާރުގެ ހާލަތަކީ ފަހެ ކޮބައިބާވައެވެ. ބައެއް ހާދިސާތަކަށް ވިސްނުން ހިންގައިލީމާ ކަންތައްކުރެވެމުންދާ އުސޫލުން މާބޮޑު ފަރަގެއް ނުފެނެއެވެ.\nދައުލަތުގެ ސިންގާސަނާގައި އިންނެވި ބޭފުޅަކަށް ހަޖަމުނުކުރެއްވޭ ޒާތުގެ ނިޔާއެއް ދެހާސް އަށާރަވަނަ އަހަރުގެ ކުރީކޮޅު ފަނޑިޔާރުގެއިން އިއްވައިފިއެވެ. މިކަމަކީ އެމަނިކުފާނުގެ ވެރިކަން ނިންމާލުމަށްޓަކައި މޮޅުމީހުންނާއި ދެރަމީހުންވެސް ހިމެނިގެން ވަރަށް ގިނަބަޔަކު ޝާމިލްވާގޮތަށް ރޭވުންތަކެއް ރާވައިގެން ހިންގި ގަޑުބަޑެއްކަމަށް އެމަނިކުފާނަށް ފެނިވަޑައިގެންފިއެވެ. މިއީ ފަނޑިޔާރުގޭގެ ގަޑުބަޑެކޭ ވިދާޅުވެ އެތާގެ ފުރާޅުން ޓިނު ނައްޓަވައި ބަޔަކު ހައްޔަރުވެސް ކުރައްވައިފިއެވެ. ހަގުބޭކަލުން ފޮނުއްވައިގެން އެކިގޭގެއިން ކަޅުފޮށިތަކެއްވެސް ނެރުއްވައިފިއެވެ.\nފަޓާސްބަރިއެއްގެ މިސާލުގައި ނިޔާތަކެއް އިއްވަވައި އެތައްބަޔަކު ހުރަގެޔަށް ލައްވައިފިއެވެ. އެމަނިކުފާނުގެ ވެރިކަމާ ތޮޅެން އުޅެނީކަމަށް ބައްލަވައި އަދި އެހެންކަންކަމުގައިވެސް މޮޅުމީހުންނާއި ދެރަމީހުން ހިމެނޭގޮތުން އެތައްބަޔަކު ހުރަގެޔަށް ލައްވައިފިއެވެ. ގިނަދުވަސްތަކެއްނުވެ މޮޅުމީހުން މިނިވަންވެއްޖެއެވެ. އެބޭފުޅުންގެ މައްޗަށް އިއްވި ނިޔާއަކީ އަނިޔާކަމަށް ހަމައެއްކަލަ ފަނޑިޔާރުގެއިންވެސް ނިންމައިފިއެވެ. މޮޅުމީހުން ވީއްލިގެންދިޔައިރު ދެރަމީހުން ތިބީ ހަމަދެރަގޮތުގައި އަދިވެސް ގައިދުވެފައެވެ. މީދޫ ސައީދަކާއި ހުޅުދޫ ހަމީދަކާއި މިހެންގޮސް ރާއްޖެތެރޭ ބީރައްޓެހީންގެ ގިންތީގައި ހިމެނޭ ދެރަ މީހުން މިނިވަންވާގޮތެއް ނުވިއެވެ. ބީރައްޓެއްސެއްވިއްޔާ ފަސްކުޅަނދު މަދުވާންޖެހޭތީވެސް ތޯއްޗެކެވެ. މިކަމާ އުޅޭބަޔަކުވެސް ވާހަކަ ދައްކާބަޔަކުވެސް ނެތެވެ.\nއަދުލުއިންސާފަކީ ކަނުއެއްޗެކެވެ. ބޭރުތަންތާގެ ފަނޑިޔާރުގޭގޭގައި ތިލަފަތަކާއެކު ބުދެއް ހުރެއެވެ. އެބުދު ކަނުބަނދެފައި ބަހައްޓަނީ އެހެންވެގެންނެވެ. އިންސާފު އޭގެ ފުރިހަމަގޮތުގައި ހިންގޭނަމަ އެ އިންސާފަކަށް މޮޅުމީހެއް ދެރަމީހެއް ވަކިކުރާކަށް ނޭނގޭނެއެވެ. އެކަމަކު ރާއްޖޭގައި އޭރުވެސް މިހާރުވެސް އެއްކަލަ ބުދު ހުންނަނީ ނަމްބަރު އައިނު އަޅުވައިފައެވެ. ދެންމިވާގޮތަކީ މާންދޫގޭ މަނިއްޕުޅުގެ ސްކޫނަރ ދަތުރާއި ފަނޑިޔާރުގޭ ފުރާޅުން ޓިނު ނެއްޓުންފަދަ ހާދިސާތައް ތަކުރާރުވަނީއެވެ.


05 ޖުލައި 2019 - 08:03\nމި ފިލްމަކީ 2010 ގައި ރިލީޒްކުރި ތެލެގޫ ކަލްޓް ކްލަސިިކް "ޕްރަސްތާނަމް" އަށް ބިނާކޮށް ހަމަ އެ ނަމުގައި ގެނެސްދޭ ފިލްމެކެވެ. "ޕްރަސްތާނަމް" ގެ ކާސްޓުން ސަންޖޭ އާއި މަނީޝާއާ އެކު، އަލީ ފަޒަލް، އަމީރާ ދާސްތޫރް، ޖެކީ ޝްރޮފް އަދި ޗަންކީ ޕާންޑޭ ވެސް ފެންނާނެ އެވެ.\nނުފޫޒު ގަދަ ސިޔާސީ ލީޑަރަކު، ދަރިން ވެސް ތިބި ހުވަފަތް އަންހެނަކާ ކައިވެނި ކުރުމުން އޭނާގެ ދޮންދަރިއަކާ ދެމެދު ހިނގާ ސިޔާސީ ކުޅިގަނޑެއްގެ ވާހަކަ ކިޔައިދޭ "ޕްރަސްތާނަމް" ގެ ހިންދީ ފިލްމުގެ ޑައިރެކްޓަރަކީ ވެސް އޮރިޖިނަލް ފިލްމު ޑައިރެކްޓް ކުރި ދޭވަ ކައްޓާ އެވެ.\nމި ފިލްމަކީ ސަންޖޭގެ އަމިއްލަ ފިލްމް ކުންފުނި ސަންޖޭ ދަތު ޕްރޮޑަކްޝަނުން ހަދާ ފިލްމެކެވެ.\nސަންޖޭ އާއި މަނީޝާ އެންމެ ފަހުން ސްކްރީނުން އެކީގައި ފެނިފައިވަނީ 2008 ގައި ރިލީޒްކުރި "މެހެބޫބާ" އިންނެވެ.\nދެ ތަރިން އެކުގައި ކުޅެފައިވާ އިތުރު ފިލްމްތަކުގެ ތެރޭގައި ކާޓޫސް (1998) އަދި 2000 ގައި ރިލީޒް ކުރާ "ކޯފް އާއި "ބާގީ" ހިމެނެ އެވެ.\n"ޖޫޓާ ކަހީ ކާ" ގެ ޓްރެއިލާ ދައްކާލައިފި\nކެންސަރަށް ފަރުވާ ހޯދަން މިދިޔަ އަހަރު އެމެރިކާ އަށް ދިއުމުގެ ކުރިން ރިޝީ ކަޕޫރް ކުޅެ ނިންމާފައި އޮތް ފިލްމު "ޖޫޓާ ކަހީ ކާ" މި މަހު ރިލީޒް ކުރަން ނިންމުމަށް ފަހު، ފިލްމުގެ ފުރަތަމަ ޓްރެއިލާ ވެސް ދައްކާލައިފި އެވެ.\nޓްވިޓާގައި ޓްރެއިލާ ހިއްސާ ކުރަމުން ރިޝީ ބުނީ މިއީ ވަރަށް މަޖާ ފިލްމަކަށް ވާނެ ކަމަށާއި "ޖޫޓާ ކަހީ ކާ" ގެ ނަމުގައި އޭނާ އާއި އަންހެނުން ނީޓޫ ވެސް ކުރިން ފިލްމެއް ކުޅުނު ކަމަށެވެ. އެ ފިލްމު ރިލީޒް ކުރީ 1979 ގަ އެވެ.\nމި ފަހަރު "ޖޫޓާ ކަހީ ކާ" ރިޝީއާ އެކު ފެނިގެން ދާނީ ސަނީ ސިންގް، އޯމްކާރް ކަޕޫރް، ޖިމީ ޝެރްގިލް، ނިމިޝާ މެހެތާ އަދި ލިލީތޭ ޑޫބޭ އެވެ.\nސުމީޕް ކަންގް ޑައިރެކްޓްކޮށްފައިވާ ފިލްމު ސިނަމާތަކަށް އަންނާނީ މި މަހުގެ 19 ގަ އެވެ.\n"ސާހޯ" ގެ ލަވައެއް ދައްކައިލަން ތައްޔާރުވެއްޖެ\n"ބާހްބަލީ" އިން ވިދައިލި އެކްޓަރު ޕްރަބާސްގެ އާ ފިލްމު އަންނަ މަހު ރިލީޒް ކުރާ އިރު، މިހާރު ކުރިއަށް އޮތީ ފިލްމުގެ ޕްރޮމޯޝަނަލް މަސައްކަތްތަކެވެ.\nThe Psycho Saiyaan is coming to get you grooving on his tunes! 🕺💃 Teaser Out Soon! 😎 #Prabhas @ShraddhaKapoor @NeilNMukesh @sujeethsign @tanishkbagchi @dhvanivinod @itsBhushanKumar @UV_Creations @TSeries pic.twitter.com/IJskiWdHFp\n— Saaho (@SaahoOfficial) July 3, 2019\nއެގޮތުން ފިލްމުގެ ލަވަތަކުގެ ތެރެއިން ލަވައެއް ވަރަށް އަވަހަށް އާންމުކޮށް ދޫކޮށްލާނެ އެވެ. އެ ލަވައަކީ "ސައިކޯ ސައްޔާ" އެވެ. މި ލަވައިން ޕްރަބާސް އާއި ބަތަލާ ޝްރަދާ ކަޕޫރް ފެނިގެން ދާނެ ގޮތުގެ ފޮޓޯތަކެއް ވެސް މިހާރު ވަނީ ސޯޝަލް މީޑިއާގައި ހިއްސާކޮށްފަ އެވެ. ނަމަވެސް ލަވަ ރިލީޒް ކުރާނެ ތާރީހެއް އަދި ކަށަވަރެއް ނުވެ އެވެ.\nސައުތުގެ ކުޅަދާނަ ޑައިރެކްޓަރު ސުޖީތު ޑައިރެކްޓްކޮށްފައިވާ "ސާހޯ" އަންނަ މަހުގެ 15 ގައި ރިލީޒް ކުރަން ނިންމާފައިވާ އިރު، މިއީ އެކްޝަން ތުރިލާއެކެވެ.\nސައުތާއި ބޮލީވުޑްގެ މަސްހުނި ކާސްޓެއް ފެނިގެންދާ ފިލްމުން ޖެކީ ޝްރޮފް، ނީލް ނިތިން މުކޭޝް، މަންދިރާ ބޭދީ، ޗަންކީ ޕާންޑޭ އަދި އެވެލީން ޝަރުމާ ފަދަ ބޮލީވުޑްގެ ތަރިންތައް ފެންނާނެ އެވެ.\nބައެއް ރިޕޯޓްތައް ބުނާ ގޮތުން "ސާހޯ" ގެ ހާއްސަ ލަވައަކުން ޖެކްލިން ފެނަންޑޭޒް ވެސް ފެންނާނެ އެވެ.\n"ސޫރިޔާވަންޝީ" ގެ ޝޫޓިންގެ ތެރެއިން\nއަންނަ އަހަރު ބެލުންތެރިންނަށް ގެނެސްދޭ ރޯހިތު ޝެޓީގެ "ސޫރިޔާވަންޝީ" އަކީ މިހާރު ވެސް ބެލުންތެރިން އެންމެ ބޮޑަށް އިންތިޒާރު ކުރާ އެއް ފިލްމެވެ.\nފިލްމު ހާއްސަވާ ސަބަބުތަކުގެ ތެރޭގައި ވަރުގަދަ އެކްޝަންތައް ފިލްމުތަކުގައި ހިމަނަން މަޝްހޫރު ރޯހިތުގެ ފިލްމަކުން، އެކްޝަން ރޯލްތަކަށް މޮޅު އެކްޓަރު އަކްޝޭ ކުމާރު ފެނިގެން ދިއުމާއި އޭނާއާ އެކު ފިލްމުގެ ބަތަލާގެ ރޯލުން ކެޓްރީނާ ކެއިފް ފެނިގެން ދިއުން ހިމެނެ އެވެ. މީގެ އިތުރުން ބޮލީވުޑްގެ އައިކޮނިކް ވާރޭތެރޭގެ ލަވަ "ޓިޕް ޓިޕް ބަރުސާ ޕާނީ" ގެ އާ ވާޝަނެއް ވެސް "ސޫރިޔާވަންޝީ" ގައި ހިމަނާފައިވުން ހިމެނެ އެވެ.\nމި ފިލްމުގެ މުހިއްމު މަންޒަރުތަކެއް ދާދި ފަހުން ތައިލެންޑްގައި ނަގާފައިވާ އިރު، އެ މަސައްކަތުގެ ވީޑިއޯއެއް ވެސް މިހާރު ވަނީ ބެލުންތެރިންނާ ހިއްސާކޮށްފަ އެވެ. އޭގައި ފެންނަނީ މަގެއްގެ މަތީގައި ފިލްމުގެ ވަރުގަދަ ސްޓަންޓްތަކެއް ހަދާ ތަނެވެ.\nއަކްޝޭ ފުލުހެއްގެ ރޯލުން ފެނިގެންދާ "ސޫރިޔާވަންޝީ" ރިލީޒް ކުރާނީ އަންނަ އަހަރުގެ މާޗް 27 ގަ އެވެ.\nއިތުރު ލިޔުންތައް ބޮލީވުޑް މަނީޝާ ކޮއިރަލާ ކެޓްރީނާ ކައިފް ސަންޖޭ ދަތު އަކްޝޭ ކުމާރު


Mi tharinge aslu nanthah engeytha? – Iru\nބައެއް މަޝްހޫރު މީހުންނަކީ، މަޝްހޫރުވުމަށްފަހު އެމީހުންގެ އަސްލު ނަން މުޅިން އެހެން ނަމަކަށް ބަދަލު ކުރާ ބައެކެވެ. މިއީ ހޮލީވުޑްގައި އާންމުކަމަކަށް ވެފައި އޮންނައިރު، ބޮލީވުޑްގައި ވެސް މިކަން ކޮންމެވެސް ވަރަކަށް އޮވެއެވެ. ތިރީގައި މި ހިއްސާކޮށްލަނީ އެކިއެކި ސަބަބުތަކާޙެދި، ނަން ބަދަލުކޮށްފައިވާ ބައެއް ބޮލީވުޑް ތަރިންނެވެ.\nބޮލީވުޑް ދުށް އެންމެ ކުޅަދާނަ އެއް އެކްޓަރު ކަމަށްވާ އަމީތާބް ބައްޗަންގެ އުފަން ނަމަކީ އެޔެއް ނޫނެވެ. އަމީތާބް އުފަންވިއިރު އޭނާގެ ބައްޕަ އޭނާއަށް ދީފައިވާ ނަމަކީ ‘އިންޤިލާބް ސްރިވަސްތަވާ’ އެވެ. ނަމަވެސް ފަހުން އޭނާގެ ފަހު ނަން ‘ބައްޗަން’ އަށް ބަދަލުވެ، ކުރިއަށް ‘އަމީތާބް’ އިތުރުކޮށްފައިވެއެވެ. ފޭނުންގެ މެދުގައި އަމީތާބްގެ ވަނަމަކީ “ބިގް ބީ” އެވެ.\n2. ސަލްމާން ޚާން\nސަލްމާންގެ ފުރިހަމަ ނަމަކީ އަބްދުލް ރާޝިދު ސާލިމް ސަލްމާން ޚާން އެވެ. އެ ނަން ކުރުކޮށް، ސަލްމާން ޚާންގެ ގޮތުގައި އޭނާ އަންނަނީ ބޭނުންކުރަމުންނެވެ. ފޭނުން ސަލްމާނަށް މުޚާތަބުކޮށް އުޅޭ ނަންތަކުގެ ތެރޭގައި “ދަބަންގް ޚާން” އަދި “ބާއި” ހިމެނެއެވެ.\n3. އަކްޝޭ ކުމާރު\nބޮލީވުޑްގެ “ކިލާޅީ” ނުވަތަ “އައްކީ” ގެ އުފަން ނަމަކީ ރާޖިވް ހަރީ އޯމް ބާޓިއާ އެވެ. ފަހުން އޭނާގެ ނަން އަކްޝޭއަށް ބަދަލުކޮށްފައިވަނީ، އޭނާގެ ފުރަތަމަ ފިލްމު “އާޖް” ގައި އެކްޓަރު ކުމާރު ގޯރަވް ކުޅެފައިވާ ކެރެކްޓާގެ ނަމަށް ބަލައިގެން ކަމަށް އަކްޝޭ މީގެކުރިން ދިން އިންޓަވިއުއެއްގައި ހާމަކޮށްފައިވެއެވެ.\n4. ޓައިގާ ޝްރޮފް\nޒުވާން އެކްޓަރު ޓައިގާ ޝްރޮފްގެ އުފަން ނަމަކީ ޖޭ ހެމަންތު ޝްރޮފް އެވެ. އޭނާގެ ނަން ‘ޓައިގާ’ އަށް ބަދަލުވި ގޮތަކީ، ކުޑައިރު މީހުންގެ ގައިގައި ދަތް އަޅާތީ ކަމަށް ޓައިގާގެ ބައްޕަ ޖެކީ ޝްރޮފް ކިޔައިދީފައިވެއެވެ.\n5. ކިއާރާ އަދްވާނީ\nމިހާރު ބޮލީވުޑްގައި ވިދަމުން އަންނަ ޒުވާން ބަތަލާ ކިއާރާ އަދްވާނީގެ އަސްލު ނަމަކީ އާލިޔާ އަދްވާނީ އެވެ. ނަމަވެސް ބޮލީވުޑަށް ނުކުތުމުގެ ކުރިން ‘ކިއާރާ؛ އަށް ނަން ބަދަލުކުރީ، ބޮލީވުޑްގައި މާކުރިން އާލިއާ އެއް ހުންނާތީ ކަމަށް އޭނާ ވަނީ އިންޓަވިއުއެއްގައި ކިޔައިދީފައެވެ. އެއީ މަޝްހޫރު ބަތަލާ އާލިއާ ބަޓް އެވެ.


ކޯވިޑްގެ ފިޔަވަޅުތައް ވަރުގަދަކުރުމަށް ރައީސް މައުމޫނު ގޮވާލައްވައިފި ކޯވިޑްގެ ފިޔަވަޅުތައް ވަރުގަދަކުރުމަށް ރައީސް މައުމޫނު ގޮވާލައްވައިފި\nކުރީގެ ރައީސް އަލްއުސްތާޛް މައުމޫން ޢަބްދުލްޤައްޔޫމް- ފޮޓޯ: އިސްލާމިކް މިނިސްޓްރީ\nއަވަށްޓެރި ސްރީލަންކާގައި ކޯވިޑްގެ ހާލަތު އިންތިހާއަށް ގޯސްވުމާގުޅިގެން ރާއްޖެއިން ކޯވިޑްގައި އަޅާފައިވާ ފިޔަވަޅުތައް ހަރުދާ ކުރެއްވުމަށް ކުރީގެ ރައީސް މައުމޫން އަބްދުލްޤައްޔޫމް ގޮވާލައްވައިފިއެވެ.\nކޯވިޑް-19ގައި ސްރީލަންކާގެ ހާލަތު ގޯސްވުމާ ގުޅިގެން ރެއިން ފެށިގެން މިމަހުގެ 30ގެ ނިޔަލަށް އެޤައުމުވަނީ ފުރަބަންދު ކޮށްފައެވެ. ދުވަލެއްގެ މައްޗަށް ލަންކާއިން ޕޮޒިޓިވްވާ މީހުންގެ ޢަދަދު 3،000އަށްވުރެ މަތީގައި އުޅޭއިރު މިދިޔަ ހަފްތާގައި އެކަނިވެސް އެޤައުމުން ވަނީ 270 އަށްވުގެ ގިނަ މީހުން މަރުވެފައެވެ.\nރައީސް މައުމޫން ކުރެއްވި ޓްވީޓުގައި ވިދާޅުވީ ކޯވިޑްފެތުރުން ކޮންޓްރޯލް ކުރުމަށްޓަކައި ޝްރީލަންކާގައި ރއިން ފެށިގެން މިމަހުގެ 30ވަނަ ދުވަހުގެ ނިޔަލަށް ލޮކްޑައުން ކުރުމާއި ގުޅިގެން ރާއްޖޭގައި މިހާރު އަޅާފައިވާ ފިޔަވަޅުތައްވެސް އިތުރަށް ހަރުދަނާކުރަން ޖެހޭކަމަށެވެ.\nރާއްޖެއިން ކޯވިޑްގެ ހާލަތު ރަނގަޅުވުމާއި ގުޅިގެން އަޅާފައިވާ ގިނަ ފިޔަވަޅުތަކަށް ވަނީ ލުއިތަކެއް ދީފައެވެ. ނަމަވެސް ލުއިތަކާއިއެކު އެޗްޕީއޭއިންވަނީ ޚާއްސަ ގައިޑްލައިނެއް އެކުލަވާލައި، އެގައިޑްލަނަށް އަމަލު ކުރުމަށް އިރުޝާދު ދެއްވާފައެވެ. އެޗްޕީއޭއިންވެސް ވަނީ ކޯވިޑް އެއްކޮށް ދިޔަކަމަށް ނުބަލައި ރައްކާތެރިކަމުގެ ފިޔަވަޅުތަކަށް ޚާއްސަ ސަމާލުކަމެއް ދިނުމަށް އިލްތިމާސް ކުރައްވާފައެވެ.\nކޯވިޑުން ރައްކާތެރިވުމަށް ރާއްޖެއިން ގެންދަނީ ވެކްސިންގެ ޚާއްސަ ކެމްޕެއިނެއް ކުރިއަށް ގެންދަމުންނެވެ. މިމަހުގެ ނިޔަލަށް ރާއްޖޭގެ އާބަދީގެ %90އަށް ވެކްސިން ޖެހުމަކީ ސަރުކާރުގެ އަމާޒެކެވެ. ވެކްސިން ނުޖަހާ މީހުންނަށް ރާއްޖޭގައިވެސް ވަނީ ހަރުކަށި ގޮތްތަކެއް ކަނޑައަޅައި އަމަލުކުރަން ފަށާފައެވެ.


Libifahuri aniyaa varah gina, masahkai kuranee heyohaaluga raahje dhiumah – Iru\nޓެރަރިސްޓް ހަމަލާގައި ލިބުނު ޒަހަމްތައް ވަރަށް ގިނަ ކަމަށާއި ހެޔޮ ހާލުގައި ރާއްޖެ އައުމަށް މަސައްކަތްކުރައްވާ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nއެ މަނިކުފާނު ކުރެއްވި ޓްވީޓުގައި ވިދާޅުވީ އަނިޔާތައް ގިނަ ނަމަވެސް މަސައްކަތް ކުރައްވަނީ މާތްﷲގެ ހެޔޮ ރަހުމަތްފުޅާ އެކު އެ ހުރިހާ ކަމަކުން ރަނގަޅުވެ ޖަރުމަނުން އަނބުރާ ގައުމަށް ވަޑައިގަންނަވާށެވެ.\nކެނެރީގެއިން ނުކުމެވަޑައިގެން މިދިޔަ މަހުގެ6ވަނަ ދުވަހު ކާރުކޮޅަށް އަރައިވަޑައިގަންނަވަނިކޮށް ދިން ހަމަލާގައި އެ މަނިކުފާނަށް ވަރަށް ބޮޑެތި ޒަހަމްތައް ލިބުނެވެ. އެހެންވެ، ހަމަލާދޭން ބޭނުންކުރި އައިއީޑީގައި ބޭނުންކޮށްފައި ހުރި ރޭޒާ ފުއްތަކާއި މީހުންނަށް ގެއްލުންދޭ ޒާތުގެ އެހެން މައުދަންތައް ހަށިގަނޑުގެ އެތެރެއަށް ވަދެފައިވާތީ އެ ތަކެތި ނަގަން 16 ގަޑިއިރުގެ އޮޕަރޭޝަނެއް އޭޑީކޭ އިން ކުރަން ޖެހުނެވެ.\nއެ ހޮސްޕިޓަލުން ފަރުވާ ދިނުމަށްފަހު އިތުރު ފަރުވާއަށް މިދިޔަ މަހު ޖަރުމަނަށް ވަޑައިގެންނެވި ގޮތަށް އެ މަނިކުފާނު ހުންނެވީ އެ ގައުމުގަ އެވެ.\nނަޝީދުގެ ޓްވީޓުގެ ކުރިން، އެ މަނިކުފާނަށް ލިބުނު ޒަހަމްތައް ރަނގަޅުވަމުން އަންނަ އެންމެ ފަހުގެ ފޮޓޯއެއް އެއްބަނޑުއެއްބަފާ ކޮއްކޮ ނާޝިދާ ސައްތާރު އާއްމުކޮށްފައިވެ އެވެ. އޭގައި ނާޝިދާ ވިދާޅުވީ ފަސްޖެހުމަށްފަހު ވެސް އެ ފޮޓޯ ހިއްސާކުރީ އެކަހަލަ ތަދާއި ވޭނުން އެހެން މީހުން ސަލާމަތްކުރުމަށް ބާރަކަށް ވާނެ ކަމުގެ އުއްމީދުގައި ކަމަށެވެ.


އޭދަފުށީގައި ހުމުގެ ރޯގާއެއް ފެތުރެނީ\nއޭދަފުށީގައި ހުމުގެ ރޯގާއެއް ފެތުރެނީ\nބ. އަތޮޅުހޮސްޕިޓަލުން ހިދުމަތް ހޯދަން ގޮސް ތިބި ބައެއް: މި ދުވަސްވަރު މިރަށުގައި ވައިރަލް ހުމެއް ފެތުރެމުންދާ ކަމަށް ހޮސްޕިޓަލުން ބުނޭ.-ފައިލް ފޮޓޯ\nއޭދަފުށީގައި ހުމުގެ ރޯގާއެއް ފެތުރެމުންދާ ކަމަށް ބ. އަތޮޅު ހޮސްޕިޓަލުގެ ޕަބްލިކް ހެލްތު ޔުނިޓުން ބުނެފި އެވެ.\nބ އަތޮޅު ހޮސްޕިޓަލްގެ ސީނިއާ ކޮމިއުނިޓީ ހެލްތް އޮފިސަރު ސިދްގީ އަބްދުﷲ ވިދާޅުވީ ހުން ޖެހިގެން ގިނަ އަދަދެއްގެ މީހުން ޑޮކްޓަރަށް ދައްކަން އަންނަ ކަމަށެވެ. ނަމަވެސް އެއީ މާ ސީރީއަސް ރޯގާއެއް ނޫން ކަމަށް އޭނާ ވިދާޅުވީ އެވެ.\n“ހުން ޖެހުނީމަ ގައިގައި ރިއްސާ، ވަރުބަލިވެ، ހޮޑުލެވޭ ގޮތްވާނެ. އެހެން ނަމަވެސް މިއީ ކަންބޮޑުވާން ޖެހޭ ފަދަ ސީރިއަސް ކަމެއް ނޫން،” ސިދްގީ ވިދާޅުވި އެވެ.\nސިދުގީ ވިދާޅުވީ ވައިރަލް ހުން ފެތުރެމުން އަންނާތީ ސްކޫލް ކުދިންނާ އާއްމުން މިކަމާ ބެހޭ ގޮތުން ހޭލުންތެރި ކުރުވުމަށް މައުލޫމާތު ދީ، މަދިރި ކޮންޓްރޯލް ކުރުމަށް ހާއްސަ ޕްރޮގްރާމްތަކެއް ހިންގަމުން އަންނަ ކަމަށެވެ.\nއޭނާ ވިދާޅުވީ އާއްމު ސާފުތާހިރު ކަމަށް އިސްކަން ދިނުމުން މި ފަދަ ރޯގާތައް ޖެހުން ދުރުކޮށްދޭނެ ކަމަށެވެ.\nއެގޮތުން ވައިރަލް ހުން ޖެހިއްޖެނަމަ ގިނަ ވަގުތު އަރާމުކުރުމާއި، މީހުން ގިނަ ތަންތަނަށް ނުނިކުތުމާއި ކެއްސައި ކިނބިހި އަޅާއިރު އަނގަ ނިވާކުރުމާއި ގިނައިން ދިޔާ ތަކެތި އަދި ގޭގައި ތައްޔާރުކުރާ ތާޒާ ކާނާ ބޭނުންކުރުމަކީ ކުރަންޖެހޭ ކަމެކެވެ. އަދި ވައިރަލް ހުން ޖެހިގެން ތިން ދުވަހަށްވުރެ ގިނައިން މެދުނުކެނޑި ހުން އަންނަ ނަމަ ޑޮކްޓަރަށް ދައްކަން ވާނެ ކަމަށްވެސް ސިދުގީ ވިދާޅުވި އެވެ.\nކައުންސިލްތަކަށް 134 މިލިއަން ރުފިޔާ ޖަމާކޮށްފި\nޓާފު ދަނޑު ދޫކުރުން މަޑުޖައްސާލައިފި\n22 ޖެނުއަރީ 2020\nމޫސުމަށް ސަމާލުވާން އިލްތިމާސްކޮށްފި\nޖޫން 23, 2013 at 2:35 pm\nސާބަހޭ ސިދުގީ ބޭނުންވަނީ ތިކަހަލަ ހެލްތް ސުޕަވައިޒަރުން.


Nabaha aai Zayan ah Uganda mubaaraathun loa medal | Mihaaru\nގައުމީ ބެޑްމިންޓަން މުބާރާތަށް ފަހު ނަބާހާ އާއި ޒަޔާން-. ފޮޓޯ: ނިޝާން އަލީ/ މިހާރު\nނަބާހާ އާއި ޒަޔާނަށް ޔޫގެންޑާ މުބާރާތުން ލޯ މެޑަލް\n24 ފެބުރުއަރީ 2020 - 09:533comments\nޔޫގެންޑާ އިންޓަނޭޝަނަލް ސީރީސް ބެޑްމިންޓަން މުބާރާތުގެ މިކްސް ޑަބަލްސް އިވެންޓުން ރާއްޖޭގެ އެއް ވަނަ ޕެއާ ކަމަށްވާ ހުސެއިން ޒަޔާން ޝަހީދު ޒަކީ އާއި ފާތިމަތު ނަބާހާގެ ޕެއާ ލޯ މެޑަލް ހޯދައިފި އެވެ.\nޒަޔާނާއި ނަބާހާ އަށް ލޯ މެޑަލް ލިބުނީ އިއްޔެ ކުޅުނު ސެމީ ފައިނަލް މެޗުން ބަލިވުމުންނެވެ. ސެމީން ބަލިވާ ދެ ޕެއާ އަށް ވެސް ލޯ މެޑަލް ލިބެ އެވެ. ސެމީ ފައިނަލް މެޗުގައި ޒަޔާން އާއި ނަބާހާ އިއްޔެ ނުކުތީ އިންޑިއާގެ ކޯނާ ތަރުން އާއި ޖައްކަމްޕޫޑީ މޭގްނާއާ ދެކޮޅަށެވެ. މި މެޗުން ތަރުން އާއި މޭގްނާގެ ޕެއާ މޮޅުވީ 21-01، 21-09 އިންނެވެ. މި އިވެންޓުން ރަން މެޑަލް ހޯދީ ވެސް ތަރުން އާއި މޭގްނާގެ ޕެއާ އިންނެވެ.\nޒަޔާން އާއި ނަބާހާ ވަނީ މިދިޔަ ނޮވެމްބަރު މަހު ޔޮނެކްސް ސަންރައިސް ޕާކިސްތާން އިންޓަނޭޝަނަލް ސީރީސް އިން ރަން މެޑަލް ހޯދައިފަ އެވެ. މިއީ ބެޑްމިންޓަން ވޯލްޑް ފެޑެރޭޝަން (ބީޑަބްލިއުއެފް) އިން ރުހުންދީފައިވާ މުބާރާތަކުން ރާއްޖެ އަށް ލިބުނު ފުރަތަމަ ރަން މެޑަލް އެވެ. މީގެ އިތުރުން ވެސް ގައުމީ ފެންވަރުގެ ގިނަ މުބާރާތްތަކުގައި ޒަޔާން އާއި ނަބާހާ ވަނީ ރަނގަޅު ކާމިޔާބީތަކެއް ހޯދައިފަ އެވެ. އަދި ބައިނަލްއަގުވާމީ މުބާރާތްތަކުގައި ވެސް މި ޕެއާގެ ކުޅުން އަންނަނީ ފަހަރަކަށް ވުރެ ފަހަރެއް ރަނގަޅުވަމުންނެވެ.\nޔޫގެންޑާ މުބާރާތަކީ މީގެ ކުރިން ވެސް ރާއްޖޭގެ ކުޅުންތެރިން ވާދަކުރަމުން އައި މުބާރާތެކެވެ. މި ފަހަރުގެ މުބާރާތުގައި ރާއްޖޭގެ ކުޅުންތެރިން ވާދަކުރީ އަންހެން ސިންގަލްސް އާއި ފިރިހެން ސިންގަލްސް އަދި މިކްސް ޑަބަލްސްގަ އެވެ.\nޒަޔާން އާއި ނަބާހާގެ ޕެއާ އިން ޔޫގެންޑާ މުބާރާތުގެ ސެމީން ފުރުސަތު ހޯދި ރަނގަޅު މެޗުތަކަކުން މޮޅުވުމަށް ފަހު އެވެ. އެ ގޮތުން ފުރަތަމަ ޔޫގެންޑާގެ ޕެއާ އެއް ކަމަށްވާ ޖޯޑަން ނިވަގާބާ އާއި ކެރޮލިން ނެގޮޔަންބާ އަތުން މޮޅުވީ 21-03 އަދި 21-05 އިންނެވެ. ކުއާޓާ ފައިނަލުގައި ކެންޔާގެ އެއް ވަނަ ޕެއާ ކަމަށްވާ ޖޯން ވަނިއޯކީ އާއި މާސީ ޖޯސެފްގެ ޕެއާ ބަލިކުރީ ފޯރިގަދަ މެޗަކަށް ފަހު އެވެ. ސެޓުތައް ގެންދިޔައީ 21-19، 21-15 އިންނެވެ.\nޔޫގެންޑާ މުބާރާތުގެ އަަންހެން ސިންގަލްސް ބައިން މީގެ ކުރިން ތިން ވަނަ ހޯދާފައިވާ ނަބާހާ މި ފަހަރު އެ ބައިގައި ވާދަކުރި އެވެ. އެކަމަކު ފުރަތަމަ ބުރުގައި މުބާރާތުުގެ އެއް ވަނަ އަށް ސީޑްކޮށްފައިވާ މިޔަންމާގެ ތޭޓް ތޯޒަރް އަތުން ވަނީ ބަލިވެފަ އެވެ. އެ މެޗުގެ ސެޓުތައް ދިޔައީ 21-15، 21-09 އިންނެވެ. ފިރިހެން ސިންގްލަސް ބައިގައި ވާދަކޮށް ޒަޔާން އަށް ވެސް ފުރަތަމަ ބުރު ފަހަނައަޅައި ދެވޭގޮތެއްނުވި އެވެ. ދުނިޔޭގެ ރޭންކިންގައި ވެސް ފާހަގަކޮށްލެވޭ މެކްސިމް މޯރީލްސް އަތުން ޒަޔާން ބަލިވީ 21-10، 21-04 އިންނެވެ.\nއިތުރު ލިޔުންތައް ގައުމީ ބެޑްމިންޓަން ޓީމް\nޒަޔާން އާއި ނަބާހާ ޔޫގެންޑާ މުބާރާތުގެ ސެމީ އަށް\nޕާކިސްތާން މުބާރާތުން ނަބާހާ އާއި ޒަޔާނަށް ރަން މެޑަލް


SunOnline: Gondi gellunu 12 membarunge therein kaamiyaabu libivadaigennevee Saudhah ekani!\nގޮނޑި ގެއްލުނު 12 މެމްބަރުންގެ ތެރެއިން ކާމިޔާބުލިބިވަޑައިގެންނެވީ ސައުދަށް އެކަނި!\nނަޖާހު މަސްއޫދު 07 Apr 2019, 12:43\nރައީސް ޔާމީންގެ ވެރިކަމުގައި ރައްޔިތުންގެ މަޖިލީހުގެ ގޮނޑި ގެއްލުނު 12 މެމްބަރުން -- ސަން ފޮޓޯ\nރައްޔިތުންގެ މަޖިލީހުގެ ނިމިގެން މިދާ ދައުރުގެ ތެރޭގައި ޕާޓީ ބަދަލު ކުރުމުން ގޮނޑި ގެއްލުނު ކަމަށް ކަނޑައެޅި 12 މެމްބަރުން ވެސް ގޮނޑި ދިފާއު ކުރުއްވުމަށް އިއްޔެ އޮތް މަޖިލީހުގެ އިންތިހާބުގައި ނުކުންނެވި އެވެ. އެ މެމްބަރުންގެ ތެރެއިން ހަމައެކަނި ކާމިޔާބު ލިބިވަޑައިގެންފައި ވަނީ ވިލިނގިިލި ދާއިރާގެ މެމްބަރު ސައުދު ހުސެއިން އަށެވެ.\nވިލިނގިލި ދާއިރާގެ ގިނަ ވޯޓު ގުނާ ނިމިފައިވާ އިރު ސައުދަށް ވަނީ މިހާރު ގޮނޑި ކަށަވަރުވެފަ އެވެ. އެހެންނަމަވެސް، އޭނާ އަށް ގޮނޑި ލިބިވަޑައިގެންނެވީ ކުޑަ ތަފާތަކުންނެވެ. އެންމެ ގާތުން ސައުދުއާ ވާދަ ކުރެއްވީ އެމްޑީޕީގެ ކެންޑިޑޭޓު ހާރޫން ރަޝީދެވެ.\nބާރަ މެމްބަރުންގެ ތެރެއިން ދަނގެތީ ދާއިރާގެ މެމްބަރު އިލްހާމް އަހްމަދު މިފަހަރު ވާދަ ކުރެއްވީ އޫނގޫފާރު ދާއިރާ އަށެވެ. އޭނާ ދިޔައީ އެ ދާއިރާއިން ތިން ވަނަ އަށެވެ. އެ ދާއިރާގެ ގޮނޑި ކާމިޔާބު ކުރައްވާފައި ވަނީ މުހައްމަދު ވަހީދު އެވެ.\nމައްޗަންގޮޅީ ދެކުނު ދާއިރާގެ ގޮނޑި ދިފާއު ކުރައްވަން ނުކުމެވަޑައިގެންނެވި އަބްދުﷲ ސިނާނަށް އެ ދާއިރާ އިން ލިބުނީ ދެވަނަ އެވެ. އެ ދާއިރާގެ ގޮނޑި ހޯދާފައި ވަނީ އެމްޑީޕީ ކެންޑިޑޭޓް އަހުމަދު ހައިތަމް އެވެ.\nދިއްދޫ ދާއިރާގެ އިންތިހާބުގައި ހަތަރު ކެންޑިޑޭޓުން ވާދަ ކުރެއްވި އިރު އަބްދުއްލަތީފް މުހައްމަދު ދިޔައީ ފުލަށެވެ. އެ ދާއިރާގެ ގޮނޑި ކާމިޔާބު ކުރައްވާފައި ވަނީ އެމްޑީޕީގެ ކެންޑިޑޭޓު އަބްދުﷲ ވަހީދު އެވެ.\nހަނިމާދޫ ދާއިރާއިން ހުސައިން ޝަހުދީއަށް ލިބުނީ ދެ ވަނަ އެވެ. އެެ ދާއިރާގެ ގޮނޑި ކާމިޔާބު ކުރެއްވީ އެމްޑީޕީގެ ކެންޑިޑޭޓު އަބްދުލްޣަފޫރު މުސާ އެވެ.\nއިހަވަންދޫ ދާއިރާއަށް ހަތަރު ކެންޑިޑޭޓުން ވާދަ ކުރި އިރު މުހައްމަދު އަބްދުﷲ (މުހައްމާ) އެ ދާއިރާއިން ވަޑައިގެންނެވީ ތިންވަނައަށެވެ. އިހަވަންދޫ ދާއިރާގެ ގޮނޑި ކާމިޔާބު ކުރެއްވީ އެމްޑީޕީގެ ކެންޑިޑޭޓު މުހައްމަދު ޝިފާއު އެވެ.\nތިނަދޫ އުތުރު ދާއިރާގެ ސައުދުﷲ ހިލްމީ އާއި ތިނަދޫ ދެކުނު ދާއިރާގެ އަބްދުﷲ އަހްމަދު ވެސް ވަނީ ނާކާމިޔާބުވެވަޑައިގެންފަ އެވެ. ތިނަދޫ އުތުރު ދާއިރާގެ ގޮނޑި އެމްޑީޕީގެ ކެންޑިޑޭޓު އަބްދުލްމުޣުނީ ކާމިޔާބު ކުރެއްވި އިރު ތިނަދޫ ދެކުނު ދާއިރާގެ ގޮނޑި ކާމިޔާބު ކުރެއްވީ އެމްޑީޕީ ކެންޑިޑޭޓް އަބްދުﷲ ސަނީފު އެވެ.\nތިމަރަފުށީ ދާއިރާގެ މުހައްމަދު މުސްތޮފާ ވަނީ ޖުމްހޫރީ ޕާޓީގެ ރިޔާޒު ރަޝީދުގެ އަތުން ބަލިވެވަޑައިގެންފަ އެވެ.\nފުވައްމުލަކު އުތުރު ދާއިރާގެ އަލީ ޝާހުއަށް ގެއްލުނީ އެމްޑީޕީގެ ކެންޑިޑޭޓު މުހައްމަދު ރަޝީދާ ވާދަ ކުރައްވައިގެންނެވެ.\nތުލުސްދޫ ދާއިރާއިން މުހައްމަދު ވަހީދު (ލޯޔަރު ވައްޑެ) ވަޑައިގެންނެވީ ތިންވަނައަށެވެ. އެ ދާއިރާގެ ގޮނޑި ކާމިޔާބު ކުރެއްވީ އަމިއްލަ ގޮތުން ވާދަ ކުރެއްވި އިބްރާހިމް ނަސީމް އެވެ.\nގޮނޑި ގެއްލުނު 12 މެމްބަރުންގެ ގޮނޑިއާ މެދު ގާތްގަނޑަކަށް އެއް އަހަރު ވަންދެން ސުވާލު އުފެދިފައި އޮތުމަށް ފަހު، ރިޔާސީ އިންތިހާބުގެ ފަހުން ސުޕްރީމް ކޯޓުން ނިންމާފައި ވަނީ އެ މެމްބަރުންގެ ގޮނޑި ނުގެއްލޭ ކަމަށެވެ. އަދި އެފަހުން އެ މެމްބަރުންނަށް ވަނީ މުސާރަ އާއި އެލަވަންސްގެ ގޮތުގައި ލިބެން ޖެހޭ ފައިސާ ވެސް ދީފަ އެވެ.\n"އެމްޑީއެން ރިޕޯޓު މައްސަލައިގެ ނާޖާއިޒު ފައިދާ އެބަ ނަގާ"\n"ވާނުވާ" އަމުރުތައް ރިވިއުކުރަންޖެހޭ ގޮތް ހަދައިފި\nއެމްޑީޕީގެ ރައީސްކަމަށް، ނަޝީދު ފޯމު ހުށަހަޅުއްވައިފި


Riyaasee inthihaabuga vaadha kurumuge aa sharuthuthah faas koffi | Mihaaru\nބޭރު ގައުމުތަކުގެ ހިމާޔަތް ހޯއްދަވައިގެން ތިއްބެވި އިދިކޮޅު ސިޔާސީ ލީޑަރުން. (ކ-ވ) ގާސިމް، ނަޝީދު އަދި ޖަމީލް. އެބޭފުޅުން ރިޔާސީ އިންތިހާބުގައި ވާދަކުރައްވަން ހުރަސްތަކެއް ވަނީ ކުރިމަތިވެފައި. - ފޮޓޯ: މިހާރު\nރިޔާސީ އިންތިހާބުގައި ވާދަކުރުމުގެ އައު ޝަރުތުތައް ފާސްކޮށްފި\n04 ޖުލައި 2018 - 14:08 38 comments\nވިލިމާލޭ ދާއިރާގެ މެމްބަރު، އަދި ވެރިކަން ކުރާ ޕީޕީއެމް ޕާލަމެންޓްރީ ގުރޫޕްގެ ލީޑަރު އަހުމަދު ނިހާން ހުށަހެޅުއްވި މި އިސްލާހު ފާސްވީ ވޯޓުގައި ބައިވެރިވި 34 މެމްބަރުންގެ އިއްތިފާގުންނެވެ. ޖަލްސާގައި އިދިކޮޅު އެއްވެސް މެމްބަރަކު ބައިވެރިއެއް ނުވެ އެވެ.\nނިހާން މި އިސްލާހު އެންމެ ފުރަތަމަ ހުށަހެޅުއްވީ ރާއްޖޭގެ އިތުރުން އެހެން ގައުމެއްގެ ރަށްވެހިކަން ހޯދާފައިވާ މީހަކު ބޭރުގެ ރަށްވެހިކަން ދޫކޮށްލާތާ 10 އަހަރު ފަހުން ނޫނީ ރިޔާސީ އިންތިހާބަށް ކުރިމަތިނުލެވޭ ގޮތަށެވެ. އެކަމަކު، މި ބިލު ދިރާސާ ކުރި މިނިވަން މުއައްސަސާތަކުގެ ކޮމިޓީގެ އަޣުލަބިއްޔަތުން ނިންމީ ރަށްވެހިކަން ހޯދައިގެން އުޅޭ މީހުންގެ އިތުރުން ބޭރު ގައުމަކުން ހިމާޔަތް ހޯދަގެން އުޅޭ މީހުން ހިމާޔަތް ދޫކޮށްލާތާ 10 އަހަރު ފަހުން ނޫނީ ރިޔާސީ އިންތިހާބުގައި ވާދަ ނުކުރެވޭ ގޮތަށް ހެދުމަށެވެ.\nރާއްޖޭގެ ގާނޫނުއަސާސީގެ 109 ވަނަ މާއްދާގައިވާ ގޮތުން ބޭރު ގައުމެއްގެ ރައްޔިތަކަށް ރާއްޖޭގެ ރައީސްކަމުގެ މަގާމަށް ކުރިމައްޗެއް ނުލެވޭނެ އެވެ. އެކަމަކު ބޭރުގެ ރައްޔިތުކަން ދޫކޮށްލައިފި ނަމަ ރިޔާސީ އިންތިހާބުގައި ބައިވެރިވެވޭނީ ވަކި މުއްދަތެއްގެ ފަހުން ކަމަށް ކަނޑައަޅައިފައެއް ނުވެ އެވެ.\nނިހާން ވިދާޅުވި ގޮތުގައި އިސްލާހު ހުށަހެޅީ ބޭރު ގައުމެއްގެ ނުފޫޒުން ރާއްޖެ އެއްކިބާ ކުރުމަށާއި ރާއްޖޭގެ މިނިވަންކަން ދެމެހެއްޓުމަށް ކޮންމެހެން ގެންނަން ޖެހޭ އިސްލާހެއްގެ ގޮތުންނެވެ.\nރިޔާސީ އިންތިހާބަށް ކުޑަ ދުވަސްކޮޅަކަށް ވެފައިވާ އިރު އިދިކޮޅު ކޯލިޝަންގެ ގިނަ ލީޑަރުން ތިއްބެވީ ރާއްޖޭން ބޭރުން ސިޔާސީ ހިމާޔަތް ހޯއްދަވައިގެންނެވެ. އޭގެ ތެރޭގައި 13 އަހަރުގެ ޖަލު ހުކުމެއް އިއްވާފައިވަނިކޮށް ބޭސްފަރުވާ އަށް ވަޑައިގެން އިނގިރޭސި ވިލާތުން ހިމާޔަތް ހޯއްދަވައިގެން އުޅުއްވާ ރައީސް މުހައްމަދު ނަޝީދާއި، ރިޝްވަތުގެ މައްސަލައެއްގައި ތިން އަހަރުގެ ޖަލު ހުކުމެއް ކްރިމިނަލް ކޯޓުން އިއްވި ފަހުން، ސިންގަޕޫރަށް ބޭސްފަރުވާ އަށް ވަޑައިގަތުމަށް ފަހު ޖަރުމަނު ވިލާތުން ހިމާޔަތް ހޯއްދަވައިގެން އުޅުއްވާ ޖުމްހޫރީ ޕާޓީގެ ލީޑަރު ގާސިމް އިބްރާހިމް ހިމެނެ އެވެ. އަދި ކުރީގެ ނައިބު ރައީސް މުހައްމަދު ޖަމީލާއި ޖުމްހޫރީ ޕާޓީގެ ރައީސް އަލީ ވަހީދާއި އެ ޕާޓީގެ ނައިބު ލީޑަރު އަމީން އިބްރާހިމް ވެސް ވަނީ އިނގިރޭސި ވިލާތުން ސިޔާސީ ހިމާޔަތް ހޯއްދަވައިފަ އެވެ.\nޕްރޮފެސަރު ހަސަން އުގައިލް ރިޔާސީ އިންތިހާބުގައި ވާދަކުރައްވަން އުޅުއްވާ ކަމުގެ އަޑު ފެތުރުމާއެކު، ނިހާންގެ އިސްލާހަކީ އުގައިލް އަށް އަމާޒުކޮށްގެން ގެނައި އިސްލާހެއް ކަމަށް ގިނަ ބަޔަކު ގަބޫލު ކުރި އެވެ. އެކަމަކު، އުގައިލް ކުރިން ވިދާޅުވެފައިވަނީ، ރިޔާސީ އިންތިހާބުގައި ވާދަކުރެއްވުމުގެ ޝައުގުވެރިކަމެއް ނެތް ކަމަށެވެ. އުގައިލް ވަނީ މީގެ 15 އަހަރު ކުރިން އިނގިރޭސި ވިލާތުގެ ރައްޔިތަކަށް ވެވަޑައިގެންފަ އެވެ.\nމިއަދުގެ ޖަލްސާގައި ވަނީ ސަރުކާރުގެ ފަރާތުން ހޮޅުދޫ ދާއިރާގެ މެމްބަރު އަލީ މުހައްމަދު، އިންތިޚާބުތަކާ ބެހޭ އާންމު ގާނޫނަށް އިސްލާހު ގެނައުމުގެ ބިލު ވޯޓުގައި ބައިވެރިވަޑައިގެންނެވި 34 މެމްބަރުންގެ އިއްތިފާގުން ފާސްކޮށްފަ އެވެ. މި ގާނޫނަށް ސަރުކާރުން ހުށަހެޅި އިސްލާހުތަކުގެ ތެރޭގައި ގިނައީ ސުޕްރީމް ކޯޓުން ކަނޑައަޅާފައިވާ ގައިޑްލައިންގައި ހިމެނޭ ކަންކަމެވެ. އޭގެ އިތުރު އިސްލާހުތަކެއް ވެސް ހިމެނެ އެވެ.\nމި ބިލުތަކަށް ވޯޓަށް އެހުމަށް މަޖިލީހުގެ ރައީސް އަބްދުﷲ މަސީހް އިއްޔެ އާއި މިދިޔަ ހޯމަ ދުވަހު ދެކޮޅު ހެއްދެވި އެވެ. އެއީ، މަޖިލީހުގެ ޖަލްސާގައި ބިލުތަކަށް ވޯޓަށް އަހަން ބޭނުންވާ އަދަދަށް ތަޅުމުގައި މެމްބަރުން ނެތް ކަމަށް ވިދާޅުވެ، އެވެ.\nނިހާން ހުށަހެޅުއްވި ބިލަށް ވޯޓަށް އެހުމުގެ ކުރިން، މަސީހު ވިދާޅުވީ ވޭތުވެދިޔަ ދެ ދުވަހު ބޭއްވި ޖަލްސާގައި، ރިޔާސީ އިންތިހާބާ ގުޅޭ ގާނޫނަށް އިސްލާހު ގެނައުމުގެ ބިލާ މެދު ގޮތެއް ނިންމުމަށްޓަކައި ވޯޓުގައި ބައިވެރިވެޑައިގަތުމަށް އިލްތިމާސްކޮށްފައިވާނެ ކަމަށެވެ. އެގޮތުން، މިއަދުގެ ޖަލްސާގައި މަޖިލީހުގެ ތަޅުމުގައި 34 މެމްބަރުން ތިއްބެވި ކަމުގައިވިޔަސް، މަޖިލީހަށް ހާޒިރުވެވަޑައިގެން ސޮއިކުރެއްވި މެމްބަރުންގެ ތެރޭގައި އެމްޑީޕީގެ 10 މެމްބަރަކާއި ޖުމްހޫރީ ޕާޓީގެ ހަތަރު މެމްބަރަކު ހިމެނިވަޑައިގަންނަވާ ކަމަށެވެ.\nމަސީހް ވިދާޅުވި ގޮތުގައި ރިޔާސީ އިންތިހާބުގެ ގާނޫނަށް މިދިޔަ ދެ ދުވަހު ބޭއްވި ޖަލްސާގައި މެމްބަރުން ޖަލްސާ އަށް ގެނައުމަށް މަސައްކަތް ކުރެއްވި އެވެ. ތިން ބިލަކީ ރިޔާސީ އިންތިހާބާއި އަސާސީ މަސްލަހަތާ ގުޅުން ހުރި ބިލަކަށްވާތީ، މި މައްސަލާގައި ޒަރޫރީ ހާލަތެއް މެދުވެރިވުމާ ގުޅިގެން ސުޕްރީމް ކޯޓުގެ ހުކުމްތަކަށް ރިއާޔަތްކޮށް، ގާނޫނީ އަދަދު ހަމަވާނަމަ، ވޯޓަށް އެހުމަށް ފެނޭތޯ މަޖިލީހުގެ ރިޔާސަތުން ވަނީ ވޯޓަށް އަހައި އެ ހުށަހެޅުން ފާސްކޮށްފަ އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް މަޖިލީހުގެ މެމްބަރުން ޖަރުމަން ޑރ. މުހައްމަދު ޖަމީލް އަހުމަދު ޕީޕީއެމް ކުރީގެ މެމްބަރު އަހުމަދު ނިހާން އަމީން އިބްރާހީމް އެމްޑީއޭ އަލީ ވަހީދު، ޓޫރިޒަމް މިނިސްޓަރު


Tax massala thakugai isthiunaaf muhdhathu gunaanee bandhaa eku\nހައި ކޯޓު އިމާރާތް: ޓެކްސް މައްސަލަތަކުގެ އިސްތިއުނާފު މުއްދަތު ގުނާނީ ބަންދު ދުވަސްތައް ލައިގެން ކަމަށް ހުކުމްކޮށްފައިވޭ\nޓެކްސް އެޕީލް ޓްރައިބިއުނަލުން ނިންމާ ނިންމުންތައް ހައި ކޯޓުގައި އިސްތިއުނާފް ކުރުމުގެ މުއްދަތު ގުނާނީ ސަރުކާރު ބަންދު ދުވަސްތައް ހިމަނައިގެން ކަމަށް ހައި ކޯޓުން ހުކުމްކޮށްފި އެވެ.\nމި ހުކުމް ހައި ކޯޓުން ނެރެފައިވަނީ މީރާ އިން އެ ކޯޓުގައި އިސްތިއުނާފް ކުރި މައްސަލައެއް ބެލުމަށްފަހު އެވެ.\nޓެކްސް ނެގުމާ ބެހޭ އިދާރީ ގާނޫނުގެ ދަށުން ޓެކްސް މައްސަލަތަކުގައި އިސްތިއުނާފީ މުއްދަތެއްގެ ގޮތުން ކުރިން ކަނޑައަޅާފައި އޮތީ 30 ދުވަހުގެ މުއްދަތެކެވެ. އޭގެ ފަހުން ސުޕްރީމް ކޯޓުން ގާނޫނުގެ އެ މާއްދާ ބާތިލްކޮށް އިސްތިއުނާފީ މުއްދަތެއްގެ ގޮތުގައި 10 ދުވަސް ކަނޑައެޅި އެެވެ. އެ މުއްދަތު ގުނަމުން ދިޔައީ ބަންދު ދުވަސްތަކާ ނުލަ އެވެ.\nއެ ގާނޫނަށް އަނެއްކާވެސް އިސްލާހު ގެނެސް އިސްތިއުނާފީ މުއްދަތު 30 ދުވަހަށް ބަދަލު ކުރި އެވެ. ނަމަވެސް މުއްދަތު ގުނާނެ ގޮތެއް ކަނޑައަޅާފައެއް ނުވެ އެވެ.\nއޭގެފަހުން މިދިޔަ އަހަރުގެ ޑިސެމްބަރު މަހު މުއްދަތަށް އަނެއްކާވެސް ބަދަލު ގެނެސް ޓެކްސް މައްސަލަތައް 60 ދުވަހުގެ ތެރޭ ހައިކޯޓަށް ހުށަހެޅޭނެ ކަމަށް ވަނީ ކަނޑައަޅާފަ އެވެ. މި އިސްލާހާ އެއްގޮތަށް މިހާރު އަމަލުކުރަމުން އަންނައިރު އެ މުއްދަތު ގުނަމުން ދަނީ ރަސްމީ ބަންދު ދުވަސްތައް ލައިގެންނެވެ.\nޓެކްސް އެޕީލް ޓްރައިބިއުނަލްގެ ނިންމުމެއް މީރާއިން ހައި ކޯޓުގައި އިސްތިއުނާފް ކުރުމުން އެ ކޯޓުން މިދިޔަ ބުރާސްފަތި ދުވަހު ނިންމާފައި ވަނީ އިސްތިއުނާފް މުއްދަތު ގުނާނެ ގޮތް ގާނޫނުގައި ކަނޑައަޅާފައި ނެތް ނަމަވެސް ޓެކްސް ނެގުމާ ބެހޭ އިދާރީ ގަވާއިދު އޮންނަ ގޮތުން އެ ގާނޫނުގައި ބުނާ މުއްދަތުތައް ގުނަން ޖެހޭނީ ބަންދު ދުވަސްތައް ހިމަނައިގެން ކަމަށެވެ.\nއެ މައްސަލަ ޓެކްސް އެޕީލް ޓްރިބިއުނަލުން ނިންމާފައި ވަނީ މިދިޔަ އަހަރުގެ އޮކްޓޯބަރު 19 ވަނަ ދުވަހު އެވެ. މައްސަލަ އިސްތިއުނާފްކުރަން މީރާ އަށް ލިބިފައި އޮތް އެންމެ ފަހު ތާރީހަކީ ނޮވެމްބަރު 18 ވަނަ ދުވެހެވެ. އެކަމަކު މީރާ އިން ހައިކޯޓުގައި މައްސަލަ އިސްތިއުނާފް ކޮށްފައި ވަނީ އެ އަހަރުގެ ޑިސެމްބަރު އަށްވަނަ ދުވަހު އެވެ.\nޓެކްސް ނެގުމުގެ އިދާރީ ގަވައިދުގެ 77 ވަނަ މާއްދާގައި ބަޔާންކޮށްފައި ވަނީ، އެ ގަވާއިދުގައި ކަނޑައެޅިގެން އެހެން ގޮތަކަށް ބަޔާންކޮށްފައި ނުވާހާ ހިނދަކު ގާނޫނާއި އެ ގަވާއިދުގައި ބަޔާންކޮށްފައިވާ މުއްދަތު ގުނާނީ ރަސްމީ ބަންދު ދުވަސްތަކާއި ސަރުކާރު ބަންދު ދުވަސްތައް ލައިގެން ކަމަށެވެ. ގާނޫނީ ބާރު ލިބިފައިވާ ގަވާއިދެއްގައި އެގޮތަށް އޮތުމުން އިސްތިއުނާފް މުއްދަތު ގުނުމުގައި ސަރުކާރު ބަންދު ދުވަސްތައް ހިމަނަން ޖެހޭނެ ކަމަށްވެސް ހައިކޯޓުގެ ހުކުމްގައިވެ އެވެ.\nމީރާ ހައިކޯޓް ޓެކްސް އެޕީލް ޓްރައިބިއުނަލް


Sunaamee haahsa ripoat: firimeehaa maruvihyey ves buni! dharifulhu gaathu ves bunin hiivaru kuraashey\nސުނާމީ ހާއްސަ ރިޕޯޓް: ފިރިމީހާ މަރުވިއްޔޭ ވެސް ބުނި! ދަރިފުޅު ގާތު ވެސް ބުނިން ހިތްވަރު ކުރާށޭ\nފަހާފޮށި ކައިރީގައި އިންދާ އިވުނީ “މަންމާ މަންމާ ރާޅެކޭ” ގޮވަމުން އައި ދަރިފުޅުގެ އަޑެވެ. ފަހަތުން ގޯތި މެދުގެއަށް ވަތް ލޮނުގަނޑުފެނިފައި ފައި ދަށުން ބިންގަނޑު ދެމިގަތް ކަހަލަ އެވެ. ދެން ދުއްވައި ގަނެވުނީ ގޭގެ ބިއްދަށް ފަރާތަށެވެ. މުޅި ގޭތެރެއަށް އެއައި ބާރު މިނުގައި ލޮނުގަނޑު ވައްދާލި އެވެ.\nގޭގެ މަންޒަރުވަނީ ބަދަލުވެފަ އެވެ. މުޅި މެދުގޯތި ތެރޭގައިވަނީ އަތިރިމަތީގައި ހުރިހާ ލަކުޑިއާއި ގޮނޑުދޮށުގަ އޮތްހާ ކުންޏެވެ.\n“ވެގެންއުޅޭގޮތެއް އެއިރުވެސް ނޭނގޭ، ދުވަހަކުވެސް މިފަދަ ބިރުވެރިކަމެއް ނުދެކެން” 57 އަހަރުގެ އައިމިނަތު އާދަމް ކަނބުރުގެ ކިޔައިދިނެވެ.\nއައިމިނަތު އެދުވަހު އޭނާ ކުރި ބިރުވެރި ތަޖުރިބާ ކުޅުދުއްފުށި އޮންލައިނަށް ކިޔާދެނީ–ފޮޓޯ:ވާހިދު\nއާއިލާ އާއި އެއްބަނޑު މީހުންގެ މަތިން ހަނދާންވީ ދެންވެސް ކައިރީގައި ހުރި ދަރިފުޅު ގޮވާލުމުންނެވެ. މަގު މައްޗާދިމާއަށް މިސްރާބު ޖެހިއިރު ގޭގެ އަނެއްފަރާތުން އައިމިނަތުގެ ފިރިމީހާ ނުކުންނަނީ އެވެ. ދުވެފައި އެދިޔަބާރުމިނުގައި ނުކުތީ މަގުމައްޗަށެވެ. ކުޅުދުއްފުށީ އަތިރިމަތީގެ މަންޒަރު ބަދަލުވެފައިވަނީ ހިތަށް ވެސް ނުގެނެވޭނެ ފަދައަކުނެވެ.\nޖެހިގެން އޮތް ގޯޅި އަޅާ ދެފަޔަށް ލެވުނުހާ ބާރެއްލަމުން ދުއްވައި ގަތް އިރު ސިކުނޑިއަށް ލިބިފައިވާ ހާސްކަމަށް ކުޑަވެސް ބަދަލެއްނާދެއެވެ. ކުރިއަށް ދުއްވައިގަތުމާ އެކު ވެއްޓުނީ3ފޫޓް ފުން ވަޅުގަނޑެއްތެރެއަށެވެ.\nސުނާމީއަށްފަހު ކުޅުދުއްފުށި މަގެއް– ފޮޓޯ: އަހުމަދު މޫސާ\n“މީހަކު ބުނީ ތިމަގުން ނުދާށޭ ތިއޮއް ވެއްޓެނިއްޔޭ. އެކަމަކު ވަކި ކޮންމަގަކުން ދާނީ” އައިމިނަތު ބުންޏެވެ.\nއެއްބަނޑު މީހެއްގެ ދަރިފުޅު ގޮވައިގެން ގެޔާ ހިސާބަށް އައިއިރު ކަންފަތުގައި ގުގުމައިގެން ދިޔައީ އެކީގައި ދިރިއުޅުން ބިނާ ކުރި ފިރިމީހާ ދުނިޔެއާ ވަކިވެގެންދިޔަ ހަބަރެވެ. މީހުންތައް ފަޅާފައި ގޭޔާއި ހިސާބަށް ވަދެވުންއިރު ފެނުނީ ފަތްޖެހި ގޮނޑިއަކަށް ލައިގެން ފިރިމީހާ ގެއިން ނެރޭތަނެވެ. ހީވީ ރިހޭ ފައިމައްޗަށް ފޮއިވެއްޓުނު ހެންނެވެ.\n“ގެޔަށް އަންނަނިކޮށް މީހަކު ބުނީ އަހައްމަދު ބޭބެ ވެއްޓިއްޖޭ… މަރު ވެއްޖެޔޭ މީހުން ކިޔަނީ.” އައިމިނަތު ކިޔައިދިނެވެ.\nސުނަމީގައި ގެއްލުންވި ކުޅުދުއްފުށީގެ މަގަކުން ކުއްޖަކު ހިނގާފަ އަންނަނީ– ފޮޓޯ: އަހުމަދު މޫސާ\nކައިރީގައި ހުރި ދަރިފުޅު ގާތުގައި ބައްޕަ ފަހަތުން ދާށޭބުނެ ހިތްވަރު ކުރުމަށް ތަކުރާރުކޮށް ބުނީމެވެ. ދަރިފުޅު ފޮނުވާލުމަށްފަހު ގެއަށްވަދެ ދެން ނުކުއިތްއިރު ދެވަނަ ރާޅު އެރީ އެވެ.\n“ފަހުން ދެން އެނގުނު ފިރިމީހާ މަރުނުވާކަން. ވަރަށް ހިތްހަމަޖެހުނު އެވަގުތު” ފުންނޭވާއެއް ލުމަށްފަހު އޭނާ ކިޔައިނިނެވެ\nފިރިމީހާ އަށް ވީގޮތް ކިޔައިދެމުން އައިމިނަތު ބުނީ ފުރަތަމަ ރާޅާއެކު ގޭގެ ދޮރުމަތީގައި އުފެދުނު3ފޫޓެއްހާ ފުން ވަޅުގަނޑަކަށް ވެއްޓުނު ލަކުޑި ބުރިއެއް ނެގުމަށް ވަޅުތެރެއަށް ފައިބަގެން އުޅެނިކޮށް ގޭގެ ބޭރު ފާރުވެއްޓި ޒަހަމްވީ ކަމަށެވެ.\nކުޅުދުއްފުށީ ކެމްޕަސް ކައިރިން މީހަކު ދަނީ.ކެމްޕަހުގެ ފާރުގައި ލޮނުގަނޑު ހުރި ހިސާބު އެގެންހުރި. –ފޮޓޯ އަހުމަދު މޫސާ\nވާނުވާ ނޭގޭ ހާލު ހާސްކަމެއްގެ ތެރޭގައި އެތަންމިތާ އުޅެވުނު ގޮތްވެސް ބުނެދޭން ވެސް އައިމިނަތު އަށް މިއަދު އުނދަގުލެވެ. “ދަރީންނާ އެއްބަނޑު މީހުން މަތިން ވަރަށް ހަނދާންވި. އެވަގުތު އެމީހުން ހާލަކީ ކޮބާކަމެއް ނޭނގޭތި.” އައިމިނަތު ކިޔަދެމުން ބުންޏެވެ.\nގޭތެރޭގައި2ފޫޓަށް ލޮނު ގަނޑު ހުރި އިރު ގޭތެރޭ ހިފާ ގެންގުޅުނު ގިނަ ތަކެތި ވަނީ ހަލާކުވެފަ އެވެ. އުމްރާނީ ގޮތުން ބޮޑެތި ގެއްލުންތަކެއްވަނީ ލިބިފަ އެވެ.\nމިއީ ސުނާމީ ކާރިސާގައި އަނިޔާވެ ގެއްލުންވި މަދުބައެއްގެ ވާހަކަ އެވެ. އަޅުގަނޑުމެންގެ ދުއާ އަކީ މިފަދަ ބިރުވެރި ހިތްދަތި މަންޒަރެއް ދެން ނުދެއްކެވުމެވެ.\nކުޅުދުއްފުށި ބަރާބަރު ފިހާރަ ހުންނަ ސަރަހައްދުގައި ލޮނުގަނޑު ހެދިފަ–ފޮޓޯ:އަހުމަދު މޫސާ


Handhah dhaane kameh neiy, 6G mobile network fashaiganey | Mihaaru\nއެމެރިކާ މީހުން އަލުން ހަނދަށް ދާން ކުރާ މަސައްކަތް ހުއްޓާލާފައި ނަމަވެސް، 6ޖީ ނެޓްވޯކް ތައާރުފުކުރަން ޓްރަމްޕް ބޭނުންވެލައްވާ\n12 އޯގަސްޓް 2019 - 07:442comments\nދުނިޔޭގައި 4ޖީ މޮބައިލް ނެޓްވޯކް ނުފޯރާ އާބާދީތައް އަދި ވެސް އެބަ އުޅެ އެވެ. އެކަމަކު 5ޖީ ދޫކޮށް 6ޖީ އަށް ނުދެވިގެން އުޅޭ ބަޔަކު ވެސް އެބަ އުޅެ އެވެ. އެމެރިކާގެ ރައީސް، ޑޮނަލްޑް ޓްރަމްޕް ވެސް ހުންނެވީ މިކަމާ ނުތަނަވަސްވެ ވަޑައިގެންފަ އެވެ. ޓްރަމްޕްގެ ބަހުރުވައިން ނަމަ، މާދަމާ ވެސް 6ޖީ މޮބައިލް ނެޓްވޯކް ފަށައިގަންނަންވީ އެވެ. މިއީ އެމެރިކާ އަށް ނުހަނު ބޮޑަށް ބޭނުންޖެހިފައި އޮތް ތަރައްގީއެެއް ކަމަށް އޭނާ ވަނީ ވިދާޅުވެފަ އެވެ.\nވާދަވެރި ގައުމުތަކުން ހޯދަމުން އަންނަ ތަރައްގީ ފެނިވަޑައިގެން ޓްރަމްޕް ހުންނެވީ ވަަރަށް ޕްރެޝަރުގަ އެވެ. ޗައިނާގައި 6ޖީ ލެބޯޓަރީތައް ހުޅުވައިފި އެވެ. ސައުތު ކޮރެއާގައި، އެލްޖީ ކުންފުނިން ދަނީ 6ޖީ މޮބައިލް ނެޓްވޯކް ދިރާސާކޮށް ބޭނުންވާ ހާޑްވެއާ ކަނޑައަޅަމުންނެވެ. މިއީ އެމެރިކާ އަށް ކެތްކުރެވޭ ވަރަށް ވުރެ ބޮޑުވަރެވެ. ޓްރަމްޕް ކޯފާ އިސްނުކުރަވަންވީ ސަބަބެއް ނެތެވެ.\nއެމެރިކާ މީހުން ނޫން ބަޔަކު އަދި ހަނދަކަށް ނުދެ އެވެ. އެމެރިކާ އަދި ރަޝިޔާ ކުރި ފިނި ހަނގުރާމައިގައި، ހަނދަން ދިއުމަށް ދެ ގައުމުން ޖެހި ރޭހުގައި ކުރި ހޯދާފައި ވަނީ އެމެރިކާ އެވެ. އެ އަށް ފަހު، ހަނދަށް އެންމެ ފުރަތަމަ އިންސާނަކު ފޮނުވި ގައުމަކީ ވެސް އެމެރިކާ އެވެ.\nދުނިޔެ އަށް 5ޖީ އަދި 6ޖީ މޮބައިލް ނެޓްވޯކް ތައާރުފުކުރަން ކުރާ މަސައްކަތްތަކަކީ ވެސް ބޮޑު ވާދަވެރިކަމެކެވެ. 5ޖީ ރޭހުގައި ޗައިނާ ކުންފުނިތައް ކުރީގައި އުޅޭއިރު، އެމެރިކާ އަދި ބައިވެރިންނަށް މިކަން ވެފައި ވަނީ ބިރުވެރިކަމަކަށެވެ. އެމެރިކާ ދެކޭ ގޮތުގައި، މިއީ އެ މީހުން ނޫން ބަޔަކަށް ކުރެވިގެން ވާނެ ކަމެއް ނޫނެވެ. ނަމަވެސް، ވަށާފާރު ނެތް ޒަމާނެއްގައި، އިންސާނުން ހަނދަށް ދިޔަ ކަމަށް ބުނާ ވާހަކަތަކުގައި ހުރި ފަދަ ޚިލާފުތަކެއް، މިކަމުގައި މަސްހުނިކުރެވޭކަށް ނެތެވެ.\nއެމެރިކާ ނޫން ގައުމަކުން 5ޖީ އުފައްދައިފި އެވެ. މިއީ ވަރަށް ބޮޑު ވެއްޓުމެކެވެ. މި ސަބަބަށްޓަކައި އެ ގައުމުން ބޭނުންވަނީ 5ޖީ އަށް ކަނޑައަޅާފައި އޮތް އުމުރު ކުރުކޮށްލާފައި ނަމަވެސް، 6ޖީ މޮބައިލް ނެޓްވޯކް ތައާރުފުކުރާށެވެ. އެމެރިކާއިން އަލުން އިންސާނަކު ހަނދަށް ފޮނުވަން ކުރަން މަސައްކަތްތައް ފަސްކޮށްފައި ނަމަވެސް، 6ޖީ މޮބައިލް ނެޓްވޯކް އެންމެ ފުރަތަމަ ބޭނުންކުރަން ފަށާ ގައުމަކަށް އެމެރިކާ ވުމަށް ޓްރަމްޕް ގޮވާލައްވާ ސަބަބަކީ މި އެވެ.\nއިތުރު ލިޔުންތައް ޗައިނާ މޮބައިލް ފޯން ސައުތު ކޮރެއާ މޯބައިލް ނެޓްވޯކް


Yameen mivaguthu hunnevee Male' Jalugai | Mihaaru\nކުރީގެ ރައީސް އަބްދުﷲ ޔާމީން: އެމަނިކުފާނުގެ މައްޗަށް އުފުލި މަނީ ލޯންޑްރިންގެ ދައުވާގައި ފަސް އަހަރަށް ޖަލަށް ލާން ވަނީ ހުކުމްކޮށްފައި. --ފޮޓޯ/މިހާރު\n28 ނޮވެމްބަރ 2019 - 18:51 57 comments\nފަސް އަހަރުގެ ޖަލު ހުކުމެއް އިއްވާފައިވާ ކުރީގެ ރައީސް އަބްދުﷲ ޔާމީން މިވަގުތު ހުންނެވީ މާލޭ ޖަލުގައި ކަމަށް މޯލްޑިވްސް ކަރެކްޝަނަލް ސާވިސް އިން ބުނެފި އެވެ.\nޔާމީން، ފަސް އަހަރަށް ޖަލަށް ލައި، ފަސް މިލިއަން ޑޮލަރުން ޖޫރިމަނާކުރަން ކްރިމިނަލް ކޯޓުން މިއަދު ހުކުމްކުރީ އެމަނިކުފާނުގެ މައްޗަށް އުފުލި މަނީ ލޯންޑްރިންގެ ދައުވާގަ އެވެ.\nކަރެކްޝަނަލް ސާވިސްގެ އޮފިޝަލަކު މިރޭ ވިދާޅުވީ ރައީސް ޔާމީން މިހާރު ހުންނެވީ މާލޭގައި ޖަލުގައި ކަމަށެވެ. އެމަނިކުފާނު ހުކުމް ތަންފީޒުކުރައްވާނެ ޖަލެއް ކަނޑައަޅާނީ، އާއްމު އުސޫލުން މެޑިކަލް ޓެސްޓްތައް ހެދުމަށް ފަހުގައި ކަމަށް ވިދާޅުވި އެވެ.\nޖަލަށް ހުކުމް އިއްވި، ކުރީގެ ރައީސުންނާއި ސިޔާސީ ބޭފުޅުން ހުކުމް ތަންފީޒު ކުރައްވާފައި ވަނީ މާފުށީ ޖަލުގަ އެވެ.\nޔާމީންގެ މައްޗަށް މަނީ ލޯންޑްރިންގެ ދައުވާ ކުރީ އެމްއެމްޕީއާރުސީގެ ޚިޔާނާތުގެ ފައިސާ ވަން އެސްއޯއެފްގެ އެކައުންޓަކުން އެމަނިކުފާނަށް އެއް މިލިއަން ޑޮލަރު ޖަމާކުރި މައްސަލައިގަ އެވެ. އެ ފައިސާ އެންޓި ކޮރަޕްޝަން ކޮމިޝަން (އޭސީސީ) އާ އެކު ހެދި އެސްކްރޯ އެކައުންޓެއްގައި ބެހެއްޓުމަށް އެމަނިކުފާނު އެއްބަސްވެ ވަޑައިގަތުމަށް ފަހު އެހެން ފައިސާތަކެއް އެސްކްރޯ އެކައުންޓަށް ޖަމާކޮށް އަދި އެސްއޯއެފް އިން ޖަމާކުރި ފައިސާ އިސްލާމިކް ބޭންކްގެ ޖެނެރަލް އިންވެސްޓްމަންޓް އެކައުންޓަކަށް ބަދަލުކޮށް، އޭގެ އަސްލު އޮޅުވާލި ކަމަށް ދައުވާގައިވެ އެވެ.\nއެ މައްސަލައިގެ ހުކުމް އިއްވަން މިއަދު ބޭއްވި އަޑުއެހުމުގައި، ގާޒީ އަލީ ރަޝީދު ހުސައިން ވިދާޅުވީ އެސްއޯއެފުން ޔާމީންގެ އެކައުންޓަށް ފައިސާ ޖަމާކުރި ކަން އެނގޭ ކަމަށެވެ. އެ ފައިސާ އަކީ ދައުލަތަށް ލިބެންޖެހޭ ފައިސާއެއް ކަމަށް ބެލެވޭ ކަމަށް އޭސީސީން ޔާމީނަށް އަންގަވާފައިވާ ކަން ހެކިންގެ ބަހުންނާއި ކިތާބީ ހެކިން އެނގޭ ކަމަށެވެ. އެކަމަކު އެސްކްރޯ އެކައުންޓަށް ޖަމާކުރީ ޝައްކު އުފެދޭ ފައިސާގެ ބަދަލުގައި އެހެން ފައިސާތަކެއް ކަން ހެކިތަކުން އެނގޭ ކަމަށް ކަމަށް ވެސް ގާޒީ ވިދާޅުވި އެވެ.\nއެކަމަކު ޔާމީނާއި އެމަނިކުފާނުގެ ވަކީލުންގެ ޓީމުން ވިދާޅުވެފައި ވަނީ އެއީ، އިންސާފުން ބޭރުން ކުރިއަށް ގެންދިޔަ ސިޔާސީ ދައުވާއެއް ކަމަށެވެ.\nއިތުރު ލިޔުންތައް ރައީސް އަބްދުﷲ ޔާމީން މާލޭ ޖަލު ކްރިމިނަލް ކޯޓް\n10 months ago 114


Covid ge case thah ithuruvamundhaathee pakistan in fiyavalhuthah varugadhakoffi | Jazeera\tކޮވިޑްގެ ކޭސްތައް އިތުރުވަމުންދާތީ ޕާކިސްތާނުން ފިޔަވަޅުތައް ވަރުގަދަކޮށްފި - Jazeera\nޖަވިޔަނި January 21, 2022 89 views0\nހަލުވިކަމާއެކު ފެތުރެމުންދާ ކޮވިޑް-19 ގެ ފަސްވަނަ ރާޅުގެ ކޭސްތައް ކޮންޓްރޯލް ކުރުމަށްޓަކައި ޕާކިސްތާނުގައި އަޅާފައިވާ ފިޔަވަޅުތައް ވަރުގަދަކޮށްފިއެވެ.\nޕާކިސްތާނުގެ ކަމާ ބެހޭ އިދާރާއިން ވަނީ އެގައުމުގެ ބޮޑެތި ސިޓީތަކުގެ އެއްވުންތަކާއި ބައެއް ސްކޫލްތަކުގައި އެއްވުންތައް ބޭއްވުން މަނާކޮށް އާ ފިޔަވަޅުތަކެއް އަޅާފައެވެ. އެގޮތުން، އިންޑޯރ އެއްވުންތައް ބޭއްވުން މަނާކުރުމާއި، ރެސްޓޯރަންޓްތަކުގައި އިންޑޯ ޑައިނިން މަނާކުރުން ހިމެނޭ ގޮތަށް ފިޔަވަޅުތައް ވަރުގަދަކޮށްފައިވެއެވެ.\nއަދި ޖިމް، ސިނަމާ، ޕާކު އަދި ކުޅިވަރު ކުޅޭ ތަންތަން ފަދަ ތަންތަނުގައި އަޅާފައިވާ ފިޔަވަޅުތައް ވެސް ވަނީ ހަރުކަށިކޮށްފައެވެ.\nމި ފިޔަވަޅުތައް ތަންފީޒު ކުރަމުންދަނީ ކަރާޗީ، ލާހޯރު، ވެރިރަށް އިސްލާމްއާބާދު އަދި ދެކުނުގެ ސިޓީއެއް ކަމަށްވާ ހައިދަރުއާބާދު ހިމެނޭ ގޮތަށް ތިން ދުވަހުގެ އެވްރެޖް ޓެސްޓުގެ ރޭޓް 10 ޕަސެންޓަށް ވުރެ މަތި ސިޓީތަކުގަ އެވެ. ކޮވިޑަށް ޕޮޒިޓިވްވާ ރޭޓް ދަށް ސަރަހައްދުތަކުގައި ފިޔަވަޅުތައް ވަރުގަދަކޮށްފައެއް ނުވެއެވެ.\nޕާކިސްތާނުން ބުދަ ދުވަހު 6808 ކޭސް ރިޕޯޓުކުރިއިރު، މިއީ ބަލިމަޑުކަން ފެށުނު ފަހުން ދުވާލެއްގެ މައްޗަށް ދެވަނައަށް އެންމެ ގިނަ އަދަދަކަށް މީހުން ޕޮޒިޓިވްވި ފަހަރެވެ. އެކްޓިވް ކޭސްތަކުގެ އަދަދު 6377 އަށް އަރާފައިވާއިރު، މިއީ މި މުއްދަތުގައި އެންމެ ގިނަ އަދަދަކަށް އެކްޓިވް ކޭސްތައް އިތުރުވި ދުވަހެވެ.


BREAKING: Sultan Park Govvaali IED Ah Vure Baaru Gadha, Razor Fuh Gina: MNDF - Vaguthu\nފެންނަން އޮތީ އަނެއްކާވެސް "އަދަބެއް ނެތް، އިހުމާލް" - 16 ގަޑިއިރު ކުރިން\nސަލްޓަން ޕާކްގައި ގޮއްވާލި އައިއީޑީއަށް ވުރެ ބާރުގަދަ، ރޭޒާ ފުށް ގިނަ: އެމްއެންޑީއެފް\n4 ހަފްތާ ކުރިން ( މެއި 7, 2021 )\nރައްޔިތުންގެ މަޖިލީހުގެ ރައީސް، ރާއްޖޭގެ ކުރީގެ ރައީސް މުހައްމަދު ނަޝީދަށް އަމާޒުކޮށް ގޮއްވާލީ އައިއީޑީ އަކީ 2007 ވަނަ އަހަރު ސަލްޓަން ޕާކްގައި ގޮއްވާލި އައިއީޑީއަށް ވުރެ ބާރުގަދަ އައިއީޑީއެއް ކަމަށް އެމްއެންޑީއެފުން މިރޭ ވިދާޅުވެއްޖެއެވެ.\nއެމްއެންޑީއެފުން ބޭއްވި ނޫސްވެރިންގެ ބައްދަލުވުމުގައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ވިދާޅުވީ، ގޮއްވާލީ އައިއީޑީ އަކީ "ކޮމަންޑް ޑިޓޮނޭޝަން" އެއް ކަމަށެވެ. ޝަމާލް ވިދާޅުވި ގޮތުގައި އެއީ ރިމޯޓް ކޮންޓްރޯލް ޑިވައިސްއެއް ކަމަށާއި، ބޮޑަށް ބެލޭވޭ ގޮތުގައި އެ ގޮއްވާލަފައިވަނީ ފޯނަކަށް ވުރެ ބޮޑަށް ރިމޯޓް ޑިވައިސްއެއް ބޭނުން ކޮށްގެންނެވެ.\nޝަމާލް ވިދާޅުވީ މި އައިޑީއަކީ މީގެ ކުރިން ރާއްޖޭގައި ގޮއްވާލާފައިވާ ޒާތުގެ އައިއީޑީތަކަށް ވުރެ ބާރުގަދަ އަދި އެތައް ދަރަޖައެއް މަތި އައިއީޑީއެއް ކަމަށެވެ. އަދި މި އައިޑީގައި ގިނަ އަދަދެއްގެ ރޭޒާ ފުށް ލާފައި ހުރި ކަން އޭނާ ފާހަގަކުރެއްވިއެވެ.\n"2007 ވަނަ އަހަރު ސަލަޓަންޕާކްގެ އައިއީޑީ އަށް ބަލާލާއިރު މި އައިއީޑީ ކޮމްޕެއާ ކުރާއިރު މިއައިއީޑީ އެތައް ދަރަޖައެއް ބާރުގަދަ އައިއީޑީއެއް ކަމަށް އަޅުގަނޑުމެން ފާހަގަކުރަން. މީއީ ހަމަލަ ވަރުގަދަ ކުުރުމަށްޓަކައި ގިނަ އަދަދަކަށް ރޭޒާ ފުށްލާފައި އައިއީޑީއެއް." ޝަމާލް ވިދާޅުވިއެވެ.\nޝަމާލް ވިދާޅުވި ގޮތުގައި ބާރުގަދަ އެ ބޮމަކީ މިލިޓަރީއެއްގައި ބޭނުންކުރާ ފަދަ ތަކެތި ބޭނުންކޮށްފައި ހުރި ބޮމެއް ނޫނެވެ. އެހެންކަމުން އެއީ އެމްއެންޑީއެފްގެ ތެރެއިން ލިބުނު އެއްޗެއް ކަމުގައި ނުބެވެލޭ ކަމަށް އޭނާ ވިދާޅުވިއެވެ. އަދި އެއީ "ހޯމް މޭޑް" ނުވަތަ އަމިއްލައަށް ބަޔަކު އުފައްދާފައިވާ ބޮމެއް ކަމަށް ޝަމާލް ވިދާޅުވިއެވެ.\nރައީސް ނަޝީދަށް އަމާޒުކޮށް ހަމަލާ ދީފައި ވަނީ އެމަނިކުފާނުގެ ގެކޮޅުކަމަށްވާ ކެނެރީގެ އިން ނިކުމެވަޑައިގެން ކާރަށް އަރުއްވަން އުޅުއްވަނިކޮށެވެ. މި ހަމަލާގައި އެމަނިކުފާނާއެކު، ޖުމްލަ ފަސް މީހަކު ޒަހަމްވިއެވެ. އެއީ އެމަނިކުފާނުގެ ދެ ހަށިފާރަވެރިންނާއި އިނގިރޭސިވިލާތުގެ ފަތުރުވެރިއެއްގެ އިތުރުން އިތުރު ދިވެހި ފިރިހެނެކެވެ.\nރައީސް ނަޝީދަށް މިހާރު ދަނީ އޭޑީކޭގައި ފަރުވާދެމުންނެވެ. އެމަނިކުފާނުގެ ހާލުކޮޅު ސީރިއަސް ކަމަށޤ އެ ހޮސްޕިޓަލުން މައުލޫމާތު ދެއެވެ. އެމަނިކުފާނު އިތުރު ފަރުވާއަށް ސިންގަޕޫރަށް ގެންދަން ނިންމާފައިވާ ކަމަށް ވެސް މައުލޫމާތު ލިބިފައިވެއެވެ. ދެން ޒަހަމްވި ފަރާތްތަކަށް ފަރުވާ ދިނުމަށް ފަހު، ހާލަތު ރަނގަޅު ވުމުން ވަނީ ހޮސްޕިޓަލުން ދޫކޮށްލައިފައެވެ.\nމެއި 7, 2021 22:58\nކާޅުހާލި ހެދީމާ ކޮވެލި ބިސް އަޅަނީ.ދެންކިޔާނީކީކޭ. މިނިމެނީ ރޯދަމަހެއް. މިޤައުމެގެ ރައްޔިތުންނަށްވެރެންޕޮލިހުންގިނަ. ރޯދަ ނުހިފާމީހުންނާއި، ޕީސްކޮޅު ވިއްކާހެދުދުން ޢާއްމުކަމަކަށްވެއްޖެ. ވީކަމެއް،ވާކަމެއްހައްދަވައިގެންނެތް. ދެންމުޔާނެ އެއްޗެއް އެބައޮތްތަ؟ ބައްޔަށްރައްކާތެރިވުންވެސް\nމެއި 7, 2021 23:15\nސައިކަލެއްގެ ކަވަރު ކުނޑިކުނޑިވެގެން އަންނައިރު ވަރަށް ނުރައްކާވާނެ........ ދެން ތި ބުނީ ރޭޒާފުކޭ....... ބަލަގަ އެހައި ބައިވަރު ރޭޒާފުށް ހުރިއިރު އެހެން މީހުންނަށް މަގުމަތިން އެ ނުފެނިފައި ކަލޭމެންނަށް އެ ފެނުނީ3ލޯ ހުރީމާތަ؟\nމެއި 7, 2021 23:34\nއެހާބަރުގަދައިރުވެސް ކައިރީގައި ތިބި އެހެން އެންމެންނަަށްވެސް މާބޮޑު ގެއްލުމެއް ނުލިބިސަމާމަތްވީ. މާތްﷲ ގެ ކުޅަދުންވައްތަކަން.\nބާ ރުގަދަނުވިއެންނުން !! ބާ ރުގަދަވިނަމަ...\nމެއި 8, 2021 08:43\nމިހުރިހާ ބޮމެއްގަ ފަހަތުގައި ހުރީ މީނަދޯ! އެހެންވެތާ ތިހާޔަގީން ކަމާއެކީ ތިބުނަނީ ދެން ފިނިފެންމާގަ ގޮވި އެއަޗައް އެޅީ ކިތައް ފުއްތަ!\nމެއި 9, 2021 00:25\nގޮދަން ފުއް ކަންނޭނގެ އަޅަފަ ހުރީ ދޯ ؟؟


Ithuru2fandiyaareh'ge massalathakeh JSC'in balanee\nބަލަމުން ދަނީ ކްރިމިނަލް ކޯޓު އަދި ހައި ކޯޓުގެ ފަނޑިޔާރުންގެ މައްސަލަ ތަކެއް\nތަހުގީގު ކުރަނީ ތިން ބޭފުޅުންގެ މައްޗަށް ހިމެނޭ ކޮމިޓީއަކުން\nމައުލޫމާތު ލިބިފައިވާ ގޮތުގައި ޖޭއެސްސީން ބަމަލީ ފަނޑިޔާރު ނަޖީބާއި ފަނޑިޔާރު ޝުޖާއުގެ މައްސަލަ\nކ. މާލެ 24 ޖޫން 2019 | ހޯމަ 21:23 2,652\nޖޭއެސްސީގެ މެމްބަރުން ތަކެއް - ޝުއައިބް މުހައްމަދު އިގްބާލް\nކްރިމިނަލް ކޯޓުގެ ފަނޑިޔާރަކާއި ހައިކޯޓުގެ ފަނޑިޔާރެއްގެ މައްސަލަތަކެއް ހުށައެޅި އެ މައްސަލަތައް ބަލަމުންދާ ކަމަށް ފަނޑިޔާރުގެ ބެލެނިވެރި ފަރާތް ކަމަށްވާ ޖުޑީޝަލް ސަރވިސް ކޮމިޝަން (ޖޭއެސްސީ) އިން ބުނެފިއެވެ.\nހޯމަ ދުވަހު ޖޭއެސްސީން ބޭއްވި ޕްރެސްކޮންފަރެންސް ގައި އެ ކޮމިޝަނުން ބުނީ، އެ ދެ ފަނޑިޔާރުންނާއި ގުޅިގެން ގިނަ ޝަކުވާތަކެއް ހުށައެޅިފައިވާތީ އެކަމުގައި ސުލޫކީ މައްސަލައެއް ހިމެނޭތޯ ބަލަމުންދާ ކަމަށެވެ.\nއެ މައްސަލަ ބަލަމުން ދަނީ ތިން ބޭފުޅުންގެ މައްޗަށް އެކުލެވޭ ކޮމިޓީއަކުންނެވެ. ނަމަވެސް އެ ފަނޑިޔާރުންގެ ނަންތަކެއް ޖޭއެސްސީން ހާމައެއް ނުކުރެއެވެ.\nމައުލޫމާތު ލިބިފައިވާ ގޮތުން އެ ކޮމިޝަނުން މައްސަލަ ބަލަމުންދާ ކްރިމިނަލް ކޯޓުގެ ފަނޑިޔާރަކީ ހަސަން ނަޖީބުއެވެ. އަދި ހައިކޯޓުގެ ފަނޑިޔާރަކީ ޝުޖާއު އުސްމާނުއެވެ.\nކުރީގެ ރައީސް އަބްދުﷲ ޔާމީންގެ ރިޔާސީ ކެމްޕޭނުގެ ދުވަސްވަރު އެމަނިކުފާނަށް ތާއިދު ހޯއްދެވުމަށް ފަނޑިޔާރު ޝުޖާއު އުސްމާން ބައިވެރިވެވަޑައިގެންނެވި ކަމަށް ތުހުމަތުތަކެއް ވަނީ ކުރެވިފައެވެ.\nދެ ފަނޑީޔާރެއްގެ މައްސަލައެއް ބަލަމުންދާ ކަމަށް ޖޭއެސްސީން ބަލަމުންދާއިރު، ކ. އަތޮޅު ޖުޑީޝަލް ސަރވިސްގެ އިސް މެޖިސްޓްރޭޓް މުހައްމަދު ރާޣިބް އަހްމަދު އަންހެން މުވައްޒަފުންތަކަކަށް ޖިންސީ ގޯނާ ކުރި މައްސަލައެއް ވެސް ދަނީ ބަލަމުންނެވެ.ރ. މަކުރާތު މެޖިސްޓްރޭޓް ކޯޓުގެ އިސް މެޖިސްޓްރޭޓް އަދުނާން ހުސައިންގެ އިތުރުން ފެމިލީ ކޯޓުގެ ގާޒީ ހުޒައިފާގެ މައްސަލައެއް ޖޭއެސްސީ އަށް ވަނީ ހުށައަޅާފައެވެ.


Passengereh ge gain nubai vas dhuvaathy emergencyga boatu jasaaifi - vNews.mv\nފަސެންޖަރެއްގެ ގައިން ނުބައިވަސް ދުވާތީ އިމަޖެންސީގައި ބޯޓު ޖައްސައިފި\nމަރްޔަމް ޝަނީޒާ 02 June 2018, 20:15\nފަސެންޖަރެއްގެ ގައިން ނުބައި ވަސްދުވާތީ ޓްރާންސޭވިއާގެ ފްލައިޓެއް އެމަޖެންސީގައި ޖައްސައިފި އެވެ.\nނެދަލޭންޑްސް އިން ފުރައިގެން ސްޕެއިންގެ ހޮލިޑޭ އައިލެންޑެއް ކަމަށްވާ ގްރޭން ކެނެރިއާއަށް ދަތުރު ކުރަމުންދިޔަ ފްލައިޓް އެމަޖެންސީގައި ޖައްސަން ޖެހުނީ ފަސިންޖަރެއްގެ ގައިން ދުވާ ނުބައިގެ ވަހުގެ ސަބަބުން އެހެން ފަސެންޖަރުންނަށް ކެތް ނުވެގެން ހޮޑުލާން ފެށުމުންނެވެ. އަދި ބައެއް މީހުން ހޭ ނެތުމުގެ ސަބަބުންނެވެ.\nއެ ފްލައިޓްގައި އިން ބެލްޖިއަމް މީހެއްގެ ގައިން ނުބައިވަސް ދުވާތީ ކްރޫއިން ފުރަތަމަ މަސައްކަތް ކުރީ އޭނާ ފާހަނާ ތެރޭގައި ކަރަންޓީނު ކުރުމަށެވެ. އެހެންނަމަވެސް އެހެން ފަސެންޖަރުން ހޮޑުލާ އަނބުރައިގަނެ އަދި ވަސްނުބައިވުމުގެ ސަބަބުން ކެތް ނުވެގެން ޕައިލެޓަށް މަޖުބޫރުވީ ފްލައިޓް ޑައިވާޓް ކޮށް އިމަޖެންސީގައި ޖައްސާށެވެ.\nއިމަޖެންސީގައި ލޭންޑް ކުރީ ޕޯޗުގަލްގެ ދެނުކުގައިވާ ފާރޯ އަށެވެ. ބޯޓް ޖެއްސީ ސިއްހީ މައްސަލަތަކަކާއި ގުޅިގެން ކަމަށް ބުނެ ރިޕޯޓް ކުރުމުން ބޯޓް ޖެއްސި ވަގުތު ޕޯޗްގަލްގެ ސިއްހީ އޮފިޝަލުންތަކެއް އެއާޕޯޓަށް ގޮސް ފްލައިޓްގައި އިން ނުބައިވަސް ދުވާ މީހާ ބޯޓުން ބާލައިގެން ބަހަކަށް ލައިގެން ވަނީ ގެންގޮސްފަ އެވެ.\nބޯޓުގައި ދަތުރުކުރި ބައެއް ފަސިންޖަރުން ބުނި ގޮތުގައި އެ މީހާއަކީ ގިނަ ދުވަސްތަކެއް ވަންދެން ފެން ނުވަރާ ހުރި މީހެއް ކަމަށް ބެލެވެ އެވެ. އަދި އޭނާގެ ގައިން ދުވާ ނުބައި ވަހުގެ ސަބަބުން ބޯޓުގައި ތިބި އެހެން މީހުންނަށް ހޮޑުލެވި ބައެއް މީހުން އަނބުރައިގަނެގެން ވެއްޓުނު ކަމަށްވެސް ބައެއް ފަސެންޖަރުން ކިޔާދިނެވެ.\nޓްރާންސޭވިއާ އެއާލައިންގެ ބޯޓެއް އެމަޖެންސީގައި ޖައްސާފައިވާ ކަން އެ އެއާލައިނުން ވެސް ވަނީ ކަށަވަރު ކޮށްދީފަ އެވެ.\nޓްރާންސޭވިއާގެ ތަރުޖަމާނަކު ވިދާޅުވީ އެ ބޯޓު ޖެއްސީ ސިއްހީ މައްސަލައެއް ކުރިމަތިވެގެން ކަމަށާއި، ފަސެންޖަރެއްގެ ގައިން ނުބައިވަސް ދުވި ވާހަކަ އަކީވެސް ތެދެއް ކަމަށެވެ.\n"ހަމަ ހަގީގަތުގައިވެސް އެ ބޯޓުގައި އިން މީހެއްގެ ގައިން ވަރަށް ނުބައިވަސް ދުވި" ތަރުޖަމާނު ވިދާޅުވި އެވެ.


Himmaufshi Kairi Ga Oiy Finolhakah Gellun Dhin Massala Fuluhun Balan Fashaifi - Vaguthu\nހިންމަފުށި ކައިރީގައި އޮތް ފިނޮޅަކަށް ގެއްލުން ދިން މައްސަލަ ފުލުހުން ބަލަން ފަށައިފި\nކ. ހިންމަފުށީ ކައިރީގައި އޮތް ފިނޮޅަކަށް ބަޔަކު ގެއްލުން ދިން މައްސަލައެއް ފުލުހުން ބަލަން ފަށައިފިއެވެ.\nފުލުހުން މިއަދު ވިދާޅުވީ ހިންމަފުށީ ކައިރީގައި އޮންނަ ވެލިގަނޑެއްގެ މެދުން ކޯރު ކަނޑަމުންދާ މައްސަލައެއް ރޭ 20:30 ހާއިރު ހިންމަފުށި ކައުންސިލުން ފުލުހުންނަށް ހުށަހެޅުމާ ގުޅިގެން ފުލުހުން އެސަރަހައްދަށް ގޮސް އެކަން ހުއްޓުވި ކަމަށެވެ.\nއަދި އެކަން އެންވަޔަރަމަންޓް ޕްރޮޓެކްޝަން އެޖެންސީ (އީޕީއޭ) އަށް އަންގައި މިހާރުން މިހާރަށް އަޅަން ޖެހޭ ފިޔަވަޅުތައް އީޕީއޭގެ ލަފާގެ މަތިން އަޅާފައިވާ ކަމަށެވެ. އަދި އެކަން ހިނގި ގޮތް ތަހުގީގު ކުރަމުންދާ ކަމަށް ފުލުހުން ވިދާޅުވިއެވެ.\nBREAKING: Gililankanfushi Bayaku Himmafushi Kairi Oiy Finolhakah Araa Gellun Dheefi https://t.co/ewxIQe0aFd\n— Vaguthu Online (@VaguthuOnline) January 22, 2021\nއެހެންވެ، އެ ރިސޯޓުގެ މުވައްޒަފުންތަކެއް ފަކީރާ ފަދަ ތަކެތި ހިފައިގެން އަރައި އެ ފިނޮޅަށް ގެއްލުން ދިން ކަމަށްވެއެވެ.\nނަސީމްގެ ޓުވީޓާ ގުޅިގެން ގިލިލަންކަންފުށިން ފިނޮޅަށް އެރި މީހުންނާ މެދުގައި އާންމުން ވެސް ވަނީ ހިތްހަމަނުޖެހިފައެވެ.\nފިނޮޅު ފަދަ ތަންތަނަށް އެއްވެސް ބަދަލެއް ގެނެވޭނީ އެކަމާ ގުޅޭ އެންވާރަަމަންޓަލް އެސެސްމަންޓްގެ އިންސްޕްކެޝަންތައް ހަދައި އީޕީއޭއިން އެކަމަށް ހުއްދަ ދިނުމުންނެވެ. އަދި ހުއްދަ ނެތި އެފަދަ ކަމެއް ކޮށްފިނަމަ ބޮޑު އަދަދަކުން ޖޫރިމަނާ ކުރުމުގެ ބާރު އީޕީއޭ އަށް ލިބިގެންވެއެވެ.\nޖެނުއަރީ 22, 2021 15:22\nރިސޯޓް ބަޔަކަށް އެފިނޮޅައް އަމުރެއް ނުހިންގޭނެ.އެއީކީ ރިސޯޓުން ކުއްޔައް ނަގާފަ އޮތް ތަނެއްނޫން.\nޖެނުއަރީ 22, 2021 23:27\nޕޮލިހުން އަދި އީޕީއަށް ވެސް ނޭންގޭނެ އެތަނުގަ ވެލިގަނޑު ހެދުނުގޮތެއް އަދި ކުރިން އެއީ ނެތްތަނެއްކަމެއްވެސް. ހަގީގަތަކީ ރިސޯޓްގެ ކެނަލްއެއް ހަދަންވެގެން ނެގި ވެލިތަކެއް އެތަނައް އެމީހުން އެޅުން އެއީ ވީގޮތަކީ. ވާނުވާ އެގެން ޖެހޭއިބަ ބުރޯމެން\nޖެނުއަރީ 22, 2021 16:30\nމިކަންތައް ހުއްޓުމަކަ. އަންނާނީ ގާނޫނަކުން ތިކަހަލަ ނޭގާނީ ކަންތަ ކުރާމީހުން ޑީޕޯޓް ކުރެވޭނެ އަދި ރިސޯޓް ޖޫރިމަނާ ކުރުމުގެ އިތުރުން ޖަލު ހުކުމެ ވެސް އޮވެގެން އެހެން ނޫނީޔާ ރިސޯޓް ތަކުގެ މެނޭޖަރުން ކުރާ ގާނޫނާ ހިލާފު ކަންތަ ނުހުޓުވޭނެ\nމަޖިލިސް ރައީސް އައް ގޮވާލަނީ މިފަދަ ކަންތަ ކުރާމީހުން ގާނޫނުން ނުރެކެވޭނެ ގޮތެއް ހަދާ ދިނުމަ އެދި ތިޔައީ ދިވެހިންގެ ތިމާވެށީގެ ބައްޕަ މިކަން ދިވެސަކު ދޮގު ނުކުރާނެ ރިސޯޓެއްގެ ޖީއެމް އެކޭ ބުނަފީޔާ ހީވަނީ ދެންމިމީ މިމީހުންނަ މިފަސް ގަޑަކު ގާނޫނެ ގަވާއިދެ ނުހިގާނެ ކަމައް\nޖެނުއަރީ 22, 2021 21:57\nއެކޮއި ބޭބެ ބުނަން ވާހަކައެއް. ރިސޯޓް މެނޭޖަރަށް އަދަބެއް ދޭނީ ކިހިނެއް؟ ސަރުކާރު މަތީފަޑީގަ ތިބީ ރިސޯޓްތަކުގަ ޗުއްޓީހދާފަ، އެތާނގަ ކަރަންޓުންވެފަ ބިލް ނުދައްކާ އަންނަ މީހުން.\nޖެނުއަރީ 22, 2021 21:43\nތަމެންގެ ވެރިކަމުގެ ތާރީޚް ގައި ދޯ މިލިޔެވިގެންދަނީ ބޭރު ޖީއެމް މެން ރާއްޖޭގެ ރީތި ފިނޮޅެއް ނޮޅާލި ތަން އެކަމަކު ތަމެންގެ ސަރުކާރުން އެކަން ކުށްވެރިކޮށް ތަމެންނަށް ބަޔާން ގަނޑެއް ވެސް 24 ގަޑިއިރު ވެގެން ދާއިރު ވެސް ނުނެރުން އެއީ މަމެން ހިތާމަ ކުރާ ކަމެކޭ މަމެންގެ ވެރިކަމުގައި ތިބި ނަމަ ތިޔާ ޖީއެމް މިހާރު ހުންނާނީ ފުލުހުންގެ ބެލުމުގެ ދަށަށް ގެންގޮސްފައޭ ޔޫ ބެޓަރ ސްޓޮޕް ލައިންގް ޓު ޕަބްލިކް ދޯ ތަމެންގެ ވެރިކަމުގެ ހަގީގަތް ފަޅާ އަރަމުންދަނީއޭ\nޖެނުއަރީ 22, 2021 23:48\nމަޖިލީހުގެ ރައީސް އަށް ގޮވާލަން ގިރިލަންކަންފުށީގެ ޖެނެރަލްމެނޭޖަރު މަޖިލީހަށް ހާޒިރުކުރަން އަދި އޭނާ ޑީޕޯޓް ކޮށްލަން ރައީސް ނަޝީދަކީ ތިމާވެށީގެ ބައްޕަ ކަން ގަބޫލުނުކުރާ ދިވެއްސަކު ނޫޅެނެ